(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΟΓ΄

Τρίτη, 14 Φεβρουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Θ. Ρουσόπουλου, σελ.
3. Ανακοινώνεται ότι τη συνεδρίαση παρακολουθούν μαθητές από το 71ο Νηπιαγωγείο Αθηνών, το 1ο Δημοτικό Σχολείο Θρακομακεδόνων, το 1ο Γυμνάσιο Ασπροπύργου, το Γυμνάσιο Βάρδας Ηλείας και μεταπτυχιακοί φοιτητές του Εθνικού και Καποδιστριακού Πανεπιστημίου Αθηνών, σελ.
4. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού, σελ.
5. Ανακοινώνεται επιστολή του υποψήφιου Βουλευτή Χανίων, Δημητρίου Φραγγάκη, προς τον Πρόεδρο της Βουλής κ. Κωνσταντίνο Τασούλα με την οποία ενημερώνει ότι δεν επιθυμεί να αναλάβει την έδρα στον Νομό Χανίων, σελ.
6. Ορκωμοσία του Βουλευτή κ. Ιωάννη Κασσελάκη σε αντικατάσταση του Μανούσου Κωνσταντίνου Βολουδάκη, ο οποίος απεβίωσε, σελ.
7. Έκφραση συλλυπητηρίων για την απώλεια των Βουλευτών Μανούσου Βολουδάκη και Νεκτάριου Σαντορινιού , σελ.
8. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του Δελτίου Επικαίρων Ερωτήσεων της Τετάρτης 15 Φεβρουαρίου 2023, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την Έκθεσή της επί του σχεδίου νόμου του Υπουργείου Εθνικής Άμυνας με τίτλο: «Δημιουργία Πάρκου Ναυτικής Παράδοσης - Κύρωση σύμβασης δωρεάς μεταξύ της εταιρείας ?Κύκλωψ Αστική μη Κερδοσκοπική Εταιρεία? και του Ελληνικού Δημοσίου»», σελ.
2. Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Εθνικής Άμυνας: «Δημιουργία Πάρκου Ναυτικής Παράδοσης - Κύρωση σύμβασης δωρεάς μεταξύ της εταιρείας "Κύκλωψ Αστική μη Κερδοσκοπική Εταιρεία" και του Ελληνικού Δημοσίου»., σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Έκφραση συλλυπητηρίων για την απώλεια των Βουλευτών Μανούσου Βολουδάκη και Νεκτάριου Σαντορινιού:
 ΑΝΔΡΙΑΝΟΣ Ι. , σελ.
 ΑΝΤΩΝΙΟΥ Α. , σελ.
 ΔΡΙΤΣΑΣ Θ. , σελ.
 ΚΕΦΑΛΙΔΟΥ Χ. , σελ.
 ΜΑΝΩΛΑΚΟΥ Δ. , σελ.
 ΣΑΝΤΟΡΙΝΙΟΣ Ν. , σελ.

Β. Επί διαδικαστικού θέματος:
 ΑΘΑΝΑΣΙΟΥ Χ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΧΗΤΑΣ Κ. , σελ.

Γ. Επί του σχεδίου νόμου του Υπουργείου Εθνικής Άμυνας:
 ΑΜΑΝΑΤΙΔΗΣ Ι. , σελ.
 ΑΝΔΡΙΑΝΟΣ Ι. , σελ.
 ΑΝΤΩΝΙΟΥ Α. , σελ.
 ΒΕΛΟΠΟΥΛΟΣ Κ. , σελ.
 ΓΡΗΓΟΡΙΑΔΗΣ Κ. , σελ.
 ΔΡΙΤΣΑΣ Θ. , σελ.
 ΚΑΤΣΩΤΗΣ Χ. , σελ.
 ΚΕΦΑΛΙΔΟΥ Χ. , σελ.
 ΜΑΝΩΛΑΚΟΣ Ν. , σελ.
 ΜΠΟΥΚΩΡΟΣ Χ. , σελ.
 ΜΥΛΩΝΑΚΗΣ Α. , σελ.
 ΠΑΠΑΔΗΜΗΤΡΙΟΥ Χ. , σελ.
 ΣΠΑΝΑΚΗΣ Β. , σελ.
 ΧΑΡΔΑΛΙΑΣ Ν. , σελ.
 ΧΑΤΖΗΔΑΚΗΣ Δ. , σελ.
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΟΓ΄

Τρίτη 14 Φεβρουαρίου 2023

Αθήνα, σήμερα στις 14 Φεβρουαρίου 2023, ημέρα Τρίτη και ώρα 10.08΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 13-2-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΟΒ΄ συνεδριάσεώς του, της Δευτέρας 13-2-2023 σε ό,τι αφορά την ψήφιση στο σύνολο του σχεδίου νόμου: «Εκσυγχρονισμός της μουσειακής πολιτικής και ζητημάτων διαχείρισης της πολιτιστικής κληρονομιάς: ίδρυση μουσείων-Ν.Π.Δ.Δ., κρατική ασφάλιση της κινητικότητας των πολιτιστικών αγαθών, δράσεις του Ο.Δ.Α.Π. και του Μουσείου Ακρόπολης, ρυθμίσεις ποινικής προστασίας της πολιτιστικής κληρονομιάς, Συμβούλια του Υπουργείου Πολιτισμού και Αθλητισμού, Μητρώο Προσωπικού Αρχαιολογικών Εργασιών, λοιπές διατάξεις σχετικά με το προσωπικό του Υπουργείου Πολιτισμού και Αθλητισμού και την αντιμετώπιση των συνεπειών της πανδημίας στον πολιτισμό και άλλες επείγουσες διατάξεις»).

Πριν προχωρήσουμε στη συμπληρωματική ημερήσια διάταξη, θα ήθελα να σας αναγνώσω την από 13-2-2023 επιστολή του υποψήφιου Βουλευτού Χανίων, Δημητρίου Φραγγάκη, προς τον Πρόεδρο της Βουλής:

«Αξιότιμε κύριε Πρόεδρε, μετά τη θλιβερή απώλεια του Βουλευτή Χανίων Μανούσου Βολουδάκη θα ήθελα να σας ενημερώσω ότι, παρ’ όλο που στις εθνικές εκλογές του 2019 ήμουν πρώτος επιλαχών, δεν θα αναλάβω την έδρα στον Νομό Χανίων λόγω των σημαντικών υποχρεώσεών μου στον Ελληνικό Οργανισμό Τουρισμού, αλλά και την ήδη δεδηλωμένη απόφασή μου να μην είμαι εκ νέου υποψήφιος Βουλευτής.»

Κατόπιν αυτού, ο επόμενος επιλαχών είναι ο -πλέον- συνάδελφος κ. Ιωάννης Κασσελάκης, ο οποίος αντικαθιστά τον Μανούσο - Κωνσταντίνο Βολουδάκη ο οποίος, όπως προανέφερα, έχει αποβιώσει.

Συνεπώς, καλείται ο συνάδελφος κ. Ιωάννης Κασσελάκης να προσέλθει και να δώσει τον νενομισμένο από το Σύνταγμα και τον Κανονισμό της Βουλής όρκο ενώπιον του εκπροσώπου της Εκκλησίας.

(Στο σημείο αυτό προσέρχεται ο Βουλευτής κ. Ιωάννης Κασσελάκης και δίνει τον παρακάτω όρκο:

«Ορκίζομαι στο όνομα της Αγίας και Ομοούσιας και Αδιαίρετης Τριάδος να είμαι πιστός στην Πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου.»)

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Άξιος, άξιος!

**ΟΛΟΙ ΟΙ ΒΟΥΛΕΥΤΕΣ:** Άξιος, άξιος!

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, θα υπογράψετε τώρα το πρακτικό.

Καλορίζικος και καλή δύναμη στα καθήκοντά σας.

(Χειροκροτήματα απ’ όλες τις πτέρυγες της Βουλής)

Δυστυχώς η Βουλή μας είχε δύο τραγικές απώλειες από την ίδια αρρώστια, του Μανούσου Βολουδάκη και του συναδέλφου Νεκτάριου Σαντορινιού από τον ΣΥΡΙΖΑ, του οποίου η κηδεία θα γίνει αύριο το απόγευμα και θα έχουμε την ορκωμοσία μετά.

Επιτρέψτε μου επίσης να ανακοινώσω στο Σώμα το εξής:

«Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της επί του σχεδίου νόμου του Υπουργείου Εθνικής Άμυνας με τίτλο: «Δημιουργία Πάρκου Ναυτικής Παράδοσης - Κύρωση σύμβασης δωρεάς μεταξύ της εταιρείας “Κύκλωψ Αστική μη Κερδοσκοπική Εταιρεία” και του Ελληνικού Δημοσίου»».

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Δημιουργία Πάρκου Ναυτικής Παράδοσης - Κύρωση σύμβασης δωρεάς μεταξύ της εταιρείας "Κύκλωψ Αστική μη Κερδοσκοπική Εταιρεία" και του Ελληνικού Δημοσίου».

Η Διάσκεψη των Προέδρων αποφάσισε στη συνεδρίασή της στις 8 Φεβρουαρίου 2023 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και της τροπολογίας.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. Νομίζω ότι δεν υπάρχει αντίρρηση επί της βασικής εισήγησης. Το Σώμα συμφώνησε.

Παρακαλώ να ανοίξει το σύστημα της ηλεκτρονικής εγγραφής των ομιλητών.

Τον λόγο έχει τώρα ο εισηγητής της Νέας Δημοκρατίας κ. Διονύσιος Χατζηδάκης για δεκαπέντε λεπτά.

**ΔΙΟΝΥΣΙΟΣ ΧΑΤΖΗΔΑΚΗΣ:** Κυρίες και κύριοι συνάδελφοι, επιτρέψτε μου κατ’ αρχάς να σας πω λίγα λόγια για το αντικείμενο του νομοσχεδίου, το οποίο θα συζητήσουμε εδώ στην Ολομέλεια και θα ψηφίσουμε. Πρόκειται για την κατασκευή ενός πολιτιστικού χώρου, τη δημιουργία του Πάρκου Ναυτικής Παράδοσης με την επωνυμία «Οδυσσέας - Οι Έλληνες και η θάλασσα» σε ένα χώρο είκοσι τεσσάρων στρεμμάτων στον Φλοίσβο Παλαιού Φαλήρου, που γίνεται με μία δωρεά ενός ιδιώτη, ποσού 35 εκατομμυρίων ευρώ.

Το πάρκο αυτό πρόκειται να αποτελέσει ένα ολοκληρωμένο πολυδιάστατο ζωντανό χώρο παιδείας, ένα χώρο για τη διατήρηση και ανάδειξη της ναυτικής υλικής, αλλά και άυλης κληρονομιάς, όπου θα γίνεται ενίσχυση του εθνικού θαλάσσιου αισθήματος και προβολή της ναυτικής παράδοσης των Ελλήνων από την αρχαιότητα μέχρι σήμερα.

Δημιουργείται ένας χώρος, ο οποίος διαφυλάσσει τη ναυτοσύνη των Ελλήνων, όπου για πρώτη φορά το Εμπορικό Ναυτικό και το Πολεμικό Ναυτικό συγκατοικούν σε ένα συγκεκριμένο κτήριο και αποκτούν κοινή στέγη και δεν πρόκειται να είναι απλά ένα ναυτικό μουσείο, το εικοστό τρίτο της χώρας.

Το νομοσχέδιο που συζητούμε για τη δημιουργία του Πάρκου Ναυτικής Παράδοσης, αποτελείται από δύο σκέλη. Το πρώτο αφορά στην παραχώρηση των εκτάσεων και το δεύτερο τη δημιουργία με την κύρωση της συμβάσεως δωρεάς. Περιλαμβάνει δεκατέσσερα άρθρα μαζί με το ακροτελεύτιο που ορίζει την έναρξη της ισχύος του νόμου. Το δωδέκατο άρθρο είναι αυτό που ορίζει την κύρωση της σύμβασης δωρεάς μεταξύ της εταιρείας «Κύκλωψ Αστική μη Κερδοσκοπική Εταιρεία» και του ελληνικού δημοσίου και περιλαμβάνει τη σύμβαση και τους όρους που αναπτύσσεται σε είκοσι οκτώ άρθρα και έξι παραρτήματα.

Στο πρώτο και δεύτερο άρθρο εισάγονται ρυθμίσεις για τη διευθέτηση ζητημάτων ιδιοκτησίας, πολεοδομικών και οικονομικών με σκοπό τη δημιουργία με δωρεά ιδιώτη του Πάρκου Ναυτικής Παράδοσης με την επωνυμία «Οδυσσέας - Οι Έλληνες και η θάλασσα» στην περιοχή του Φαληρικού Δέλτα.

Για τον σκοπό αυτό ρυθμίζεται το ιδιοκτησιακό καθεστώς του πάρκου. Καθορίζονται οι όροι δόμησης και οι επιτρεπόμενες χρήσεις γης. Κυρώνεται η σύμβαση δωρεάς προς το ελληνικό δημόσιο με τα παραρτήματα αυτής και συστήνεται φορέας διαχείρισης αυτού.

Στο άρθρο 3 και 4, καθώς και στο παράρτημα Α2, προσδιορίζονται τα δημόσια ακίνητα και οι εκτάσεις, ζώνες αιγιαλού και παραλίας, ζώνες παραλίας, θαλάσσιος χώρος που παραχωρούνται κατά κρίση και χωρίς αντάλλαγμα για αόριστο χρόνο στο Γενικό Επιτελείο Ναυτικού του Υπουργείου Εθνικής Άμυνας για την υλοποίηση του πάρκου και προβλέπονται οι σχετικές αρμοδιότητες να ασκούνται από τον Υπουργό Εθνικής Άμυνας.

Επίσης, προβλέπεται με κοινές υπουργικές αποφάσεις η άρση της παραχώρησης των ανωτέρω ακινήτων και εκτάσεων στις οριζόμενες περιπτώσεις ματαίωσης του σκοπού της παραχώρησης. Μετά την έκδοση της εν λόγω απόφασης η διοίκηση και η διαχείριση υπάγεται στην αρμοδιότητα της εταιρείας ακινήτων του δημοσίου, την ΕΤΑΔ και του Δήμου Παλαιού Φαλήρου σε περίπτωση που δεν κατασκευαστεί το έργο.

Στο άρθρο 5 έως 7 και στο παράρτημα Α1 της σύμβασης δωρεάς προβλέπεται η δημιουργία στις κατά τα ανωτέρω παραχωρούμενες εκτάσεις το προαναφερόμενο Πάρκο Ναυτικής Παράδοσης με τη δωρεά της αστικής μη κερδοσκοπικής εταιρείας με την επωνυμία «Κύκλωψ Αστική μη Κερδοσκοπική Εταιρεία».

Στο άρθρο 8 και 9 τροποποιούνται οι διατάξεις της κείμενης νομοθεσίας που αναφέρονται στην ανάπλαση του Φαληρικού Όρμου και επανακαθορίζεται ο ανώτατος επιτρεπόμενος συντελεστής δόμησης για τις αθλητικές εγκαταστάσεις, οι επιτρεπόμενες χρήσεις γης και οι δραστηριότητες στην περιοχή ανέγερσης του πάρκου.

Στα άρθρα 10 και 11 καθορίζεται το νομικό καθεστώς που διέπει τον Οργανισμό «Οδυσσέας - Οι Έλληνες και η θάλασσα Α.Ε.», ο οποίος συστήνεται με τη σύμβαση δωρεάς ως φορέας διαχείρισης του Πάρκου Ναυτικής Παράδοσης. Συγκεκριμένα, ο οργανισμός λειτουργεί σύμφωνα με τους κανόνες της ιδιωτικής οικονομίας και διέπεται από τις προτεινόμενες διατάξεις και τη νομοθεσία περί ανωνύμων εταιρειών. Για την εφαρμογή του υπό ψήφιση σχεδίου νόμου δεν ισχύουν οι διατάξεις περί προμηθειών δημοσίων έργων και δημοσίων συμβάσεων υπηρεσιών συμπεριλαμβανομένων και των μελετών που συνάπτει ο οργανισμός.

Με το άρθρο 12 κυρώνονται οι παρακάτω πράξεις. Κυρώνεται και αποκτά ισχύ νόμου η από 2-2-23 σύμβαση δωρεάς μεταξύ της αστικής μη κερδοσκοπικής εταιρείας με την επωνυμία «Κύκλωψ Αστική μη Κερδοσκοπική Εταιρεία» και του ελληνικού δημοσίου για την υλοποίηση του Πάρκου Ναυτικής Παράδοσης με την επωνυμία, όπως είπαμε, «Οδυσσέας - Οι Έλληνες και η θάλασσα».

Θα αναφερθώ στη σύμβαση δωρεάς τώρα. Στο άρθρο 1 δίνονται ορισμοί και γίνεται ερμηνεία της σύμβασης. Στο άρθρο 2 προβλέπεται το αντικείμενο της σύμβασης μεταξύ της αστικής μη κερδοσκοπικής εταιρείας και του ελληνικού δημοσίου. Στο άρθρο 3 καθορίζεται η ίδρυση του οργανισμού με τη νομική μορφή της ανώνυμης εταιρείας ειδικού σκοπού για την κύρωση της σύμβασης δωρεάς. Περαιτέρω προβλέπεται η έδρα, ο σκοπός και οι πόροι, τα όργανα διοίκησης, το μετοχικό κεφάλαιο και οι καταχωρήσεις σε μητρώα του οργανισμού. Περιλαμβάνονται ειδικές ρυθμίσεις ως προς τη νομική μορφή του οργανισμού, τα δικαιώματα της «ΚΥΚΛΩΨ» επί της λειτουργίας του οργανισμού, την εποπτεία του οργανισμού από το Υπουργείο Εθνικής Άμυνας, τις βασικές αρχές στελέχωσης και λειτουργίας του οργανισμού, τις ατέλειες και τα προνόμια αυτού του οργανισμού.

Τέλος, καθορίζονται ειδικές φορολογικές ρυθμίσεις.

Το ελληνικό δημόσιο, κυρίες και κύριοι συνάδελφοι, καθορίζει δύο μέλη με πρόταση του Υπουργού Εθνικής Άμυνας, απ’ όπου εκλέγεται και ο πρόεδρος του διοικητικού συμβουλίου, ένα μέλος με πρόταση του Υπουργείου Ναυτιλίας και Νησιωτικής Πολιτικής ως αντιπρόεδρος, ένα μέλος με πρόταση του Υπουργείου Οικονομικών, δύο μέλη με πρόταση της «ΚΥΚΛΩΨ» και ένα μέλος από τον χώρο της εμπορικής ναυτιλίας που προτείνεται από την «ΚΥΚΛΩΨ». Αυτό θα είναι το διοικητικό συμβούλιο που θα κατασκευάσει και θα παρακολουθεί τις εργασίες προς υλοποίηση.

Στο άρθρο 4 περιγράφεται το ακίνητο στο οποίο θα σχεδιαστεί και υλοποιηθεί το Πάρκο Ναυτικής Παράδοσης.

Στο άρθρο 5 καθορίζεται η κυριότητα επί του ακινήτου του άρθρου 4.

Στο άρθρο 6 καθορίζεται ο τρόπος χρηματοδότησης του Πάρκου Ναυτικής Παράδοσης αποκλειστικά από την «ΚΥΚΛΩΨ» και η αξία της δωρεάς.

Στο άρθρο 7 περιγράφεται το χρονοδιάγραμμα υλοποίησης του Πάρκου Ναυτικής Παράδοσης. Εδώ να σας ενημερώσω ότι από τη στιγμή που θα μπει ο εργολάβος σε τρία χρόνια πρέπει να παραδώσει το πάρκο.

Στο άρθρο 8 προσδιορίζονται οι όροι υλοποίησης και τα τεχνικά δεδομένα του Πάρκου Ναυτικής Παράδοσης. Επιπλέον, καθορίζονται ό,τι πολεοδομικές ρυθμίσεις και εν γένει όροι υλοποίησης του πάρκου.

Στο άρθρο 9 προβλέπεται ο τρόπος πιστοποίησης από το ελληνικό δημόσιο για την ολοκλήρωση του πάρκου.

Στο άρθρο 10 παρατίθενται οι όροι με τους οποίους παραχωρείται κατά χρήσιν από το Γενικό Επιτελείο Ναυτικού στον οργανισμό το ακίνητο επί του οποίου θα υλοποιηθεί το πάρκο.

Στο άρθρο 11 καθορίζονται οι όροι με τους οποίους το ελληνικό δημόσιο παρέχει διοικητική συνδρομή, προστασία και διευκόλυνση προς τον οργανισμό.

Στο άρθρο 12 προβλέπονται οι διαδικασίες που ακολουθούνται σε περίπτωση ανεύρεσης αρχαιοτήτων κατά την υλοποίηση του Πάρκου Ναυτικής Παράδοσης.

Στο άρθρο 13 καθορίζονται οι υποχρεώσεις του ελληνικού δημοσίου σχετικά με την πρόσβαση στο Πάρκο Ναυτικής Παράδοσης και τη δέσμευση περί μη παρέμβασης ή διακοπής των εργασιών κατά την περίοδο της υλοποίησης.

Στο άρθρο 14 καθορίζονται η ονομασία, η χρήση διακριτικών σημείων και διακεκριμένων ονομασιών και το λογότυπο του Πάρκου Ναυτικής Παράδοσης.

Στο άρθρο 15 προβλέπεται η υποχρέωση δωρεάς προς το ελληνικό δημόσιο του συνόλου της συμμετοχής της «ΚΥΚΛΩΨ» στο μετοχικό κεφάλαιο του οργανισμού κατά την ολοκλήρωση του Πάρκου Ναυτικής Παράδοσης.

Στο άρθρο 27 ορίζεται η έναρξη ισχύος της σύμβασης και η διάρκεια αυτής.

Στο άρθρο 28 καθορίζονται οι αντίκλητοι ως τα πρόσωπα προς τα οποία γίνονται οι γνωστοποιήσεις σε σχέση με τη σύμβαση. Τα έξι παραρτήματα σύμβασης δωρεάς που περιλαμβάνουν το σχέδιο γενικής διάταξης, το master plan και τους όρους δόμησης, το τοπογραφικό οικόπεδο του Γ΄ Κλάδου του Γενικού Επιτελείου Ναυτικού, το καταστατικό του οργανισμού, τη σύμβαση δωρεάς της μετοχής της «ΚΥΚΛΩΨ» στο ελληνικό δημόσιο, τον εξοπλισμό του πάρκου, τη σύμβαση του υποβρυχίου το οποίο θα πρέπει να τοποθετηθεί επί της ξηράς και στο άρθρο 13 εισάγεται τελική διάταξη στην προτεινόμενη ρύθμιση και στο άρθρο 14 ορίζεται η έναρξη της ισχύος του νόμου.

Κυρίες και κύριοι συνάδελφοι, κύριε Δρίτσα, ο Θεός της Ελλάδος για άλλη μια φορά μας φρόντισε. Ένα έργο που συζητείτο επί μία εικοσαετία παίρνει τον καλό του δρόμο. Ένας Έλληνας ευπατρίδης, που δούλεψε σε όλη του τη ζωή αθόρυβα, χωρίς δημοσιότητα, διέθεσε 35 εκατομμύρια ευρώ για αυτόν τον σκοπό, τη δημιουργία του Πάρκου Ναυτικής Παράδοσης και το δωρίζει στο ελληνικό δημόσιο και στις Ένοπλες Δυνάμεις. Υπενθυμίζω ότι με δικά του έξοδα αναστήλωση και την ετοιμόρροπη οικία του Παύλου Μελά για να θυμούνται οι Έλληνες ποιοι αγωνίστηκαν για την απελευθέρωση της Μακεδονίας μας.

Θέλω να ευχαριστήσω από τα βάθη της καρδιάς μου τον Φαληριώτη δωρητή κ. Άρη Θεοδωρίδη, τον Επίτιμο Αρχηγό ΓΕΣ και μετέπειτα Υφυπουργό κ. Αλκιβιάδη Στεφανή ο οποίος απέκτησε την εμπιστοσύνη του δωρητή, τον νυν Υπουργό Εθνικής Άμυνας κ. Νίκο Παναγιωτόπουλο και τον Υφυπουργό κ. Νίκο Χαρδαλιά που ολοκλήρωσε τις διαδικασίες. Επί τρεις μέρες, εάν δεν τελείωναν ορισμένες λεπτομέρειες, τους είχε κλειδώσει στο Υπουργείο. Επίσης, τον σύμβουλο του Πρωθυπουργού κ. Γιάννη Ζερβάκη που συνεργαστήκαμε πάρα πολλές φορές μαζί του, τους δώδεκα Υπουργούς που ενεπλάκησαν αποφασιστικά στην όλη υπόθεση. Δεν λέω τον πρώην δήμαρχο Παλαιού Φαλήρου, δηλαδή εμένα, αλλά τον νυν Δήμαρχο Γιάννη Φωστηρόπουλο και την τεχνική υπηρεσία του δήμου που σε ορισμένες περιπτώσεις άνοιξαν πολλά βιβλία και μελέτησαν, ώστε να μην κάνουν το παραμικρό λάθος και συνέβαλαν στη διαδικασία της υλοποίησης του έργου.

Το αντιτορπιλικό «Βέλος» μόλις ολοκληρώσει την περιφορά του ανά την Ελλάδα, κύριε Δρίτσα, ξαναέρχεται στο Πάρκο Ναυτικής Παράδοσης εκεί που ήταν.

Τώρα για τον Ναυτικό Όμιλο Αμφιθέας, από το 1974 έχει μια τεράστια δραστηριότητα. Έχει πάρει πανελλήνια, πανευρωπαϊκά και παγκόσμια έπαθλα. Μετά τη διευθέτηση μιας εκκρεμότητας με την ΕΤΑΔ θα υπάρχει και αυτή στην περιοχή.

Αυτή τη χαρά, κυρίες και κύριοι συνάδελφοι, θέλω να μοιραστώ με όσους ψηφίσουν το παρόν νομοσχέδιο. Και να κρατάτε στη μνήμη σας τι αγώνας έγινε, τι ελέχθη για να γίνει το πνευματικό κέντρο στο «Σταύρος Νιάρχος». Όλοι έλεγαν περίεργα και φαντασίες. Τώρα το «Σταύρος Νιάρχος» υπάρχει και το χαίρονται χιλιάδες άνθρωποι.

Είμαι απόλυτα σίγουρος -και να είστε και εσείς- ότι το Πάρκο Ναυτικής Παράδοσης θα είναι ένας χώρος όπου όλοι οι Έλληνες θα απολαμβάνουν και θα διαπιστώνουν και θα εκπαιδεύονται για τη ναυτική παράδοση της χώρας μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τον λόγο έχει τώρα ο εισηγητής του ΣΥΡΙΖΑ κ. Θόδωρος Δρίτσας.

**ΘΕΟΔΩΡΟΣ ΔΡΙΤΣΑΣ:** Σας ευχαριστώ πολύ, κύριε Πρόεδρε.

Νεκτάριε Σαντορινιέ, αγαπημένε συνάδελφε, φίλε, σύντροφε, καταξιωμένε στη συνείδηση και των συμπολιτών σου στα Δωδεκάνησα και στο ελληνικό Κοινοβούλιο και σε όλη την Ελλάδα, μια ανθοδέσμη κοσμεί τη θέση που συνήθως καθόσουν. Και μας λέει ότι αν δεν ήταν τόσο σκληρή και άδικη η μοίρα απέναντί σου, σήμερα θα ήσουν εδώ σε αυτή τη θέση όπως πάντα για να παρέμβεις με τις οξυδερκείς επισημάνσεις σου σε ένα νομοσχέδιο που αφορά τη ναυτιλία ή πιο σωστά την ιστορικότητα της ναυτιλίας.

Και είμαι βέβαιος ότι θα προσέθετες σε αυτή την ιστορικότητα της ναυτιλίας, που συνδέεται άρρηκτα και άμεσα με τα νησιά και τη νησιωτικότητα, και άλλα στοιχεία σε αυτή την οφειλόμενη επιδίωξη της ελληνικής πολιτείας και της ελληνικής Βουλής. Στον θαυμαστό κόσμο της ναυτιλίας για τομείς που αφορούν στην ακτοπλοΐα, τον βασικό μεταφορικό τρόπο επικοινωνίας των νησιών με την ηπειρωτική Ελλάδα και με τον άλλο κόσμο θα προσέθετες πάρα πολλά στοιχεία.

Και βέβαια δεν θα χρειαζόσουν να πεις πως εσύ ως αρμόδιος Υπουργός αλλά και ως εμπνευστής, συντονιστής και συνεργαζόμενος με μια ομάδα νησιωτών Βουλευτών του ΣΥΡΙΖΑ - Προοδευτική Συμμαχία, αλλά και του Πανεπιστημίου του Αιγαίου και άλλων δομών και προσώπων, κατάφερες να καθιερώσεις επιτέλους ύστερα από είκοσι χρόνια από τον πρωτοπόρο Τάσο Αλιφέρη Δήμαρχο της Τήλου, το μεταφορικό ισοδύναμο, όσο εν πάση περιπτώσει μπορούσε να κατακτηθεί σε αυτή την περίοδο -παρ’ όλο ότι παραμελείται- και να ανοίξεις τον δρόμο για την ολοκλήρωση αυτού του οράματος και τη γενίκευση αυτού του πολύ καίριου μέτρου για τη νησιωτικότητα και τη ναυτιλία του μεταφορικού ισοδύναμου. Είναι πάρα πολλά, Νεκτάριε, που θα μας κάνουν να μας λείπεις διαρκώς.

Στη συντρόφισσα της ζωής σου, τη σύζυγό σου, τα παιδιά σου, σε όλους τους φίλους σου, τους οικείους σου, τους συντοπίτες σου, τους συνεργάτες σου, τη βαθιά μας λύπη και συμπαράσταση.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Δρίτσα, μισό λεπτό, να εξηγήσω γιατί δεν βάζω το χρονόμετρο. Δεν βάζω το χρονόμετρο όταν γίνεται αναφορά από συναδέλφους στους εκλιπόντες συναδέλφους μας. Όταν αρχίσει η κύρια ομιλία του θα βάλω το χρονόμετρο. Έτσι κάναμε και προχθές και χθες. Δεν χάθηκε ο κόσμος τώρα. Μίλησε ο κ. Δρίτσας δύο λεπτά παραπάνω για μια αναφορά στο συνάδελφό του. Θα βάλω το χρονόμετρο τώρα. Δεν χάθηκε ο κόσμος. Το κάναμε για τον Μανούσο Βολουδάκη, το κάναμε και χθες για τον Νεκτάριο Σαντορινιό.

Ορίστε, κύριε Δρίτσα, έχετε τον λόγο. Αρχίζει ο χρόνος σας από τώρα.

**ΘΕΟΔΩΡΟΣ ΔΡΙΤΣΑΣ:** Ευχαριστώ πάρα πολύ, κύριε Πρόεδρε. Σας τιμά αυτό. Τιμά πρωτίστως τη μνήμη και του Μανούσου Βολουδάκη και του Νεκτάριου Σαντορινιού και κάθε συναδέλφου που φεύγει από κοντά μας και μάλιστα σε τόσο νεαρή ηλικία. Σας ευχαριστώ πάρα πολύ.

Κυρίες και κύριοι Βουλευτές, αυτό το νομοσχέδιο μας δίχασε με έναν ειδικό τρόπο στην επιτροπή. Κυρίως μας δίχασε γιατί στάθηκε αδύνατον να συνεννοηθούμε για τη νοηματοδότηση σαφών ελληνικών λέξεων. Γιατί δεν είναι τυχαίο. Ήρθε ξαφνικά. Ετοιμάστηκε επί δύο χρόνια χωρίς να το ξέρει κανένας μας. Είπε και ο κ. Χατζηδάκης, το Γενικό Επιτελείο Ναυτικού, ο πρώην Υφυπουργός ο κ. Στεφανής, εν συνεχεία ο διάδοχός του ο κ. Χαρδαλιάς, ο δήμαρχος Παλαιού Φαλήρου, ο ίδιος ο κ. Χατζηδάκης και η αστική μη κερδοσκοπική εταιρεία «ΚΥΚΛΩΨ», που ο πρόεδρός της είναι ο δωρητής του ποσού των 35 εκατομμυρίων. Κανείς άλλος δεν έμαθε, ούτε η Βουλή, ούτε τα κόμματα, ούτε η τοπική κοινωνία, ούτε το Ναυτικό Μουσείο της Ελλάδας, ούτε οι Βουλευτές, κανείς. Και ήρθε πακέτο -γιατί είναι σύμβαση που έχει υπογραφεί- χωρίς καμμία δυνατότητα αλλαγής, προσθήκης, βελτίωσης, αντιμετώπισης. Είναι ένα κλειστό κείμενο, το οποίο ή έπρεπε να το δεχθεί κανείς ή έπρεπε να το απορρίψει.

Και εκεί δεν ήταν τυχαίο. Στις 22.00΄ η ώρα η επιτροπή κατέληξε με σφιχτές επιλογές στην πρόσκληση ακρόασης φορέων για να έρθουν την άλλη μέρα 10.00΄ για ένα νομοσχέδιο που δεν το είχαν υπ’ όψιν τους. Το αποτέλεσμα ποιο ήταν; Με άμεσο -γιατί και με άμεσο τρόπο έγινε- ή με έμμεσο τρόπο αποκλείστηκε ο Οργανισμός Ρυθμιστικού Σχεδίου Αθήνας, το ΤΕΕ, το Εθνικό Μετσόβιο Πολυτεχνείο, η Σχολή Αρχιτεκτόνων, το Εργαστήριο Αστικού Περιβάλλοντος, ο δήμαρχος Πειραιά και ο Σύνδεσμος Φυλακισθέντων και Εξορισθέντων Αντιστασιακών της δικτατορίας αναφορικά με το «Βέλος» στο οποίο αναφέρθηκε και ο εισηγητής της Πλειοψηφίας, ο αγαπητός συνάδελφος κ. Χατζηδάκης.

Και αυτό είναι ακριβώς στοιχείο του τι λογική έχει αυτή η επιλογή και αυτό που ετοιμάστηκε. Επαίρεται ο κ. Χατζηδάκης γιατί είναι για εκείνον έργο ζωής. Το σέβομαι, αλλά έχουμε μια άλλη άποψη.

Κυρίες και κύριοι Βουλευτές, το Πάρκο Ναυτικής Παράδοσης στο Παλαιό Φάληρο είναι μια πράγματι παλιά ιστορία που μέχρι σήμερα έχει περάσει διάφορες φάσεις. Το 1989 ο τότε Πρωθυπουργός Τζαννετάκης, ανώτατος αξιωματικός του Ναυτικού, εξήγγειλε τη μεταφορά του χώρου στο Γενικό Επιτελείο Ναυτικού, με σκοπό τη δημιουργία παραρτήματος του Ναυτικού Μουσείου της Ελλάδας, το οποίο λειτουργεί στον Πειραιά από το 1964.

Με τα χρόνια και με σειρά αποφάσεων ελλιμενίστηκαν στον φυσικό λιμένα της περιοχής αρχικά το ιστορικό πλοίο θωρηκτό «Αβέρωφ», μετά το «Βέλος» της εξέγερσης του Ναυτικού εναντίον της δικτατορίας, ο «Θαλής», το πρώτο καλωδιακό πλοίο, το «Ευγένιος Ευγενίδης», ιστιοφόρο που εκπαιδεύονταν οι αξιωματικοί του Λιμενικού, το «Ευαγγελίστρια», το παραδοσιακό αιγαιοπελαγίτικο καΐκι που έδρασε στο Δεύτερο Παγκόσμιο Πόλεμο, η γνωστή τριήρης «Ολυμπιάς» και άλλα.

Η περιοχή ονομάστηκε Πάρκο Ναυτικής Παράδοσης και όλα τα πλοία ήταν και είναι πλωτά μουσεία, επισκέψιμα και όντως ιδιαίτερα δημοφιλή, όλα αυτά που προανέφερα και το «Αβέρωφ» και το «Βέλος» και όλα. Είναι μουσεία. Η λιμενική εγκατάσταση με αυτή τη χρήση ως δημόσιο πλωτό ναυτικό μουσείο σκαφών και η ευρύτερη έκταση χωροθετήθηκε αρχικά το 2004 από το διάταγμα των ακτών του Σαρωνικού με σύμφωνη γνώμη του Εθνικού Μετσόβιου Πολυτεχνείου και του Οργανισμού Ρυθμιστικού Σχεδίου Αθήνας. Επικαιροποιήθηκε δε ως πρόταση στη μελέτη του εργαστηρίου αστικού περιβάλλοντος του Εθνικού Μετσόβιου Πολυτεχνείου το 2016 για λογαριασμό της ΕΤΑΔ.

Πριν από τρία χρόνια περίπου επί Νέας Δημοκρατίας εκδιώχθηκε το «Βέλος» από το Παλαιό Φάληρο, που εκεί ήταν ο φυσικός του χώρος, σε συνδυασμό με τη γειτνίαση με τον ναύσταθμο Σαλαμίνας για την επαρκή συντήρησή του και μεταφέρθηκε στη Θεσσαλονίκη, όπου και εκεί είναι επισκέψιμο και δημοφιλές και εμείς τουλάχιστον δεν έχουμε ως προς αυτό αντίρρηση για κάποια χρόνια. Όμως, η αιτία της απομάκρυνσής του είναι σκοπιμότητες ισχυρών παραγόντων, που καθορίζουν επιλογές του ελληνικού κράτους ως μη όφειλαν και με τις οποίες βέβαια καθόλου δεν συμφωνούμε και εναντιωνόμαστε.

Πριν δύο χρόνια περίπου ο πρώην Υφυπουργός Εθνικής Άμυνας Στρατηγός Στεφανής, συνυπέγραψε συμφωνητικό συνεργασίας με Έλληνα εφοπλιστή και κάτοικο Παλαιού Φαλήρου και δημότη Δράμας, ο οποίος ως πρόεδρος της αστικής μη κερδοσκοπικής εταιρείας «ΚΥΚΛΩΨ» που εδρεύει στη Δράμα, αποφάσισε να δωρίσει στο ελληνικό δημόσιο 35 εκατομμύρια ευρώ όχι σε χρήμα, αλλά σε έργο με την προϋπόθεση η «ΚΥΚΛΩΨ» να αναλάβει αποκλειστικά την οικοδόμηση του πάρκου στο χερσαίο χώρο και τη συνολική ανάπλαση και διαμόρφωση και του θαλάσσιου και του χερσαίου χώρου σε ενιαίο σύνολο.

Μετά την ολοκλήρωση της κατασκευής του έργου η κυριότητα -αμφιβόλου ακρίβειας εν προκειμένω έννοια, γιατί υπάρχουν πολλά «παράθυρα»- του πάρκου μεταφέρεται στο δημόσιο μέσω της ίδρυσης του οργανισμού με την επωνυμία «Οδυσσέας - Οι Έλληνες και η Θάλασσα Α.Ε.»,. Πρόκειται για νομικό πρόσωπο δημοσίου δικαίου που δεν ανήκει όμως στη γενική κυβέρνηση. Θα είναι ανώνυμη εταιρεία και θα διοικείται από επταμελές συμβούλιο, δύο από το ΥΠΕΘΑ, από το ΓΕΝ δηλαδή, έναν από το Υπουργείο Ναυτιλίας, έναν από το Υπουργείο Οικονομικών και τρεις από την «ΚΥΚΛΩΨ», που ενδεχομένως το ένα θα είναι από την Ένωση Ελλήνων Εφοπλιστών.

**ΔΙΟΝΥΣΙΟΣ ΧΑΤΖΗΔΑΚΗΣ:** Όχι «ενδεχομένως», θα είναι.

**ΘΕΟΔΩΡΟΣ ΔΡΙΤΣΑΣ:** Εντάξει, δεν το λέει το κείμενο. Εγώ μιλώ για τη σύμβαση.

Είναι και αυτό μια διαφορά μας, κύριε συνάδελφε. Μιλάμε με δεδομένα αναντίρρητα, όχι με προθέσεις. Αυτό μετά από πέντε χρόνια μπορεί να μου πει κάποιος «δεν το είπαμε». Εν πάση περιπτώσει, έτσι έχουν τα πράγματα.

Και θα είναι τρεις από την «ΚΥΚΛΩΨ» χωρίς καν συμμετοχή ειδικών επιστημόνων ή εκπροσώπων της αυτοδιοίκησης, εν προκειμένω του Παλαιού Φαλήρου.

Ο Πρωθυπουργός Τζαννετάκης είχε εξαγγείλει μουσείο. Τα ιστορικά σκάφη είναι πλωτά μουσεία. Η συζήτηση για το Πάρκο Ναυτικής Παράδοσης επί είκοσι χρόνια, τουλάχιστον, είχε αναφορά στη δημιουργία νέου ναυτικού μουσείου, που θα ολοκληρώσει και θα επεκτείνει το υπάρχον Ναυτικό Μουσείο της Ελλάδας.

Τόσο ο Υφυπουργός κ. Χαρδαλιάς όσο και ο εισηγητής της Νέας Δημοκρατίας στην πρώτη συνεδρίαση της επιτροπής μιλούσαν και για μουσείο, για να είμαι πιο επιεικής. Μετά ίσως συνειδητοποίησαν την αντίφαση και άρχισαν να παίρνουν πίσω αυτόν τον πρώτο ορισμό και κλείνοντας εχθές, στην τελευταία συνεδρίαση της επιτροπής, ο κύριος Υφυπουργός μάς δήλωσε ότι δεν είναι μουσείο. Θα δούμε παρακάτω γιατί δεν είναι μουσείο και πράγματι έτσι όπως το σχεδιάζουν δεν είναι μουσείο.

Η Ελλάδα, κυρίες και κύριοι συνάδελφοι, η αρχαιότερη ναυτική χώρα στον κόσμο μαζί με τη Φοινίκη, που δεν υπάρχει σήμερα ως χώρα, με τον μεγαλύτερο σύγχρονο εμπορικό στόλο, με τεράστια ναυτική πολεμική ιστορία, χώρα ναυτικών και ναυτοσύνης, νησιωτών ναυτικών, αλλά και πολλών ακόμα και από τη χερσαία περιοχή, ναυτικοί της ηπειρωτικής Ελλάδας, διαθέτει επί της ουσίας μόνο το Ναυτικό Μουσείο της Ελλάδος, που στεγάζεται στον Πειραιά, στη Μαρίνα Ζέας, στο Πασαλιμάνι δηλαδή, δίπλα στα ίχνη του αρχαίου ναυστάθμου και της εγκατάστασης των νεωσοίκων του 5ου π.Χ. αιώνα, αλλά σε χώρο μικρό και ανεπαρκή για το σύνολο των σπουδαίων εκθεμάτων που διαθέτει, της ακόμα πιο σπουδαίας ναυτικής βιβλιοθήκης του και των εκδόσεων, ερευνών και εκδηλώσεων που πραγματοποιεί.

Κύριε Πρόεδρε, διακόπτω εδώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού συμμετείχαν στο εκπαιδευτικό πρόγραμμα «Μικρό Εργαστήρι Δημοκρατίας», που οργανώνει το Ίδρυμα της Βουλής, είκοσι τρεις μαθήτριες και μαθητές και τέσσερις συνοδοί εκπαιδευτικοί από το 71ο Νηπιαγωγείο Αθηνών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής είκοσι πέντε μαθήτριες και μαθητές και τρεις συνοδοί εκπαιδευτικοί από το 1ο Δημοτικό Σχολείο Θρακομακεδόνων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Δρίτσα, έχετε τον λόγο και πάλι.

**ΘΕΟΔΩΡΟΣ ΔΡΙΤΣΑΣ:** Ευχαριστώ, κύριε Πρόεδρε.

Συνεχίζω αναφερόμενος στο Ναυτικό Μουσείο της Ελλάδος. Στεγάζεται δίπλα στα ίχνη του αρχαίου ναυστάθμου και στις εγκαταστάσεις του νεωσοίκων του 5ου π.Χ. αιώνα στη μαρίνα Ζέας στο Πασαλιμάνι, αλλά σε χώρο μικρό και ανεπαρκή για το σύνολο των σπουδαίων εκθεμάτων που διαθέτει, της ακόμα πιο σπουδαίας ναυτικής βιβλιοθήκης του και των εκδόσεων, ερευνών και εκδηλώσεων που πραγματοποιεί. Υπάρχει και συντηρείται τόσες δεκαετίες και κρατάει γερά μόνο χάρη στην εθελοντική δουλειά εμπνευσμένων ανθρώπων, που εργάζονται μέχρις εξόντωσης με πρώτη και καλύτερη, να με συγχωρείτε, την πρόεδρο του Ναυτικού Μουσείου της Ελλάδος, την κ. Αναστασία Αναγνωστοπούλου - Παλούμπη.

Χρόνια τώρα η διοίκησή του, η δημοτική αρχή Πειραιά και η πειραϊκή κοινωνία ζητούν την αναβάθμιση του Ναυτικού Μουσείου της Ελλάδος και εν όψει των πολυσυζητημένων σχεδίων για το Παλαιό Φάληρο ζητούν την παραμονή του Ναυτικού Μουσείου στον Πειραιά, αλλά και τη σύνδεσή του και συλλειτουργία του με το Πάρκο Ναυτικής Παράδοσης στο Παλαιό Φάληρο ως ενιαίο μουσείο.

Αυτά τα ξέρουν οι πάντες, στο Υπουργείο Εθνικής Άμυνας, στο Γενικό Επιτελείο Ναυτικού, στο Υπουργείο Ναυτιλίας, στον ναυτικό και εφοπλιστικό κόσμο. Και όμως οι συνεννοήσεις αρχικά του κ Στεφανή και στη συνέχεια του κ. Χαρδαλιά με την «ΚΥΚΛΩΨ» έγιναν απολύτως εν κρυπτώ, όπως προείπα. Μόνο τη στιγμή που κατατέθηκε το σχέδιο νόμου με υπογεγραμμένα οριστικά και αμετάκλητα τη σύμβαση και τα παραρτήματά της, ώστε να γίνει νόμος του κράτους, έρχεται σήμερα στην Ολομέλεια με συνοπτική διαδικασία. Κανείς δεν ήξερε τίποτα, από κανέναν δεν ζητήθηκε γνώμη.

Επομένως, το μείζον και κύριο είναι ότι μια μεγάλη ευκαιρία -υπαρκτή, υπερώριμη και με την προσφορά της δωρεάς δυνατή- αναβάθμισης του Ναυτικού Μουσείου της Ελλάδος με τον καλύτερο δυνατό τρόπο, δηλαδή τη σύνδεσή του με το Πάρκο Ναυτικής Παράδοσης, χάνεται στο όνομα μιας δήθεν αναπτυξιακής επένδυσης εμπορικού χαρακτήρα -έτσι είναι σε μεγάλο βαθμό- με φόντο τη ναυτική παράδοση.

Το Πάρκο Ναυτικής Παράδοσης, που θα κτιστεί είναι τελικά ένας πολυχώρος πολλαπλών χρήσεων, ένα θα το έλεγα -όχι απολύτως γιατί κατ’ αρχάς υπάρχουν τα πλωτά μουσεία και αυτά θα είναι, το ελπίζω, και το εύχομαι, και είμαι βέβαιος, το ατού του χώρου- περισσότερο ψυχαγωγικό πάρκο, όπου τα λίγα εκθέματα θα λειτουργούν όχι ως ιερά κειμήλια της ναυτικής μας ιστορίας και ως μουσειακά τεκμήρια ενός μεγάλου διεθνούς εμβέλειας ναυτικού μουσείου, συνέχειας της παράδοσης του Ναυτικού Μουσείου της Ελλάδος -συνέχεια και αναβάθμιση- αλλά ως ψυχαγωγικές εκδηλώσεις, άλλες με ποιότητα, άλλες χωρίς ποιότητα, άλλες με αναφορά στη ναυτιλία και στη ναυτοσύνη, άλλες άσχετες με αυτή.

Αν εξαιρέσει κανείς βεβαίως τα σκάφη από τα οποία μένουν μόνο το «Αβέρωφ» και η αρχαία τριήρης με την προσθήκη μετά από εργασίες υποδοχής του υποβρυχίου «Πρωτέας» και του ιστορικού εμπορικού πλοίου «Λίμπερτυ» που ελλιμενίζεται χρόνια τώρα στο λιμάνι του Πειραιά επίσης ως μουσείο, ο πολυχώρος που θα κτιστεί περιλαμβάνει εκθεσιακό κέντρο -δεν ξέρουμε τι θα εκτίθεται-, συνεδριακό κέντρο και κέντρο εκδηλώσεων απροσδιόριστου είδους.

Ρώτησα χθες αν μπορεί να είναι ανεκτό να διατίθενται οι αίθουσες αυτές και για εκδηλώσεις γάμων, βαφτίσια και άλλα για λόγους ενίσχυσης οικονομικής. Τι να κάνουμε; Ρεαλισμός. Τι είδαμε αυτές τις μέρες στο Μουσείο της Ακρόπολης; Την Τσικνοπέμπτη -πού;- στο Μουσείο της Ακρόπολης.

Περιλαμβάνει κέντρο εκδηλώσεων λοιπόν απροσδιόριστου είδους, κέντρο αναψυχής και περιπάτου, καταστήματα εστίασης, εστιατόριο, ουζερί, καφετέρια, βιβλιοθήκη -καλό αυτό- χωρίς όμως να αναφέρεται πουθενά ότι υπάρχει κάποια συλλογή βιβλίων ή κάτι τις τέλος πάντων ή αν υφίστανται βιβλία. Επίσης περιλαμβάνει κέντρο ψηφιακής ενημέρωσης αορίστως, προσομοίωση μικρού καρνάγιου στον παράλιο χώρο, εγκατάσταση για εκπαίδευση στο σπορ καταδύσεων, υπόγειο πάρκινγκ με εκατόν τριάντα θέσεις τουλάχιστον και πεζογέφυρες, βεράντες σε ένα τοπίο εξαιρετικό, προνομιούχο για κάθε περιπατητή με φόντο τον Σαρωνικό και την ευρύτερη περιοχή.

Πού είναι τα χιλιάδες ναυτικά εκθέματα της θαλασσινής μας ιστορίας, που στοιβάζονται σε αποθήκες ή σαπίζουν ανά την Ελλάδα, οι προθήκες, οι μουσειακές εκθέσεις, οι βιβλιοθήκες, τα ερευνητικά εργαστήρια και τα εργαστήρια συντήρησης, ό,τι χρειάζεται το Ναυτικό Μουσείο της Ελλάδος και ό,τι απαιτεί ένα σύγχρονο διεθνές ναυτικό μουσείο;

Πρόκειται για πολυχώρο, που σαφώς απευθύνεται, τουλάχιστον, κατά το ήμισυ, για να είμαι επιεικής, σε καταναλωτές για αναψυχή σε ένα όντως, όπως είπα, προνομιακό φυσικό περιβάλλον με εξαίρετη θέα. Η ναυτική παράδοση και πολύ περισσότερο το μουσείο γίνεται πρόσχημα για μια εμπορευματοποίηση, από την οποία προφανώς εξαιρούμε -το λέω και πάλι- τα πλωτά μουσεία.

Να σημειώσουμε τέλος ότι δεν υπάρχουν άλλα εκθέματα πλην των πλωτών μουσείων ούτε προβλέπεται να αναζητηθούν. Δεν αναφέρεται με κάποιο σαφή τρόπο έρευνα και στον όλο σχεδιασμό απουσιάζει εντελώς το Υπουργείο Πολιτισμού, το κατά τον αρχαιολογικό νόμο μοναδικό Υπουργείο αρμόδιο για οποιοδήποτε τύπου μουσείο ανά την επικράτεια.

Τελειώνω σύντομα με τεχνικά, οικονομικά, περιβαλλοντικά, αρχαιολογικά και διαχειριστικά ζητήματα. Από την ίδια την ήδη υπογεγραμμένη σύμβαση που γίνεται νόμος προβλέπεται αναλυτικά σημαντική αύξηση συντελεστή δόμησης και ύψους κτίσματος και επέκταση στον αιγιαλό και στην παραλία. Το δε ύψος θα φτάνει σε ορισμένα σημεία μέχρι και είκοσι δύο μέτρα. Έχουμε καραμπινάτη υπερδόμηση, άνευ λόγου, δίπλα στη θάλασσα. Για όλο το έργο και για τον εξοπλισμό του προβλέπεται πλήρης απαλλαγή από όλα τα είδη φορολογίας συμπεριλαμβανομένου και του ΦΠΑ, ενώ παραμένει ασαφές και χωρίς να περιγράφεται το καθεστώς λειτουργίας των καθαρά εμπορικών χρήσεων που προαναφέρθηκαν, όπως εστιατόρια, πάρκινγκ κ.λπ..

Επίσης πουθενά δεν προβλέπεται στη σύμβαση -θα ήθελα εδώ, κύριε Χατζηδάκη, να με προσέξετε ακριβώς γιατί είστε αυτοδιοικητικός- καταβολή δημοτικών τελών στον Δήμο Παλαιού Φαλήρου. Προκύπτει ότι αυτές οι χρήσεις θα ανατίθενται σε επιχειρηματίες είτε για το πάρκινγκ είτε για τα εστιατόρια, αλλά πουθενά δεν προβλέπονται διαγωνισμοί και είναι βέβαιο ότι θα έχουμε απευθείας αναθέσεις από τον κατά τα άλλα κρατικό οργανισμό προς κάποιους ιδιώτες προφανώς επιλογής. Τέλος, δεν απαντήθηκε αν το πάρκο θα έχει εισιτήριο. Ρωτήσαμε, αλλά εισπράξαμε σιωπή.

Κατά το πρότυπο του Ελληνικού δεν προβλέπεται αρχαιολογική μελέτη παρά μόνο αν βρεθούν αρχαιολογικά ευρήματα. Τότε θα κληθεί η Αρχαιολογική Υπηρεσία. Κι όμως βρισκόμαστε στο σημείο όπου υπήρχε ο πρώτος αρχαίος λιμένας της Αθήνας πριν οικοδομηθούν οι πειραϊκοί λιμένες. Οι ανασκαφές και τα εκπληκτικά κατάλοιπα των δεσμωτών του Φαλήρου στο διπλανό συγκρότημα «Σταύρος Νιάρχος» δείχνουν ότι θα έχουμε πιθανόν ανάλογες εξελίξεις. Το γνωρίζουν οι δωρητές ή θα αρχίσει πάλι η γνωστή αντιεπιστημονική και ανιστόρητη γκρίνια ότι μας καθυστερεί η Αρχαιολογική Υπηρεσία;

Επίσης, η στρατηγική μελέτη περιβαλλοντικών επιπτώσεων, η ΣΜΠΕ, που προβλέπεται στη σύμβαση, έπεται, τοποθετείται χρονικά μετά την ψήφιση του νόμου, αφού δηλαδή ο νόμος οριοθετεί και την κάθε λεπτομέρεια και νομοθετεί τους όρους κατασκευής του έργου, τα ύψη, τον συντελεστή δόμησης, αυτά δηλαδή που καθορίζουν σε κάθε έργο την περιβαλλοντική επίπτωση. Αφού δεν μπορούν να αναιρεθούν αυτά, γιατί είναι νόμος του κράτους, τι θα έρθει να κάνει η στρατηγική μελέτη περιβαλλοντικών επιπτώσεων; Και αν είναι αρνητική, θα καταργήσει τον νόμο;

Τώρα, για τη διαχείριση, όταν παραδοθεί το έργο έχουμε τη γνωστή σύνθεση, που αναφέρθηκα σε αυτό, του διοικητικού συμβουλίου, την πλήρη απουσία ειδικών επιστημόνων, αρχαιολόγων εναλίων αρχαιοτήτων, ιστορικών κ.λπ..

Υπάρχει ένα σημείωμα, που μας παρουσιάστηκε βάσει του οποίου το πάρκο θα έχει ετήσια έξοδα 3.000.000 ευρώ και ετήσια έσοδα 2,5 εκατομμύρια ευρώ. Το υπόλοιπο, των 500.000 ευρώ περίπου, θα το καταβάλλει το ελληνικό δημόσιο. Αυτή η μελέτη δεν μας παρουσιάστηκε ποτέ, αλλά ούτε και η έκθεση του Γενικού Λογιστηρίου του Κράτους, που επισυνάπτεται στο σχέδιο νόμου φωτίζει τα πράγματα. Το αντίθετο μάλιστα.

Θέλω πριν κλείσω να καταθέσω στα Πρακτικά το υπόμνημα του Ναυτικού Μουσείου της Ελλάδος, το οποίο συμπληρώνει με πολύ καλύτερο τρόπο όσα είπα, και έναν πίνακα διαχρονικό, που δείχνει την εξέλιξη μέχρι και την τωρινή ρύθμιση των χρήσεων των όρων δόμησης. Είναι πολύ ενδεικτικός.

(Στο σημείο αυτό ο Βουλευτής κ. Θεόδωρος Δρίτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω να κάνω αναφορά στην συγκλονιστική και σαφέστατη έκθεση επί του νομοσχεδίου αυτού της Επιστημονικής Υπηρεσίας της Βουλής, η οποία σας λέει, κύριε Υπουργέ, -και δεν ξέρω, δεν θα το λάβετε υπ’ όψιν;- ότι: «Σε κάθε κατηγορία χρήσεων επιτρέπονται μόνον οι εκεί αναφερόμενες χρήσεις. Συνάγεται ότι με την ισχύουσα νομοθεσία καθιερούται το σύστημα της τυποποιήσεως των κατηγοριών χρήσεων γης. Κατά το σύστημα αυτό, η διενεργούσα τον πολεοδομικό σχεδιασμό διοίκηση δεν είναι ελευθέρα να αναμιγνύει στις χρήσεις γης νοθεύουσα τις ορισθείσες διά του διατάγματος κατηγορίες, αλλά οφείλει να επιλέγει για κάθε περιοχή μία κατηγορία χρήσεων με το περιεχόμενο το οποίο ορίζουν οι ως άνω διατάξεις» κ.λπ., κ.λπ.. Λέει και πολλά άλλα, πάρα πολύ σημαντικά, τα οποία θέτουν και από αυτή την επιστημονική άποψη την ανάγκη να παγώσει αυτό το νομοσχέδιο, να πάει πίσω, να επανεξεταστεί και να έρθει με πραγματικούς όρους.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Δρίτσα.

**ΘΕΟΔΩΡΟΣ ΔΡΙΤΣΑΣ:** Τέλειωσα, κύριε Πρόεδρε, με την τελική μου φράση. Η πρόταση μας είναι ξεκάθαρη: Ναυτικό Μουσείο της Ελλάδος με ένα μεγάλο παράρτημα διεθνών μουσειακών προδιαγραφών στο Φάληρο, με συγκέντρωση όρων περισσότερων σταθερών και πλωτών εκθεμάτων -είναι δυνατόν-, προστατευόμενα ρητά από τον αρχαιολογικό νόμο, υπό τον απόλυτο έλεγχο των δύο αρμοδίων κρατικών φορέων, του Γενικού Επιτελείου Ναυτικού και του Υπουργείου Πολιτισμού. Ένα μουσείο συνέχεια του Ναυτικού Μουσείου της Ελλάδος, της Ζέας, στα πρότυπα των μεγάλων ναυτικών μουσείων των ναυτικών χωρών και πρωτευουσών-λιμανιών της Ευρώπης, του Λονδίνου, του Ρότερνταμ, της Βαρκελώνης και άλλων. Όχι σε μία δήθεν ιστορική, στην πραγματικότητα εμπορική -μη με παρερμηνεύσετε- κατά το ήμισυ «ΝΤΙΣΝΕΪΛΑΝΤ» που θα παριστάνει το μουσείο χωρίς να είναι.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Δρίτσα.

Παρακαλώ να κλείσει το σύστημα της ηλεκτρονικής εγγραφής των ομιλητών.

Τον λόγο έχει τώρα η ειδική αγορήτρια του Κινήματος Αλλαγής κ. Αντωνία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κύριε Πρόεδρε, κυρίες και κύριοι συνάδελφοι, θα ήθελα να εκφράσω την ειλικρινή θλίψη μου για την απώλεια δύο εξαίρετων νέων ανθρώπων, δύο εξαίρετων συναδέλφων, των συναδέλφων μας Μανούσου Βολουδάκη και Νεκτάριου Σαντορινιού, καθώς και τα θερμά μου συλλυπητήρια στις οικογένειές τους και βέβαια στα κόμματά τους.

Σε ό,τι αφορά το νομοσχέδιο που συζητάμε σήμερα, η παράταξή μας διά μέσου του ειδικού αγορητή μας κ. Κεγκέρογλου, αλλά και εγώ προσωπικά ως Βουλευτής του Νοτίου Τομέα υποστηρίζουμε τη δημιουργία Πάρκου Ναυτικής Παράδοσης, καθώς και την κύρωση της σχετικής σύμβασης δωρεάς μεταξύ της εταιρείας «ΚΥΚΛΩΨ» αστική μη κερδοσκοπική εταιρεία και του ελληνικού δημοσίου. Οφείλω προσωπικά να αναγνωρίσω ότι είναι η επιμονή και η άοκνη προσπάθεια κάποιων ανθρώπων, προεξάρχοντος του εισηγητή του νομοσχεδίου και πρώην δημάρχου Παλαιού Φαλήρου συναδέλφου Διονύση Χατζηδάκη και προφανώς η γενναιόδωρη δωρεά του κ. Θεοδωρίδη στην πατρίδα του μέσω της ΑΜΚΕ «ΚΥΚΛΩΨ» που επιτρέπουν αυτή τη νομοθετική πρωτοβουλία. Ωστόσο, ο θεσμικός μας ρόλος ως Βουλευτών της Αντιπολίτευσης είναι να ασκούμε και τη δέουσα κριτική προκειμένου να διορθωθούν κάποιες ατέλειες, με σκοπό όχι την ακύρωση, αλλά τη βελτίωση και την ομαλή εκτέλεση και λειτουργία ενός έργου.

Επιτρέψτε μου να ξεκινήσω από τη μεγάλη εικόνα. Το έργο για το οποίο συζητάμε δεν βρίσκεται σε κενό χώρο. Βρίσκεται στην περιοχή του Φλοίσβου του Παλαιού Φαλήρου δίπλα στο Ταεκβοντό, πολύ κοντά στο Κέντρο Πολιτισμού Σταύρος Νιάρχος και δίπλα στο παραλιακό μέτωπο του Φαλήρου. Αποτελεί, επομένως, και αυτό μια κρίσιμη ψηφίδα της λεγόμενης αθηναϊκής ριβιέρας, που εκτείνεται ως τον Πειραιά και ως το Σούνιο. Για την παράταξή μας είναι εξαιρετικά σημαντικό οι παρεμβάσεις σε όλο αυτό το παραθαλάσσιο μέτωπο της Αττικής να έχουν συμπληρωματικές ή τουλάχιστον συμβατές μεταξύ τους χρήσεις με υπερτοπικά χαρακτηριστικά που διασφαλίζουν τη συνέχεια του θαλάσσιου μετώπου.

Ειδικά για το φαληρικό παραλιακό μέτωπο, το ΠΑΣΟΚ το 1985 με το ρυθμιστικό σχέδιο της Αττικής είχε προβλέψει ότι πρέπει να συντελεστεί ένα υπερτοπικό έργο για την αναβάθμιση και ανάπτυξη της περιοχής. Το 2005 η τότε υπερνομαρχία Αθηνών - Πειραιώς, σε συνεργασία με το Εθνικό Μετσόβιο Πολυτεχνείο και τους δήμους της περιοχής, ανέλαβε πρωτοβουλίες για τη σύνταξη της σχετικής μελέτης και το 2019 με τον ν.3843/2010 του ΠΑΣΟΚ καθορίστηκαν σε συνεργασία με την Περιφέρεια Αττικής οι όροι δόμησης και οι επιτρεπόμενες χρήσεις στην περιοχή. Δημιουργήθηκε, μάλιστα, με τη συμβολή του Ιδρύματος «Σταύρος Νιάρχος» το μάστερ πλαν της συνολικής ανάπλασης, προβλέποντας τη δημιουργία ενός νέου μητροπολιτικού πάρκου, πράσινων υποδομών, υποδομών πολιτισμού και ελεύθερου χρόνου, ενώ δρομολογήθηκαν και τα αναγκαία αντιπλημμυρικά έργα.

Τελικά, η πρώτη φάση της ανάπλασης δημοπρατήθηκε το 2016, αλλά μέχρι και σήμερα η δεύτερη φάση με ευθύνη της Περιφέρειας Αττικής και της Κυβέρνησης καρκινοβατεί, χωρίς να υπάρχει ορατός ορίζοντας για το πότε οι πολίτες των Δήμων Καλλιθέας και Μοσχάτου - Ταύρου θα δουν επιτέλους τη δημιουργία του οικολογικού πάρκου στο φαληρικό μέτωπο. Προς το παρόν, όπως φαίνεται, αν δεν υπάρξει πολιτική ανατροπή, θα βλέπουν για πολύ καιρό ακόμα μπροστά τους τα βουνά από μπάζα.

Θυμίζουμε ότι μετά από ερώτηση της αείμνηστης Φώφης Γεννηματά προς τον Πρωθυπουργό πληροφορηθήκαμε επίσημα ότι το έργο έχει ενταχθεί για ξεκάθαρα επικοινωνιακούς λόγους στο εθνικό σκέλος του προϋπολογισμού δημοσίων επενδύσεων, ότι απορρίφθηκε από το Ταμείο Ανάκαμψης και ότι τελικά η Περιφέρεια Αττικής εξήγγειλε ότι στόχος της είναι η δημοπράτηση της δεύτερης φάσης των έργων ανάπλασης εντός του 2021. Έφυγε, λοιπόν, το 2022, μπήκαμε στο 2023 και το μόνο που γνωρίζουμε είναι ότι έχει εκδοθεί ειδική πρόσκληση, που καλεί την Περιφέρεια Αττικής να υποβάλει αίτηση χρηματοδότησης για τη δεύτερη φάση του έργου, αλλά η διοίκηση της περιφέρειας ακόμα συζητά την κατάρτιση ενός οδικού χάρτη ώστε το προσεχές διάστημα να προσδιοριστούν τα βήματα για την άμεση δημοπράτηση της δεύτερης φάσης του έργου.

Τώρα, αγαπητές συναδέλφισσες και συνάδελφοι, θα περάσω και σε αυτό καθ’ αυτό το έργο. Φοβάμαι ότι μπορεί να υπάρξουν αβλεψίες, παρά τη σοβαρή προσπάθεια που φαίνεται πως έγινε, γιατί η σημασία της διαβούλευσης, όπως τη θεσμοθέτησε η παράταξή μας, αλλά και του κοινοβουλευτικού διαλόγου, όπως τον προβλέπει ο Κανονισμός της Βουλής, είναι περισσότερα μάτια να βλέπουν και περισσότερες φωνές να συνδιαμορφώνουν πιο στέρεες προτάσεις ακόμα και μέσα από γόνιμες διαφωνίες.

Όπως επισήμανε και ο εισηγητής μας, από την υπογραφή του μνημονίου συνεργασίας ανάμεσα στην «ΚΥΚΛΩΨ» και στο Υπουργείο Άμυνας στις 20 Ιανουαρίου του 2021 έως την υπογραφή της τελικής συμφωνίας δωρεάς στις 2 Φεβρουαρίου 2023 μεσολάβησε ένας χρόνος. Μέσα σε αυτό το χρονικό διάστημα υπήρχε η δυνατότητα να ενημερώνεται η Βουλή για την ωρίμανση του έργου. Έτσι, τόσο εμείς όσο και η ελληνική κοινωνία θα μπορούσαμε να γίνουμε κοινωνοί αυτής της διαδικασίας.

Και ξέρω τι θα πείτε. «Εδώ έχουμε μια σοβαρή δωρεά από έναν άνθρωπο, που δείχνει εμπράκτως ότι αγαπάει την πατρίδα του και ότι θέλει εμπράκτως να αναδείξει τη ναυτική ιστορία της. Θα κοιτάμε στα δόντια αυτή την προσφορά;». Δεν λέμε αυτό. Αλλά επειδή η ευόδωση των μεγάλων σχεδίων απαιτεί την εμπλοκή όσο περισσότερων είναι δυνατόν, δεν μπορεί να προτείνονται φορείς για τη συζήτηση και να αποκλείονται. Δεν μπορεί να φτάνει η συζήτηση στη Βουλή και να έρχεται η πρόεδρος του Ναυτικού Μουσείου και να δηλώνει ότι λαμβάνει γνώση του νομοσχεδίου λίγες ώρες πριν τη συζήτηση και ότι δεν συζητήθηκε η συνδρομή της.

Προσέξτε, εμείς δεν λέμε ότι το Πάρκο Ναυτικής Παράδοσης δεν είναι συμβατό με το Ναυτικό Μουσείο ή ότι είναι ανταγωνιστικό.

Σε πολλές ευρωπαϊκές πρωτεύουσες υπάρχουν πολλά μουσεία με συμπληρωματικά μεταξύ τους θέματα και εκθέματα. Αντίστοιχα στην Ελλάδα, της οποίας η εμπορική και η πολεμική ναυτική ιστορία είναι μακραίωνη και το ιστορικό της βάθος είναι παγκοσμίως γνωστό, χωράνε πολλά περισσότερα μουσεία και χιλιάδες εκθέματα σε όλη τη χώρα. Ακριβώς όπως στις ευρωπαϊκές πρωτεύουσες τα μουσεία λειτουργούν ως συμπληρωματικά δίκτυα για την προώθηση του πολιτισμού και την προσέλευση επισκεπτών, έτσι ακριβώς πρέπει να γίνεται και εδώ.

Η ταχύτητα την οποία επικαλείται η Κυβέρνηση για την αξιοποίηση της δωρεάς δεν πρέπει να γίνει συνώνυμο της προχειρότητας και αυτό γιατί ο σκοπός που υπηρετεί η συγκεκριμένη πρόταση είναι όντως σημαντικός και αξιέπαινος. Προφανώς, το Πάρκο Ναυτικής Παράδοσης θα προβάλλει τη ναυτική παράδοση των Ελλήνων, θα αναδείξει τη ναυτοσύνη από την αρχαιότητα μέχρι και σήμερα και θα ενισχύσει το εθνικό θαλάσσιο αίσθημα. Προφανώς και επιτυγχάνεται μια σταθερή επιδίωξη της πολιτείας εδώ και πάνω από τριάντα χρόνια, από την πρώτη παραχώρηση της έκτασης για τον σκοπό αυτό. Προφανώς, κατά την εκτέλεση του έργου θα προκύψουν και αναπτυξιακά οφέλη, μεταξύ των οποίων η απασχόληση σημαντικού αριθμού εργαζομένων όλων των ειδικών ειδικοτήτων κατά τη διάρκεια κατασκευής.

Εδώ, όμως, θέλω να επιστήσω την προσοχή σας και το λέω και προς την Κυβέρνηση και προς τους υπόλοιπους Βουλευτές. Η πολιτεία με την παρούσα σύμβαση δωρεάς, που κυρώνει και στην οποία συμπεριλαμβάνεται το μνημόνιο συνεργασίας, δεσμεύεται νομικά και ηθικά ότι κάθε τυχόν ανάγκη χρηματοδότησης λειτουργίας του έργου με σκοπό τη διατήρηση της βιωσιμότητάς του, θα βαρύνει το ελληνικό δημόσιο, το οποίο εγγυάται ότι η λειτουργία του έργου θα είναι αντάξια των προδιαγραφών σχεδιασμού και κατασκευής του.

«Αντάξια λειτουργία» είναι αυτό που ζήτησε ο δωρητής, κ. Θεοδωρίδης. Εσείς τι προβλέψατε στο δέκατο έκτο άρθρο του νομοσχεδίου; Ο οργανισμός που φέρει την επωνυμία «Οδυσσέας - Oι Έλληνες και η Θάλασσα Α.Ε.», θα λειτουργεί κατά τους κανόνες της ιδιωτικής οικονομίας και θα διέπεται από τον παρόντα νόμο από το καταστατικό του και συμπληρωματικά από τη νομοθεσία περί ανωνύμων εταιρειών. Εσείς, όμως, βάλατε την πρόβλεψη ότι μπορεί να κριθεί ως φορέας της γενικής κυβέρνησης. Μάλιστα.

Το Γενικό Λογιστήριο του Κράτους προβλέπει ρητά τη δαπάνη του κρατικού προϋπολογισμού και του προϋπολογισμού λοιπών φορέων της γενικής κυβέρνησης για τη χρηματοδότηση του οργανισμού κατά την περίοδο διαχείρισης του Πάρκου Ναυτικής Παράδοσης. Αυτό, εμμέσως πλην σαφώς, προεξοφλεί ότι τα ίδια έσοδα του φορέα δεν θα επαρκούν για τη λειτουργία του και ότι οι δημοσιονομικές δαπάνες θα ξεπερνούν το 50% των λειτουργικών δαπανών του.

Κοιτάξτε να δείτε, για μας δεν είναι ούτε καλή, ούτε κακή η κρατική χρηματοδότηση. Πρέπει, όμως, να κατανοήσουμε τι ακριβώς θα κάνει η Κυβέρνηση. Σας το λέω αυτό, γιατί επανειλημμένα πανηγύριζαν και η κυβέρνηση ΣΥΡΙΖΑ και η Κυβέρνηση της Νέας Δημοκρατίας για το έργο του Κέντρου Πολιτισμού Σταύρος Νιάρχος, αλλά ο δωρητής αναγκάστηκε να δώσει, αν θυμάμαι καλά, παράταση στη χρηματοδότηση λειτουργίας του, επειδή το δημόσιο φάνηκε ανέτοιμο να αναλάβει τη λειτουργία του κέντρου.

Λοιπόν, κύριοι της Κυβέρνησης και συνάδελφοι Βουλευτές, όταν υπογράφουμε ως πολιτεία την έκφραση «αντάξια λειτουργία», εύχομαι να εννοούμε πραγματικά αντάξια.

Τι άλλο ζήτησε ο δωρητής με το άρθρο 16 της σύμβασης; Το διοικητικό συμβούλιο να διορίζεται με αξιοκρατικά κριτήρια. Αν ρωτούσαν εμένα, παρ’ όλο που δεν είμαι νομικός, θα προσέθετα: «και με αδιάβλητες διαδικασίες». Μια κυβέρνηση, όμως, που έχει διορίσει, αγαπητοί συνάδελφοι, ακόμα και μετακλητούς διευθυντές σε δημόσιες υπηρεσίες, δεν ξέρω κατά πόσο θα τιμήσει την υπογραφή της στο πεδίο αυτό.

Επαναλαμβάνω ότι θέτω τα ζητήματα αυτά εντελώς καλοπροαίρετα. Το δημόσιο γίνεται αποδέκτης μιας γενναιόδωρης και πατριωτικής προσφοράς για ένα έργο που κάποιοι ομολογουμένως πίεζαν να γίνει για δεκαετίες. Η ελληνική πολιτεία δεν πρέπει να απογοητεύσει ούτε αυτούς ούτε τους μελλοντικούς χρήστες και ωφελούμενους του Ναυτικού Πάρκου, ούτε να αποθαρρύνει άλλους, μελλοντικούς δωρητές.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής και της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Εγώ σας ευχαριστώ, κυρία. Αντωνίου.

Τον λόγο έχει ο ειδικός αγορητής του Κομμουνιστικού Κόμματος Ελλάδας ο κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κυρίες και κύριοι, λαός της Αττικής ζει τις συνέπειες των παραχωρήσεων όλου σχεδόν του μετώπου από Πειραιά έως Σούνιο στους επιχειρηματικούς ομίλους. Η ελεύθερη πρόσβαση του λαού καταργείται. Οι χρήσεις αλλάζουν και προσαρμόζονται στις ανάγκες των επενδυτών ή των «ευεργετών». Αυτό είναι έργο όλων των κυβερνήσεων, της Νέας Δημοκρατίας, του ΣΥΡΙΖΑ, του ΠΑΣΟΚ. Κάθε νομοθετική ρύθμιση προσαρμόζει τις χρήσεις γης για την εξυπηρέτηση των επενδυτικών σχεδίων. Αυτό προβλέπεται και με το παρόν νομοσχέδιο που έχει τίτλο: Δημιουργία Πάρκου Ναυτικής Παράδοσης και κυρώνει τη σύμβαση δωρεάς μεταξύ της εταιρείας «ΚΥΚΛΩΨ» και του ελληνικού δημοσίου.

Θυμίζουμε σε όλους σας τον νόμο για τους αιγιαλούς που αποτέλεσε συνέχεια του fast-track επενδυτικού νόμου, παραχωρώντας τη δυνατότητα σε ομίλους να επεκταθούν στις ελεύθερες παραλίες και να μεταβάλλουν τη χρήση των αιγιαλών σε περιοχές «φιλέτα», όπως είναι το Ελληνικό, ο Αστέρας Βουλιαγμένης, η Ανάβυσσος και άλλα.

Έτσι, για παράδειγμα, η επένδυση στο Ελληνικό έχει τη δυνατότητα να επέμβει στη μέχρι σήμερα ελεύθερη παραλία της λεωφόρου Ποσειδώνος και του Αγίου Κοσμά περιορίζοντας την ελεύθερη πρόσβαση. Χθες ύψωσαν μπάρες για να αποτρέψουν την είσοδο στους αθλητές και στον λαό που αθλείται. Χαιρετίζουμε τη δυναμική παρουσία στη συγκέντρωση διαμαρτυρίας των κατοίκων της περιοχής που κάλεσαν οι οργανώσεις του ΚΚΕ του νοτίου τομέα.

Όλα αυτά γίνονται σε μια περίοδο που οι αθλητές και οι προπονητές βρίσκονται στα μισά της αγωνιστικής προετοιμασίας, δημιουργώντας μεγάλα προβλήματα στην προπονητική διαδικασία.

Η συγκεκριμένη εξέλιξη αποδεικνύει τον πραγματικό χαρακτήρα των σχεδιασμών για το Ελληνικό, που είναι τα κέρδη των λίγων, για τις είκοσι επτά πολυτελείς βίλες που σχεδιάζονται να κατασκευαστούν στη θέση του αθλητικού κέντρου Αγίου Κοσμά, διώχνονται χιλιάδες αθλητές, αθλούμενοι και δρομείς, δεκάδες αθλητικές ομοσπονδίες και σωματεία. Ο λαός της Αττικής χάνει έναν από τους τελευταίους μεγάλους ελεύθερους χώρους άσκησης, περιπάτου και ανάσας από τη φρενήρη ζωή που του έχουν επιβάλλει οι ίδιοι που του παίρνουν και τον χώρο του Αγίου Κοσμά, έναν χώρο που θα μπορούσε να αξιοποιηθεί για ελεύθερη πρόσβαση στην παραλία, με σύγχρονες υποδομές, για υψηλού επιπέδου μόρφωση, πολιτιστική δραστηριότητα και άθληση.

Η Κοινοβουλευτική Ομάδα του ΚΚΕ κατέθεσε τροπολογία με γενικό αριθμό 1591 και ειδικό αριθμό 15 για τη διασφάλιση της απρόσκοπτης συνέχισης της αθλητικής δραστηριότητας όλων των συλλόγων με διατήρηση και υποστήριξη της λειτουργίας του Εθνικού Αθλητικού Κέντρου Νεότητας Αγίου Κοσμά, μέσω της διάθεσης από τον κρατικό προϋπολογισμό του συνόλου των αναγκαίων πόρων και μέσων. Διότι, κύριοι, χωρίς να έχει διασφαλιστεί η δυνατότητα συνέχισης των αθλητικών δραστηριοτήτων από την Δευτέρα 13 Φεβρουαρίου, η Κυβέρνηση προχώρησε σε διαδικασία οριστικής απομάκρυνσης των εγκαταστάσεων, αλλά και των αθλητών και αθλητριών που διαμένουν στο συγκρότημα των ξενώνων, ώστε οι χώροι να περιέλθουν στην «ΕΛΛΗΝΙΚΟ Α.Ε.» σφραγίζοντας την κεντρική είσοδο του κέντρου.

Το κέντρο Άγιος Κοσμάς παραμένει ένα σύγχρονο προπονητικό κέντρο που υποστηρίζει ως έναν βαθμό ανάγκες αθλητών και αθλητριών αγωνιστικού αθλητισμού, ενώ παράλληλα παρέχει τη δυνατότητα δραστηριοτήτων άθλησης συνολικά στον λαό της περιοχής, όχι μόνο του νοτίου τομέα, αλλά -μπορώ να πω- της Αττικής.

Οι εξελίξεις του τελευταίου διαστήματος αποδεικνύουν ότι η κατεύθυνση της Κυβέρνησης και της «LAMDA DEVELOPMENT» είναι η διακοπή λειτουργίας των εγκαταστάσεων, ο διασκορπισμός της αθλητικής δραστηριότητες σε όλη την Αττική. Κανείς δεν γνωρίζει το πού και το πώς θα συνεχίσουν τη δραστηριότητά τους οι χιλιάδες δρομείς, αλλά και τα σωματεία από τα οποία απαιτείτε να εγκαταλείψουν τον χώρο, κύριε Υπουργέ, που προχθές είπατε ότι θα συνεχίσουν.

Η σύμβαση παραχώρησης της έκτασης του Ελληνικού την οποία στήριξαν και προώθησαν διαχρονικά ως κυβερνητικοί διαχειριστές, ενώ την υπερψήφισαν στο Κοινοβούλιο και όπως είπαμε και η Νέα Δημοκρατία και ο ΣΥΡΙΖΑ και το ΠΑΣΟΚ, προέβλεπε τη σταδιακή μετεγκατάσταση των αθλητικών δραστηριοτήτων και υποδομών σε χώρο εντός του μητροπολιτικού πάρκου πρασίνου και αναψυχής που θα δημιουργηθεί στο Ελληνικό. Αυτό προέβλεπε. Εν όψει, λοιπόν, της υλοποίησης της επένδυσης, η εγκατάσταση του εθνικού αθλητικού κέντρου που βρίσκονται στον χώρο έχουν εγκαταλειφθεί, με αποτέλεσμα λόγω της απουσίας οποιασδήποτε μέριμνας για τη συντήρηση και ασφαλή λειτουργία τους να εγκυμονούν κινδύνους πρόκλησης ατυχημάτων για φοιτητές και αθλούμενους. Ταυτόχρονα δεν προχωρά καμμία ενέργεια σχετικά με την εξασφάλιση νέων εγκαταστάσεων. Αυτό αφορά συνολικά τις εγκαταστάσεις επτά κλειστών προπονητηρίων, καλαθοσφαίρισης, πάλης, πυγμαχίας, τζούντο, ενόργανης και ρυθμικής γυμναστικής, στίβου και άρσης βαρών, τριών ανοιχτών προπονητηρίων, γήπεδο χόκεϊ, γήπεδο στίβου και γήπεδο ρίψεων και ενός κλειστού καταδητηρίου ολυμπιακών προδιαγραφών.

Εμείς, λοιπόν, με την τροπολογία μας λέμε από την ψήφισή της να παύσει αυτοδίκαια οποιαδήποτε διαδικασία αναγκαστικής απομάκρυνσης των αθλητικών εγκαταστάσεων και των υποδομών φιλοξενίας αθλητών που στεγάζονται στο Εθνικό Αθλητικό Κέντρο Νεότητας Άγιος Κοσμάς. Οι εγκαταστάσεις και οι υποδομές των ακινήτων του Εθνικού Αθλητικού Κέντρου Νεότητας περιέρχονται και παραμένουν στην πλήρη κυριότητα του ελληνικού δημοσίου χωρίς καμμία αλλαγή στη χρήση τους, προκειμένου να εξυπηρετούν τις δραστηριότητες του Εθνικού Αθλητικού Κέντρου Νεότητας Αγίου Κοσμά.

Το ελληνικό δημόσιο αναλαμβάνει τη διάθεση των απαραίτητων πόρων από τον κρατικό προϋπολογισμό για την εξασφάλιση του συνόλου των αναγκαίων μέσων και προϋποθέσεων ασφαλούς λειτουργίας, συντήρησης, αποκατάστασης και αναβάθμισης των υποδομών. Επίσης, το ελληνικό δημόσιο αναλαμβάνει τη διάθεση τη διάθεση των απαραίτητων πόρων από τον κρατικό προϋπολογισμό για τη μισθοδοσία και ασφαλιστική κάλυψη των εργαζομένων στις εγκαταστάσεις. Καταργείται με την τροπολογία κάθε αντίθετη διάταξη νόμου ή κανονιστικής πράξης.

Καλούμε, λοιπόν, όλα τα κόμματα να πάρουν θέση πάνω σε αυτό το μεγάλο θέμα του εθνικού κέντρου του Αγίου Κοσμά.

Το νομοσχέδιο που συζητάμε αποτελεί συνέχεια του σχεδιασμού για το παραλιακό μέτωπο της αθηναϊκής ριβιέρας με τις χρήσεις γης που προβλέπονται να αναπτυχθούν κατά όλο το μήκος του. Είναι τμήμα από το ρυθμιστικό σχέδιο Αττικής του 2014 και το προεδρικό διάταγμα του 2013 που αφορούσε στην έγκριση προγράμματος ολοκληρωμένης ανάπλασης του φαληρικού όρμου και στρατηγικής μελέτης περιβαλλοντικών επιπτώσεων αυτού.

Σύμφωνα με το γενικό ρυθμιστικό σχέδιο 2014 και όλες τις ρυθμίσεις που παρακάμπτουν κατά κανόνα έχει ήδη οδηγηθεί το θαλάσσιο μέτωπο της Αττικής στα χέρια των μονοπωλιακών ομίλων για την κατασκευή πολυτελών τουριστικών συγκροτημάτων, μαρίνων υποδοχής, πολυτελών σκαφών αναψυχής, καζίνο, ενώ και η πολιτιστική δημιουργία και κληρονομιά εντάσσεται στο πλαίσιο του πολιτιστικού τουρισμού. Οι ελάχιστοι ελεύθεροι χώροι που θα μπορούσαν να δώσουν ανάσα στον λαό της Αττικής γεμίζουν με χιλιάδες τετραγωνικά μέτρα στεγασμένων χώρων και τόνους τσιμέντου, αντί να δημιουργηθεί μια όαση με δέντρα και δημιουργία πάρκων για τις ανάγκες του λαού.

Σύμφωνα με το νομοσχέδιο ο Δήμος Παλαιού Φαλήρου, μετά την ψήφιση του νόμου, θα συνεδριάσει για να αποφασίσει την παραχώρηση κατά χρήση, χωρίς αντάλλαγμα και για αόριστο χρόνο στο Γενικό Επιτελείο Ναυτικού της περιοχής του Φλοίσβου. Αυτή είναι μια περιοχή που είναι -όπως είναι γνωστό και αν δεν είναι, το κάνουμε γνωστό- επιχωματωμένη για δημόσια χρήση και η κατασκευή κτισμάτων για ιδιωτική εκμετάλλευση μέχρι σήμερα είναι παράνομη. Η Κυβέρνηση και εδώ νομοθετεί κατ’ εξαίρεση τον κανόνα. Συνεχίζεται η ίδια ιστορία με τη δήθεν ανάπλαση του φαληρικού όρμου που κατέληξε σε φράγμα από μπάζα και τσιμέντα, τσιμεντένια τούνελ με καταστροφή των Τζιτζιφιών και του Μοσχάτου. Για τον Φλοίσβο ολωσδιόλου τυχαία είναι ο ίδιος αρχιτέκτονας, χωρίς βέβαια αρχιτεκτονικό διαγωνισμό, όπως στον φαληρικό όρμο.

Πρόκειται για ένα έργο στο πλαίσιο της εμπορευματικής αξιοποίησης του παραλιακού μετώπου με άξονα τον τουρισμό, την αναψυχή και τον πολιτισμό, υπηρεσιών που θα προσφέρονται με γνώμονα την κερδοφορία και την ανταποδοτικότητα και όχι με γνώμονα τις λαϊκές ανάγκες.

Για άλλη μια φορά χρησιμοποιείται η μέθοδος της δωρεάς για την κάλυψη του κόστους μελετών και κατασκευής, με πλήρη ανάθεση των μελετών στην εταιρεία «ΚΥΚΛΩΨ», χωρίς όπως είπαμε αρχιτεκτονικούς διαγωνισμούς για έργα τέτοιας εμβέλειας. Είναι ένα έργο που προβλέπεται να κοστίσει 35 εκατομμύρια. Στην πράξη βέβαια θα υπερβεί αυτό το κόστος με το δημόσιο σε συνέχεια να καλύψει τη διαφορά της δωρεάς αυτής σε βάρος βέβαια των φορολογουμένων, όπως συνήθως. Μεγάλοι αδόμητοι χώροι του δημοσίου παραχωρούνται μέσω ΣΔΙΤ -σύμπραξη δημόσιου και ιδιωτικού τομέα- στο ιδιωτικό κεφάλαιο. Στο νομοσχέδιο που συζητάμε γίνεται διευθέτηση των πολεοδομικών ιδιοκτησιακών και οικονομικών θεμάτων στην περιοχή του φαληρικού δέλτα για να δημιουργηθεί το πάρκο ναυτικής παράδοσης με δωρεά της εταιρείας «Κύκλωψ Αστική μη Κερδοσκοπικής Εταιρείας».

Όσον αφορά στο ιδιοκτησιακό καθεστώς προβλέπονται διάφορες παραχωρήσεις εκτάσεων στο ΓΕΝ, δημοσίων και ιδιωτικών, παραχώρηση ζωνών αιγιαλού και παραλίας, καθώς και του θαλάσσιου χώρου σε βάθος χιλίων μέτρων από την ακτογραμμή. Παραχωρεί επίσης στον ιδιώτη, πέρα από την έκταση, και κινητά και ιστορικά στοιχεία, όπως τα πλοία και υποβρύχια προς εκμετάλλευση.

Επιπλέον, ρυθμίζονται μια σειρά ζητήματα, όπως οι όροι δόμησης που δεν αιτιολογούνται, με μέγιστη δόμηση δώδεκα χιλιάδες τετραγωνικά μέτρα, μέγιστη κάλυψη επτά χιλιάδες επτακόσια τετραγωνικά μέτρα, μέγιστο ύψος είκοσι δύο μέτρα και η προτεινόμενη δόμηση εντός αιγιαλού και παραλίας τετρακόσια τετραγωνικά μέτρα. Επιτρεπόμενες διαμορφώσεις του περιβάλλοντος χώρου τεσσεράμισι μέτρα από τη στάθμη του διαμορφωμένου εδάφους. Τι κάνετε, δηλαδή; Υψώνεται τοίχος μπροστά στη θάλασσα στον κόσμο που θα είναι από πίσω. Δίνετε τη δυνατότητα να δομηθεί ο χώρος παντού. Προβλέπει το νομοσχέδιο υπόγειους χώρους στάθμευσης, χωρίς να ελέγχει αν μπορούν να υλοποιηθούν στο έδαφος αυτό και μιλάμε για τεχνικά χαρακτηριστικά και άλλα.

Το πάρκο αυτό θα χτιστεί δίπλα από τα τεράστια κτήρια της Λυρικής και της Βιβλιοθήκης στο γήπεδο του Tae Kwon Do και τις εγκαταστάσεις της μαρίνας Φλοίσβου. Δίπλα από αυτά θα προστεθεί ακόμα και ένα κτήριο, όπως είπαμε δώδεκα χιλιάδων τετραγωνικών μέτρων, στερώντας ένα μεγάλο τμήμα πρασίνου και φυσικά την πρόσβαση, αφού θα έχει περιφράξεις και κάμερες ασφαλείας, όπως και τα υπόλοιπα.

Οι χρήσεις γης που προβλέπονται είναι τουρισμός και αναψυχή με τις πολιτιστικές εγκαταστάσεις να καταλαμβάνουν το 50% της προβλεπόμενης δόμησης ως κυρίαρχη χρήση. Σε αυτήν περιλαμβάνονται και συναφείς χρήσεις, εκπαιδευτήρια, εργαστήρια, εγκαταστάσεις ερευνητικών δραστηριοτήτων, προβλέπονται εμπορικά καταστήματα και παροχή υπηρεσιών σε χίλια πεντακόσια τετραγωνικά μέτρα συνολική δόμηση.

Προβλέπονται γραφεία, εστίαση, αναψυκτήρια, γήπεδα, στάθμευση, ανανεώσιμες πηγές ενέργειας με προορισμό την παραγωγή ηλεκτρικής ενέργειας. Προβλέπεται στον θαλάσσιο χώρο ελλιμενισμός και έκθεση σκαφών. Θα γίνονται οι προεγκρίσεις των οικοδομικών αδειών και η θεώρηση όρων δόμησης από την Κεντρική Υπηρεσία Δόμησης του Υπουργείου και οι παρεκκλίσεις με απόφαση του Υπουργού Περιβάλλοντος Ενέργειας και με γνωμοδότηση του Κεντρικού Συμβουλίου Πολεοδομικών Θεμάτων και Αμφισβητήσεων.Μιλάμε για πολλές παρεκκλίσεις –όλο το νομοσχέδιο είναι μία παρέκκλιση- ώστε να προχωρήσουν με fast track οι διαδικασίες.

Οι χρήσεις γης εντάσσονται στις διατάξεις του προεδρικού διατάγματος 26-11-2013 που αφορούσε την έγκριση προγράμματος ανάπλασης του Φαληρικού Όρμου με μικρές τροποποιήσεις. Τροποποιούνται διάφορα άρθρα του από 1-1-2004 προεδρικού διατάγματος ως προς τους μέγιστους συντελεστές δόμησης, κάλυψης και μέγιστου ύψους σε διάφορες οριζόμενες περιοχές του πάρκου.

Τέλος, εγείρονται ερωτηματικά σε σχέση με την εγκατάσταση των ΑΠΕ, όπως ανεμογεννήτριες και φωτοβολταϊκά, αν αυτό συσχετιστεί, μάλιστα, με το προβλεπόμενο ύψος των βοηθητικών εγκαταστάσεων, τα είκοσι δύο μέτρα. Οι διαμορφώσεις του περιβάλλοντος χώρου μέχρι ύψους τεσσεράμισι μέτρων, όπως είπαμε, προξενεί ανησυχία για την αλλαγή του τοπίου, των διαμορφώσεων εδάφους, επιχώσεων, εκσκαφών που θα προβλεφθούν από τις αντίστοιχες μελέτες των έργων.

Προβλέπεται ο Υπουργός Εθνικής Άμυνας να ασκεί τις αρμοδιότητες του Υπουργού Οικονομικών, σύμφωνα με το άρθρο 13 έως 16Α του ν.2971/2001 για την παραχώρηση του δικαιώματος χρήσης της έκτασης αιγιαλού και παραλίας. Η αναφορά σε αυτή την παράγραφο αφήνει περιθώρια αξιοποίησης παραλίας και αιγιαλού και για στρατιωτικού χαρακτήρα χρήσεις.

Τέλος, κύριοι, δεν πρόκειται για ένα πάρκο, αλλά για συγκρότημα ορόφων, κτηρίων, που με πρόσχημα την ενίσχυση της πολιτιστικής κληρονομιάς και μνήμης θα προορίζεται για εμπορικά κέντρα, γραφειακούς χώρους, χώρους εκπαίδευσης, αρκεί να αιτιολογείται κάποια σύνδεση με τον χαρακτήρα και το θέμα του πάρκου. Μιλάμε για μια τουριστικοποίηση της ναυτικής κληρονομιάς και ένταξή της στους σχεδιασμούς των ομίλων για κερδοφόρες επενδύσεις με αλλαγές χρήσεων γης στο παραλιακό μέτωπο.

Για τα λαϊκά στρώματα της Αττικής η εξέλιξη θα είναι η εξώθησή τους από το θαλάσσιο μέτωπο. Υποδομές, ελεύθεροι χώροι, χρήσεις γης για την εξυπηρέτηση των λαϊκών αναγκών, ή για τα συμφέροντα των λίγων;

Για το ΚΚΕ η υπεράσπιση των ελεύθερων χώρων της Αττικής από το να γίνουν βορά στο μεγάλο κεφάλαιο, η διεκδίκηση χώρων και υποδομών που να καλύπτουν τις λαϊκές ανάγκες πρέπει να γίνει υπόθεση, κομμάτι της πάλης του λαϊκού κινήματος, των μαζικών φορέων σε συνοικίες της Αθήνας, να αποτελέσουν κριτήριο ψήφου στις επερχόμενες εκλογές με καταδίκη της κοινής γραμμής που εκφράστηκε στο παραλιακό μέτωπο, όπως στο «Ελληνικό», στον «Νιάρχο», εδώ τώρα και γι’ αυτό εξάλλου και οι ευχαριστίες του Λάτση στους Αρχηγούς των κομμάτων της Νέας Δημοκρατίας, του ΠΑΣΟΚ, του ΣΥΡΙΖΑ για την παραχώρηση των έξι χιλιάδων στρεμμάτων που περιλαμβάνει τριάμισι χιλιόμετρα παραλίας.

Το ΚΚΕ καλεί τους εργαζόμενους και τον λαό -τη νεολαία ιδιαίτερα- να συμπορευτούν στην πάλη για τον άλλο δρόμο ανάπτυξης που περιλαμβάνει την κοινωνικοποίηση της γης και του συνόλου των συγκεντρωμένων μέσων παραγωγής, τον κεντρικό σχεδιασμό της οικονομίας με βάση τις σύγχρονες λαϊκές ανάγκες. Αυτός ο δρόμος ανάπτυξης είναι ο μόνος που μπορεί να εξασφαλίσει για όλους τους εργαζόμενους το δικαίωμα σε πλήρη και σταθερή εργασία με ποιοτικό ελεύθερο χρόνο, το δικαίωμα στη μόρφωση, στην αθλητική και πολιτιστική δραστηριότητα, το δικαίωμα για μεγάλους, ανοιχτούς, ελεύθερους χώρους πρασίνου με δυνατότητες αναψυχής, το δικαίωμα στην ασφαλή, ποιοτική, λαϊκή κατοικία, τη δυνατότητα για δωρεάν, γρήγορες και ασφαλείς συγκοινωνίες.

Το παραλιακό μέτωπο για εμάς πρέπει να είναι ανοιχτό για όλο τον λαό, με υποδομές από το κράτος για λαϊκό αθλητισμό, πολιτιστικές δραστηριότητες και να διασφαλιστεί η δωρεάν πρόσβαση όλου του λαού της Αττικής σε αυτό. Ψηφίζουμε κατά στο παρόν νομοσχέδιο, γιατί δεν έχει να κάνει με τις ανάγκες του λαού της Αττικής, αλλά με ανάγκες επιχειρηματικών ομίλων για κερδοφόρες επενδύσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Κατσώτη.

Ο επόμενος ομιλητής είναι ο κ. Αντώνης Μυλωνάκης, ειδικός αγορητής της Ελληνικής Λύσης.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και δυο συνοδοί εκπαιδευτικοί από το 1ο Γυμνάσιο Ασπροπύργου.

Παιδιά, η Βουλή σάς καλωσορίζει και σας εύχεται καλή χρονιά!

(Χειροκροτήματα από όλες τις πτέρυγες της Βουλής)

Ορίστε, κύριε Μυλωνάκη, έχετε τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, από την πρώτη μέρα που μπήκαμε εδώ η Ελληνική Λύση απέδειξε ότι ό,τι είχε προειδοποιήσει βγαίνει μπροστά σας. Άλλα έχετε υλοποιήσει αργά και πολλές φορές λανθασμένα, άλλα τα περάσατε στο ντούκου. Σας είχαμε πει –θυμάστε- από την πρώτη μέρα για τα C-130. Oρίστε η κατάσταση πώς δημιουργήθηκε, τη βλέπουμε μπροστά μας.

Τώρα μαθαίνω ότι είναι σε εξέλιξη κάποια διαδικασία αγοράς νέων μεταγωγικών C-130 μεταχειρισμένων και μη, μεταχειρισμένων και καινούργιων. Δηλαδή, δεν κατάλαβα τα δεκατρία που έχουμε καθηλωμένα δέκα χρόνια και δεν έχουμε τη δυνατότητα να πάμε να τα φτιάξουμε; Δηλαδή, κάθε φορά που αγοράζουμε ένα αεροσκάφος ή ένα οπλικό σύστημα πρέπει να το βανδαλίζουμε, να το ακινητοποιούμε, να το απαξιώνουμε και εν συνεχεία να αγοράζουμε καινούργια;

Πού θα αντέξει ο ελληνικός λαός; Δεν έχει λεφτά ο κόσμος να πληρώνει συνέχεια. Έχουμε υπογράψει 16 δισεκατομμύρια ευρώ μέχρι τώρα και το ξέρετε πολύ καλά. Και καλά κάναμε! Έτσι που φτάσαμε σε αυτό το σημείο ποιος φταίει για αυτά τα πράγματα; Βανδαλίσατε τα Μιράζ 2000-5, αναγκαστήκαμε να αγοράσουμε τα Ραφάλ. Μα, όλα είναι απίστευτα!

Είναι ο ναύαρχος εδώ πέρα, δεν είχαμε τορπίλες βαρέος τύπου, τι κάνουμε δηλαδή; Πού πάνε τα λεφτά του κόσμου;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Ποιος τα βανδάλισε;

**ΑΝΤΩΝΙΟΣ ΜΥΛΩΝΑΚΗΣ:** Όχι εσείς, όχι εσείς προσωπικά. Γιατί οι κυβερνήσεις οι προηγούμενες δεν ήταν η Νέα Δημοκρατία πάλι; Δεν ήταν ΠΑΣΟΚ; Δεν ήταν ΣΥΡΙΖΑ; Ή νομίζετε ότι χαριζόμαστε σε αυτούς;

Χθες -μας χρωστάτε μια απάντηση- είπε ο Κυβερνητικός Εκπρόσωπος -και το λέω σε όλους να το ακούσουν- ότι δίνετε ένα επίδομα επικίνδυνης και ανθυγιεινής εργασίας, το οποίο το επεκτείνετε -και καλώς κάνετε- στο νοσηλευτικό προσωπικό των νοσοκομείων -πολύ καλώς κάνετε, έτσι;- και στο Πυροσβεστικό Σώμα και μάλιστα σε διάφορες ειδικότητες και τα λοιπά.

Κύριε Υπουργέ, προσέξτε, αυτό το υπογράφει ο κύριος Υπουργός Πολιτικής Προστασίας και ο κ. Πλεύρης. Ο κύριος Υπουργός Άμυνας πού είναι να υπογράψει για τα νοσοκομεία τα στρατιωτικά;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Έχουμε στελέχη μας που είναι στο ενιαίο μισθολόγιο; Θα σας απαντήσω.

**ΑΝΤΩΝΙΟΣ ΜΥΛΩΝΑΚΗΣ:** Τι ενιαίο μισθολόγιο και παραμύθια της Χαλιμάς; Εδώ μιλάμε για ένα επίδομα! Πάλι παραμύθια μού λέτε; Δεν θέλω παραμύθια άλλα, φτάνει! Βαρεθήκαμε τα παραμύθια! Επίδομα δεν είπατε; Έτσι ήταν και το επίδομα των 600 ευρώ, το πήραν και καλώς το πήραν αυτοί που τα πήραν προ των γιορτών των Χριστουγέννων, κάλυψαν ανάγκες, αλλά οι στρατιωτικοί απέξω πάλι! Τι έχετε πάθει; Τόσο μεγάλη απαξία; Ή τους θεωρείτε δεδομένους; Δεδομένος δεν είναι κανένας και θα το δείτε στις εκλογές.

**ΔΙΟΝΥΣΙΟΣ ΧΑΤΖΗΔΑΚΗΣ:** Σας παρακαλώ, μην μου τον εξαγριώνετε! Να ψηφίσει!

**ΑΝΤΩΝΙΟΣ ΜΥΛΩΝΑΚΗΣ:** Να πάτε, λοιπόν, να διορθώσετε και το επίδομα επικίνδυνης και ανθυγιεινής και στο νοσηλευτικό προσωπικό των Ενόπλων Δυνάμεων και αφήστε τα παραμύθια.

Έχουμε, λοιπόν, τέσσερις τροπολογίες και σας τις καταθέτω. Δεν ξέρω αν θα τις κάνετε δεκτές. Εγώ καλώ και τα άλλα κόμματα να τις υποστηρίξουν.

Είχε πει από αυτό το Βήμα ο Πρωθυπουργός λίγο πριν την ψήφιση του νομοσχεδίου, κύριε ναύαρχε, για τη μέριμνα στρατιωτικού προσωπικού -ο Θεός να την κάνει μέριμνα- ότι τις επόμενες ημέρες θα εξεταστούν τέσσερα θέματα, τα οποία είχαμε τονίσει, τα είχατε δεχθεί και λέτε «συν τω χρόνω». Με το «συν τω χρόνω» τι εννοείτε; Μετά τις εκλογές; Όχι! Τώρα!

Εμείς αυτό το οποίο είχαμε υποσχεθεί και μπορούμε να κάνουμε σαν Αντιπολίτευση το κάνουμε. Είμαστε σε ό,τι έχουμε πει και έχουμε υποσχεθεί εντάξει και αυτά να τα ακούει ο κόσμος.

Έχουμε καταθέσει, λοιπόν, τέσσερις τροπολογίες, την τροπολογία 1593/2017, η οποία έχει να κάνει με θέματα αποστρατείας ΕΠΟΠ. Τους πετάνε στον δρόμο πενήντα χρονών, ούτε σύνταξη ούτε εφάπαξ ούτε τίποτα στους ανθρώπους. Ανάλωσαν όλη τη ζωή τους στο στράτευμα, παιδιά μπήκαν δεκαοχτώ χρονών. Πενήντα χρονών, λοιπόν, τους βγάζετε, τους διώχνετε, χωρίς να μπορούν. Θα μου πείτε, θα έρθει. Πότε θα έρθει; Τώρα είναι η ώρα.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Πότε φεύγουν; Πόσοι;

**ΑΝΤΩΝΙΟΣ ΜΥΛΩΝΑΚΗΣ:** Από του χρόνου αρχίζουν και φεύγουν οι πρώτοι. Τώρα, λοιπόν, θα τα κάνετε.

**ΠΡΟΕΔΡΕΥΩΝ (Χαράλαμπος Αθανασίου):** Θα απαντήσει ο κύριος Υπουργός.

**ΑΝΤΩΝΙΟΣ ΜΥΛΩΝΑΚΗΣ:** Ωραία, εμείς θέλουμε να τα κάνετε τώρα, δηλαδή, δεν κατάλαβα.

**ΔΙΟΝΥΣΙΟΣ ΧΑΤΖΗΔΑΚΗΣ:** Μετά από δύο χρόνια και θα πάρουν αυτό που πρέπει.

**ΑΝΤΩΝΙΟΣ ΜΥΛΩΝΑΚΗΣ:** Όχι, αφήστε τα αυτά τα τρελά!

**ΠΡΟΕΔΡΕΥΩΝ (Χαράλαμπος Αθανασίου):** Μην κάνετε διαλόγους. Θα δοθεί ευκαιρία να απαντήσει και ο κύριος Υπουργός και οι Κοινοβουλευτικοί Εκπρόσωποι.

**ΑΝΤΩΝΙΟΣ ΜΥΛΩΝΑΚΗΣ:** Τροπολογία 1595/19 «Ρύθμιση θεμάτων ιεραρχίας κρίσεων και προαγωγών των αποφοίτων των ανωτέρων στρατιωτικών σχολών υπαξιωματικών του ν.2439/1996». Αυτά που έχετε υποσχεθεί να τα κάνετε τώρα, όχι όποτε θέλετε εσείς.

Θέματα κρίσεων και προαγωγών αξιωματικών εξ ανωτέρων στρατιωτικών σχολών υπαξιωματικών του ν.3883/2010. Και βέβαια η 1592/16, όπως το είχατε υποσχεθεί για τους αξιωματικούς ειδικών καταστάσεων. Να τελειώνουμε με τη βαθμολογική αποκατάσταση αυτών των ανθρώπων. Αυτές τις τέσσερις τροπολογίες σας παρακαλώ να τις κάνετε δεκτές. Και τα υπόλοιπα όλα θα τα πούμε αφού τις συζητήσουμε εδώ.

Πάμε τώρα στο Πάρκο Ναυτικής Παράδοσης. Έχετε κάνει μία καλή προσπάθεια, κύριε ναύαρχε. Εγώ δεν κατηγορώ κανέναν. Είναι να γίνουν στο Πάρκο Ναυτικής Παράδοσης ορισμένα έργα τα οποία θα εξυπηρετήσουν το σύνολο. Όμως θα σας πω κάτι το οποίο σας είπα δύο φορές και στην τελευταία συνεδρίαση που κάναμε χθες. Αυτά μπαίνουν τώρα με τέτοια φόρα που δεν προλαβαίνεις να συζητήσεις. Τόσα χρόνια το επεξεργάζεστε. Έχετε βάλει γερή πλάτη κι εσείς και ο Υφυπουργός, αλλά το Κοινοβούλιο δεν ήξερε τίποτα. Η επιτροπή δεν ήξερε τίποτα. Δεν σας το λέω μόνο εγώ. Δεν σας το λέει η Ελληνική Λύση. Σας το λένε όλα τα κόμματα. Δεν ξέραμε τίποτα και ξαφνικά μέσα σ’ ένα βράδυ «ελάτε να σας κάνουμε επίδειξη». Δεν προλάβαμε. Την άλλη μέρα μπήκε στην επιτροπή. Δεν είναι έτσι αυτά τα πράγματα. Είναι σοβαρά θέματα.

Είδατε τι έγινε με το «Σταύρος Νιάρχος»; Έγινε ένα πάρα πολύ ωραίο μέγαρο εκεί. Όμως δεν μπορεί το ελληνικό δημόσιο να το συντηρήσει. Και τι ζητάει τώρα από το Ίδρυμα «Σταύρος Νιάρχος», από τον εφοπλιστή; «Σας παρακαλούμε, προσπαθήστε να βάλετε λίγο ακόμα χρόνο το χέρι στην τσέπη, διότι είναι πολλά τα έξοδα»!

Ξέρετε, κύριε ναύαρχε, η Εθνική Πινακοθήκη έχει διακόσιες πενήντα χιλιάδες επισκέπτες. Δεν μπορεί να πληρώσει ούτε το ρεύμα. Το λέω σε εσάς επειδή ξέρω την προσπάθεια που κάνατε. Είναι πολλά τα έξοδα. Θα χτιστούν δωδεκάμισι χιλιάδες τετραγωνικά μέτρα. Είναι μεγάλο το έργο. Ο εφοπλιστής κ. Θεοδωρίδης αποκατάστησε το σπίτι του Παύλου Μελά στην Κηφισιά. Έχει κάνει πολλές προσπάθειες ο άνθρωπος. Είναι ένας σοβαρός επιχειρηματίας, εφοπλιστής. Προσωπικά δεν τον γνωρίζω, αλλά νομίζω ότι και αυτός προσπαθεί να ικανοποιήσει ό,τι του ζητούν. Είναι ένας φιλέλληνας. Βάζει 35 εκατομμύρια.

Δεν θα φτάσουν τα 35 εκατομμύρια, κυρίες και κύριοι συνάδελφοι. Δεν θα φτάσουν. Και επειδή έτσι είναι δομημένος και φτιαγμένος ο νόμος αναγκάζεται το ελληνικό δημόσιο, κύριε Υφυπουργέ, και το ξέρετε πολύ καλά, ό,τι χρειάζεται από κει και πέρα να τα βάζει. Δηλαδή, αν χρειαστούν 50 εκατομμύρια; Κατά πολλούς τόσο θα είναι το κόστος αυτού του συγκροτήματος το οποίο θα φτιαχτεί. Μας έχετε στείλει τις μακέτες κ.λπ.. Πολύ ωραίες μακέτες. Τι γίνεται τώρα;

**ΔΙΟΝΥΣΙΟΣ ΧΑΤΖΗΔΑΚΗΣ:** Τι έχεις σπουδάσει; Τέχνη δημοπράτησης κάνεις;

**ΑΝΤΩΝΙΟΣ ΜΥΛΩΝΑΚΗΣ:** Δεν θέλω να στεναχωριέστε. Θέλω να το βλέπουμε ρεαλιστικά. Ό,τι υπογράφουμε δεν είναι για μας. Είναι για τα επόμενα χρόνια. Μπορεί να κάνει έξι, επτά, οκτώ, εννέα χρόνια. Εμείς δεν θα είμαστε εδώ. Δεν είναι δυνατόν να τα αφήνουμε, να τα βάζουμε στις πλάτες του Πολεμικού Ναυτικού. Το ξέρετε πολύ καλά. Τόσα χρόνια στο Ναυτικό είστε.

Έχει πολλές προτεραιότητες το Πολεμικό Ναυτικό. Του βάζετε στην πλάτη ένα έργο το οποίο θα έχει να συντηρεί για τα επόμενα χρόνια. Ποιος θα συντηρήσει αυτό το έργο; Μη μου πείτε για τη μελέτη βιωσιμότητας την οποία δεν έχουμε δει. Πού είναι η μελέτη βιωσιμότητας. Λέτε ότι κάνατε μελέτη βιωσιμότητας. Πού είναι αυτή η μελέτη βιωσιμότητας;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Είναι στον φάκελο. Δεν είναι προς κύρωση.

**ΑΝΤΩΝΙΟΣ ΜΥΛΩΝΑΚΗΣ:** Δεν υπάρχει μελέτη βιωσιμότητας. Αυτά τα γενικά με τις δωρεές κ.λπ. δεν είναι μελέτη βιωσιμότητας. Πόσα εισιτήρια θα έχει αυτό; Πόσα υπολογίζετε ότι θα έχει; Από πού θα είναι τα έσοδά του; Ορίστε. Να δεχθώ τα 3 εκατομμύρια έξοδα που λέτε. Να το δεχθώ, κύριε Υπουργέ. Τα έσοδα από πού; Δωρεές εφοπλιστών, λέει. Έχετε δει πολλούς εφοπλιστές να βάζουν το χέρι στην τσέπη και να δίνουν δωρεές;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Πολλούς.

**ΑΝΤΩΝΙΟΣ ΜΥΛΩΝΑΚΗΣ:** Όχι. Δωρητές υπάρχουν, φιλέλληνες υπάρχουν. Άνθρωποι που βάζουν το χέρι στην τσέπη και πληρώνουν ρεύματα κ.λπ., εγώ δεν έχω δει. Τουλάχιστον δεν γνωρίζω. Μπορεί εσείς να ξέρετε. Άλλο θεωρία κι άλλο πράξη.

**ΔΙΟΝΥΣΙΟΣ ΧΑΤΖΗΔΑΚΗΣ:** Έχει γεωθερμία και σύγχρονες ανανεώσιμες πηγές ενέργειας.

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε, παρακαλώ.

**ΑΝΤΩΝΙΟΣ ΜΥΛΩΝΑΚΗΣ:** Ένα άλλο θέμα που πρέπει να καταλάβετε είναι ότι η κατασκευή του κτιρίου θα πραγματοποιηθεί ανέλεγκτα. Δεν θα το ελέγχει κανείς. Ποιος θα έχει τον έλεγχο, κυρίες και κύριοι συνάδελφοι; Η κατασκευάστρια εταιρεία. Ποια είναι αυτή; Η ΜΚΟ.

Πάμε στη ΜΚΟ. Μη Κυβερνητική Οργάνωση. Θέλετε Αστική Μη Κυβερνητική Οργάνωση; Όπως θέλετε. Το όνομά της: «ΚΥΚΛΩΨ». Ο Κύκλωπας. Ελάτε να δείτε τώρα ποιοι είναι οι σκοποί της εταιρείας αυτής. Η προστασία, διατήρηση και ανάδειξη της ιστορίας, της τέχνης και της τεχνολογίας που σχετίζεται με τη φωτογραφία και την κινούμενη οπτική εικόνα. Το σήμα της «ΚΥΚΛΩΨ» είναι μία φωτογραφική μηχανή. Γύρω-γύρω εικόνες. Ωραία. Δεύτερο, η προστασία και προβολή της βιοποικιλότητας του Νομού Δράμας. Αποκλείεται να είναι αυτό το θέμα που έχουμε τώρα. Η προστασία και ανάδειξη κτηρίων και εν γένει χώρων μορφωτικού πολιτιστικού ιστορικού και φυσικού ενδιαφέροντος στην περιοχή της Δράμας. Αυτή εδώ είναι στον Φλοίσβο. Δεν είναι στη Δράμα.

Λέω οι σκοποί ποιοι είναι. Η στήριξη των αθλημάτων της σκοποβολής και της κολύμβησης καθώς και της διάδοσης στη νεολαία. Επίσης, η χορήγηση οικονομικών ενισχύσεων και βραβείων σχετικά με τους σκοπούς της εταιρείας. Καμμία σχέση. Και έρχεται τώρα αυτή να βάλει 35 εκατομμύρια. Τα βάζει ο δωρητής, ο φιλέλλην, ο κ. Θεοδωρίδης. Το δεχόμαστε. Δεν έχουμε καμμία αντίρρηση σε αυτό και του βγάζουμε το καπέλο. Αν θέλετε, να του κάνουμε κι ένα άγαλμα. Ό,τι θέλετε εσείς.

Όμως εγώ ρωτώ, γιατί είναι ορισμένες ερωτήσεις που δεν έχουν απαντηθεί. Πώς μία ΑΜΚΕ έξι ετών μπορεί ν αναλάβει ένα έργο τουλάχιστον 35 εκατομμυρίων ευρώ και να τη δωρίσει στο ελληνικό δημόσιο; Σας φαίνεται λογικό; Γενικώς μια μη κυβερνητική οργάνωση. Έχουμε καεί στον χυλό, φυσάμε και το γιαούρτι. Δεν γίνεται αυτό το πράγμα. Έχει ελεγχθεί αυτή η ΜΚΟ οικονομικά; Διότι αύριο μπορεί να μην υπάρχει -να χτυπήσω ξύλο- ο κ. Θεοδωρίδης. Αυτός που θα αναλάβει ποιος θα είναι; Ποιοι θα είναι; Η οργάνωση. Θα πούμε τώρα σε λίγο. Αγαθοί και πατριωτικοί σκοποί. Με κοιτάτε παράξενα. Δεν αμφισβητώ τους πατριωτικούς και αγαθούς σκοπούς.

**ΔΙΟΝΥΣΙΟΣ ΧΑΤΖΗΔΑΚΗΣ:** Όχι οργάνωση, οργανισμός.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** (Δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, θα απαντήσετε μετά.

**ΑΝΤΩΝΙΟΣ ΜΥΛΩΝΑΚΗΣ:** Αν ήταν όμως μια άλλη ΜΚΟ, τι θα λέγατε;

Πρέπει να γίνουν όλα κατά νόμο. Ξέρετε πολύ καλά ότι και τοπογραφικά δεν είναι σωστό. Τα ύψη που δίνουμε εκεί, τα είκοσι τέσσερα μέτρα, δεν είναι σωστά. Δεν πρέπει να γίνουν. Δεν είναι νόμιμα. Τα φτιάχνουμε έτσι. Δηλαδή, τι θα έχουμε να κάνουμε; Δωδεκάμισι χιλιάδες τετραγωνικά κτίσματα, με υπόγεια γκαράζ κ.λπ. πάνω στη θάλασσα, τα οποία θα κοστίσουν περισσότερο, πολύ περισσότερο από τα λεφτά τα οποία έχουν ήδη εγκριθεί. Και θέλουμε να φέρουμε και πλοία. Βέβαια τον ΣΥΡΙΖΑ δεν ενδιαφέρει τίποτα άλλο: το Βέλος. Τον κ. Δρίτσα, τον αγαπητό μου Υπουργό, το μόνο που τον ενδιαφέρει είναι το «Βέλος». Σας έδωσε κιόλας προθεσμία. Σήμερα το πρωί θα ήταν το «Βέλος» εδώ μέσα.

Διοίκηση του οργανισμού. Από ποιους διοικείται τώρα ο οργανισμός;

**ΘΕΟΔΩΡΟΣ ΔΡΙΤΣΑΣ:** Είναι της αντιδικτατορικής αντίστασης, στην οποία εσείς δεν συμμετείχατε.

**ΑΝΤΩΝΙΟΣ ΜΥΛΩΝΑΚΗΣ:** Ναι, δεν συμμετείχα. Ήμουν πιο νέος τότε.

Όμως κανονικά έπρεπε να είναι, λέω, κύριε Υπουργέ.

**ΠΡΟΕΔΡΕΥΩΝ (Χαράλαμπος Αθανασίου):** Όταν κάνετε διαλόγους, δεν θα τελειώσετε ποτέ. Θα περάσει ο χρόνος σας.

**ΑΝΤΩΝΙΟΣ ΜΥΛΩΝΑΚΗΣ:** Όσον αφορά, λοιπόν, τη διοίκηση του οργανισμού, αυτός ο ιδιωτικός φορέας θα διοικείται. Θα είναι νομικό πρόσωπο ιδιωτικού δικαίου. Θα διοικείται, λοιπόν, από δύο ανθρώπους του Ναυτικού. Δηλαδή τους βάζετε το μαχαίρι στο λαιμό να μπορούν οι άνθρωποι, να προσπαθούν σώνει και καλά να τρέχουν για να συντηρούν αυτό το τεράστιο έργο, που δεν θα μπορούν να το συντηρούν και το Ναυτικό έχει άλλες προτεραιότητες για να καλύψει αυτά τα ποσά. Αυτά σας τα λέμε διότι το ίδιο ήταν και στο «Νιάρχος». Ύστερα ό,τι γίνεται θα το ελέγχει η ΜΚΟ μέχρι να ολοκληρωθεί. Όταν ολοκληρωθεί και με το κλειδί.

**ΔΙΟΝΥΣΙΟΣ ΧΑΤΖΗΔΑΚΗΣ:** Με το κλειδί.

**ΑΝΤΩΝΙΟΣ ΜΥΛΩΝΑΚΗΣ:** Με το κλειδί. Μέχρι να δοθεί το κλειδί αν υπερβεί το κόστος -πάμε στα 40 εκατομμύρια, 50 εκατομμύρια- ποιος θα βάλει τα υπόλοιπα λεφτά; Ερώτηση. Ποιος θα τα βάλει τα υπόλοιπα λεφτά, κύριε Ναύαρχε;

Εμείς λογικά μιλάμε. Δεν είναι ότι δεν θέλουμε το έργο. Είναι δυνατόν να μη θέλει κάποιος να αξιοποιηθεί ένα πάρκο ναυτοσύνης; Έχουμε το Ναυτικό Μουσείο δίπλα. Στο Ναυτικό Μουσείο ούτε καν του δώσατε σημασία. Ήρθε η Πρόεδρος του Ναυτικού Μουσείου κ. Παλούμπη, εξαιρετική, η οποία είναι τριάντα χρόνια στο Ναυτικό Μουσείο και δίνει τη ζωή της εκεί από ό,τι καταλάβαμε όλοι, από το πρωί μέχρι το βράδυ, να το κρατήσει όρθιο, να μαζεύει δωρεές από κουπόνια σε τραπέζια για να μπορεί να πληρώνει αυτά τα οποία χρειάζονται για τη συντήρησή του.

Μία πρόεδρος του Ναυτικού Μουσείου Ελλάδος ή ένα μέλος δεν μπαίνει στο διοικητικό συμβούλιο αυτού του οργανισμού. Δεν μπαίνει. Δεν μπαίνει ο δήμαρχος ή ένα μέλος του δημοτικού συμβουλίου. Δηλαδή ποιοι μπαίνουν; Το ελέγχει ουσιαστικά μία μη κερδοσκοπική εταιρεία, είναι μία μη κυβερνητική οργάνωση η «ΚΥΚΛΩΨ». Αυτό είναι το άγχος μας. Το πρόβλημά μας είναι ότι ελέγχεται από κάποια ΜΚΟ, στην οποία σήμερα είναι μπροστά ο κ. Θεοδωρίδης, αύριο μπορεί να μην είναι μπροστά ο κ. Θεοδωρίδης και να μην έχει τα χρήματα τα οποία θα πρέπει να υπάρχουν.

Λοιπόν, αυτό το οποίο σας λέμε είναι ότι το όραμα το οποίο έχει ο ελληνικός λαός για να γίνει ένα τέτοιο πάρκο, που να προάγει τη ναυτοσύνη -και η ναυτοσύνη προάγεται μια χαρά από το Ναυτικό Μουσείο της Ελλάδος- είναι μια ιστορία η οποία δεν θα βγει σε καλό. Δεν θα έχει τέλος, δεν θα τελειώσει. Ακούστε μας! Μπορεί, κυρία Κασιμάτη, να μην το δέχεστε αυτό το πράγμα.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

**ΔΙΟΝΥΣΙΟΣ ΧΑΤΖΗΔΑΚΗΣ:** Η κ. Κεφαλίδου είναι.

**ΑΝΤΩΝΙΟΣ ΜΥΛΩΝΑΚΗΣ:** Συγγνώμη! Αυτό βλέπει η Ελληνική Λύση. Η Ελληνική Λύση βλέπει καθαρά πράγματα. Αυτός, λοιπόν, ο πολυχώρος δεν μπορεί να γίνει με αυτά τα δεδομένα.

Η Ελληνική Λύση καταψηφίζει το παρόν νομοσχέδιο.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα εννέα μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Ασπροπύργου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ, κύριε Πρόεδρε που μόλις μου δώσατε τον λόγο. Ευχαριστώ και τον κύριο που καθάρισε και πήρε το υγειονομικό του ρίσκο ενώ δεν είναι υγειονομικός υπάλληλος, είναι υπάλληλος της Βουλής μας και θα έπρεπε να είναι αλλιώς ντυμένος και αλλιώς εκπαιδευμένος. Είναι μία δυσαρμονία, πρέπει να λήξει κάποια στιγμή, κύριε Πρόεδρε. Δεν θα βαρεθεί να το επαναλαμβάνει το ΜέΡΑ25.

Κυρίες και κύριοι Βουλευτές, δεν μπορώ να αντισταθώ στον πειρασμό, να ξεκινήσω την ομιλία μου και αυτή τη φορά με τη γνωστή φράση: «Στην ελληνική δημοκρατία του 2023, να’ ναι καλά οι εφοπλιστές και τα ιδρύματα». Γιατί τελικά τείνει να μετατραπεί, κύριε Πρόεδρε, κυρίες και κύριοι Βουλευτές, σε μια εφοπλιστική δημοκρατία, αφού λίγο ως πολύ όλα στη χώρα λειτουργούν από τους εφοπλιστές μέσω της τεράστιας ευεργετικής τους διαθεσιμότητας. Θέλουν τόσο πολύ να μας ευεργετήσουν σε όλους τους τομείς της καθημερινότητάς μας αυτοί οι πέντε, δέκα Έλληνες εφοπλιστές, που πραγματικά όλα γίνονται από αυτούς. Από αυτούς η υγεία μας, από αυτούς η παιδεία μας οσονούπω κ.λπ..

Και τα λέω όλα αυτά, κύριε Πρόεδρε, καθώς χθες ο αξιότιμος και συμπαθέστατος κύριος Πρόεδρος της επιτροπής μας, ο κ. Αναστάσιος Δημοσχάκης έκλεισε την ομιλία του κάνοντας κάτι ασυνήθιστο. Είπε: «Ευχαριστούμε εσάς τον Υφυπουργό Εθνικής Άμυνας, τον κ. Χαρδαλιά», τα λόγια του διαβάζω. Ωστόσο από το προεδρείο έκανε μία δήλωση, κάτι σπάνιο, ασυνήθιστο, παράξενο θα έλεγα εγώ.

Είχα μιλήσει εγώ τελευταίος και είχα περάσει εξάψαλμο τους Έλληνες εφοπλιστές για το πως προσποιούνται τους εθνικούς ευεργέτες, ενώ απλώς κλέβουν τα λεφτά μας και με ένα μικρό υποκλάσμα των κλεψιμαίικων προσποιούνται τόσα χρόνια ότι ευεργετούν δήθεν την κοινωνία την οποία κατακλέβουν. Είναι μέσα στα σπίτια σας και σας κλέβουν τα βράδια που κοιμάστε, αυτό κάνουν οι Έλληνες εφοπλιστές. Ένιωσε, λοιπόν, την ανάγκη ο πρόεδρος της επιτροπής μας να τους υπερασπιστεί.

Και το ανακοινώνω εδώ στην Ολομέλεια γιατί είναι χαρακτηριστικό για την ποιότητα της δημοκρατίας μας, πρόεδρος κοινοβουλευτικής επιτροπής του ελληνικού Κοινοβουλίου, ένιωσε αντανακλαστικά θα έλεγε κανείς σχεδόν αμέσως την ανάγκη να πάρει τον λόγο εκτός της πεπατημένης διαδικασίας. «Κλείνει ο Υπουργός και τελειώνουμε», αυτό λέει, «Τελειώσαμε, ψηφίσαμε και πάμε σπίτια μας». Όχι.

Πήρε τον λόγο για να πει ο αξιότιμος κύριος πρόεδρος της επιτροπής μας: «Σήμερα η διεθνής ναυτοσύνη είναι η γνήσια έκφραση της οποίας είναι οι εφοπλιστές μας, οι οποίοι δέχθηκαν αμφισβητήσεις και άδικες επιθέσεις». Εμένα εννοούσε. «Για λόγους ιστορικούς, λοιπόν, και ουσιαστικούς, αλλά και ευθυδικίας…», ωραία λέξη, κύριε Δημοσχάκη, να τη χαίρεστε, «…το Προεδρείο της Διαρκούς Επιτροπής Εθνικής Άμυνας και Εξωτερικών Υποθέσεων τοποθετείται». Ένιωσε την ανάγκη.

Και πώς τοποθετείται; Ως εξής: «Τα πλέον χρήσιμα ιδρύματα και τα πλέον εμβληματικά έργα της χώρας με παράδειγμα τα απεριορίστου αρχιτεκτονικού κάλλους στο κέντρο της Αθήνας κτίσματα καθώς επίσης και στις γενέτειρες αυτών των δημιουργών εφοπλιστών, προέρχονται από δωρεές των ίδιων των εφοπλιστών και μεγάλων ευεργετών του κράτους μας διαχρονικά. Ένας σημαιοφόρος αυτών είναι ο Ευγένιος Ευγενίδης από το Διδυμότειχο, την πατρίδα μου…», ήθελε να κάνει και την προεκλογική του εκστρατεία εκεί, τοπικά ο άνθρωπος, «…ένας άλλος είναι ο Αριστοτέλης Ωνάσης από την ιστορική Σμύρνα της Ιωνίας και της αλησμόνητης πατρίδας, ένας άλλος είναι ο Σταύρος Νιάρχος από τη Βαμβακού Λακωνίας».

Όπα, όπα! Καθίστε μια στιγμή γιατί υπάρχει μια μικρή υποσημείωση για το πείραμα Βαμβακού, το οποίο επικαλέστηκε ο πρόεδρος της επιτροπής μας. Οι ντόπιοι εκεί στη Βαμβακού Λακωνίας έχουν τελείως διαφορετική γνώμη, τελείως άλλη άποψη. Στο χωριό τους δεν έχει διεξαχθεί από αυτόν τον εθνικό ευεργέτη τόσα χρόνια οδικό δίκτυο, δεν έχουν δρόμους δηλαδή, δεν έχει δημιουργηθεί η παραμικρή οικονομική δραστηριότητα. Οι ίδιοι μας ειδοποίησαν φρίττοντας από αυτά που άκουσαν να λέει ο κ. Δημοσχάκης. Το χωριό τους παραμένει απλώς ως μόνος πόλος έλξης για τους τουρίστες του Σαββατοκύριακου, για τουρίστες δηλαδή φτηνής αγοράς. Και βεβαίως, τι άλλο έκανε ο ευεργέτης ο εθνικός, αυτός ο θαυμάσιος κ. Νιάρχος; Αγορά real estate για λίγους και εκλεκτούς φίλους της θαυμάσιας οικογένειας Νιάρχου.

Αυτό δεν είναι ασυνήθιστο, βέβαια. Γιατί κοιτάξτε, ο κ. Λάτσης αυτή τη στιγμή πώς ευεργετεί την Ελλάδα; Τι κάνει; Πετάει τους αθλητές μας. Πώς το κάνει αυτό; Κοιτάξτε να δείτε. Πετάει τους αθλητές έξω από το μαγαζάκι του. Μαγαζάκι του κ. Λάτση είναι βεβαίως το Ελληνικό. Ο ίδιος το έχει καταστήσει μαγαζάκι του καθώς ευχαρίστησε δημόσια τρεις πρωθυπουργούς, τον προηγούμενο δικό σας, τον κ. Σαμαρά, τον προηγούμενο δικό σας, τον κ. Τσίπρα και τον νυν δικό σας, τον κ. Μητσοτάκη. Είπε: «Ευχαριστούμε θερμά τους τρεις αυτούς Πρωθυπουργούς για τη βοήθεια που μας έδωσαν στο Ελληνικό».

Ποια ήταν η βοήθεια; Να υπεξαιρέσουν, να κλέψουν αυτοί οι τρεις Πρωθυπουργοί το Ελληνικό απ’ τον ελληνικό λαό, να το χαρίσουν στον κ. Λάτση, να διατάξουν τις συστημικές τράπεζες, τις οποίες εμείς ανακεφαλαιοποιούμε με 77 δισεκατομμύρια τα τελευταία είκοσι χρόνια μόλις, να δανείσουν, δανεικά και αγύριστα, στον κ. Λάτση 6 δισεκατομμύρια, ο κ. Λάτσης να βάλει 600 εκατομμυριάκια ή 700 από την τσέπη του, τα οποία στο συμβόλαιο με το ελληνικό δημόσιο προϋποτίθεται πως θα τα πάρει. Πρώτα, πρώτα αυτά θα αποσβεστούν και μετά θα συζητήσουμε και τα 7 δισεκατομμύρια που εμείς του δανείσαμε.

Αυτός, λοιπόν, είναι ο θαυμάσιος ευεργέτης, κ. Λάτσης, αλλά δεν του αρκεί αυτό. Το θεωρεί τόσο μαγαζί του, ο κ. Λάτσης το Ελληνικό, που πέταξε χθες έξω, όπως μας ενημέρωσε με την τροπολογία του το Κομμουνιστικό Κόμμα Ελλάδας -να τα λέμε όλα, δεν κρυβόμαστε εμείς στο ΜέΡΑ25- τους αθλητές από τον Άγιο Κοσμά. Γιατί; Γιατί ο Άγιος Κοσμάς πρέπει να γίνει μεζονέτες για πλούσιους φίλους του κ. Λάτση.

Αυτούς τους ευεργέτες υπερασπίστηκε ο κ. Δημοσχάκης χθες και δεν περιποιεί τιμή για το Κοινοβούλιο και τη δημοκρατία μας αιρετοί Βουλευτές του ελληνικού Κοινοβουλίου να γίνονται ορντινάντσες εφοπλιστών κλεφτών του ελληνικού λαού. Ντροπή αποτελεί!

Επίσης, για να πούμε κι αυτό, οι Έλληνες εφοπλιστές είναι τόσο καλοί, τόσο ψυχοπονιάρηδες άνθρωποι οι οποίοι μεταφέρουν το αιματοβαμμένο πετρέλαιο του κ. Πούτιν, το οποίο από 20% του συνόλου του πετρελαίου του κ. Πούτιν που μετέφεραν πριν από τον πόλεμο, οι οποίοι τον κατακεραυνώνουν ως φασίστα, ως εχθρό του ανθρώπου, ως Βερζεβούλ, μόλις άρχισε ο πόλεμος, άρχισαν να αυξάνουν τις μεταφορές, με αποτέλεσμα σήμερα να έχουν φτάσει στο 51%.

Σήμερα, κύριε Υπουργέ, που εκπροσωπείτε την Κυβέρνηση, τα καμάρια αυτά, οι Έλληνες εφοπλιστές, μεταφέρουν το μισό πετρέλαιο του κ. Πούτιν δίνοντας τροφή στη μισή πολεμική μηχανή του κ. Πούτιν, από 21% που ήταν μόλις πριν από οκτώ μήνες. Αυτό το πέτυχαν με το βέτο που έβαλε η Κυβέρνησή σας, γιατί δεν μπορούσαν να το μεταφέρουν. Σπάνε το εμπάργκο της Ευρωπαϊκής Ένωσης για να θησαυρίζουν τα καμάρια.

Όταν, λοιπόν, τα καμάρια αυτά δεν μεταφέρουν το πετρέλαιο του κ. Πούτιν είναι τόσο ψυχοπονιάρηδες, είναι τόσο γλυκείς και καλοί άνθρωποι που ευεργετούν την υγεία σας, επιδοτούν την υγεία μας με το Ίδρυμα «Σταύρος Νιάρχος» και από προχθές την ψυχική υγεία των παιδιών και των εφήβων. Μια αμερικανική πολυεθνική θα παίρνει τα προσωπικά δεδομένα τους για να τους πουλάνε διαφημίσεις. Επίσης, επιδοτούν την ενέργειά μας, την ενέργειά σας, επιδοτούν το ποδόσφαιρό σας, έχουν τον Ολυμπιακό, έχουν την ΑΕΚ, έχουν τον Παναθηναϊκό. Είναι οι ίδιοι οι εφοπλιστές αυτοί που ευεργετούν και έχουν κάνει αυτό το θαυμάσιο ποδόσφαιρο που κάθε χρόνο δολοφονεί με τον πιο βάρβαρο τρόπο και έναν Άλκη, του παίρνουν το κεφάλι με ένα δρεπάνι κάποιοι στρατοί, που αυτά τα καμάρια, τα οποία υπερασπίζεται εκλεγμένος αντιπρόσωπος του ελληνικού λαού, οπλίζουν για να σκοτώσουν. Αυτοί είναι οι Έλληνες εφοπλιστές. Επιδοτούν την ενέργεια, το ποδόσφαιρο και βέβαια μην το ξεχάσω επιδοτούν το τηλεοπτικό σας τοπίο, αυτό το θαυμάσιο δημοκρατικό τοπίο με τους ανεξάρτητους δημοσιογράφους, με τη λαμπρή δημοσιογραφία. Αυτό το θαυμάσιο τοπίο το οποίο ανήκει εξολοκλήρου σε αυτούς. Αυτοί έχουν και τα κανάλια σας. Αυτοί, λοιπόν, είναι οι Έλληνες εφοπλιστές και αυτούς ένιωσε την ανάγκη να υπερασπιστεί ο πρόεδρος της επιτροπής μας.

Ευτυχώς το Κομμουνιστικό Κόμμα ένιωσε την ανάγκη να καταθέσει μία τροπολογία, που φυσικά δεν κάνατε δεκτή ως εκπρόθεσμη, η οποία λέει το στοιχειώδες: «Μην αφήνετε τον Λάτση να πετάξει τους αθλητές στις 13 του μήνα, αν δεν κάνω λάθος, από τον Άγιο Κοσμά». Είναι ηλίου φαεινότερο ότι αν είστε Κυβέρνηση της χώρας και όχι Κυβέρνηση του Λάτση θα πρέπει να την κάνετε δεκτή. Αυτό λέμε.

Σχετικά με το σχέδιο νόμου σας να πω πως είναι σαφές το τι συμβαίνει. Τα είπε ο κ. Κατσώτης με τον οποίο ταυτίζομαι σχεδόν πλήρως με αυτά που είπε. Όμως, να αναφέρω κι εγώ μερικά πράγματα για να τα καταλάβουν και οι άνθρωποι που τυχαία έχουν έρθει στη Βουλή μας να δουν πώς λειτουργεί.

Σύμφωνα με το άρθρο του σχεδίου νόμου ο σκοπός του είναι η διευθέτηση των πολεοδομικών οικονομικών ζητημάτων προκειμένου να δημιουργηθεί, κύριε Πρόεδρε, με δωρεά ιδιώτη, ευεργεσία, δηλαδή ο πολιτιστικός χώρος Πάρκο Ναυτικής Παράδοσης με την επωνυμία «Οδυσσέας - Οι Έλληνες και η θάλασσα». Το πάρκο θα κατασκευαστεί στο Δέλτα Φαλήρου, ενώ τη δωρεά για την κατασκευή του την κάνει μια μη κυβερνητική εταιρεία η οποία εδρεύει στη Δράμα. Αυτό θα το περιέγραφα ως «από την πόλη έρχομαι και στην κορφή κανέλλα…» Δεν έχει τίποτα να κάνει η μη κερδοσκοπική εταιρεία στη βόρεια Ελλάδα; Έχουν λυθεί όλα τα προβλήματα και πάει στην άλλη άκρη της Ελλάδας, στο Φαληρικό Δέλτα; Όχι. Κατά την ταπεινή μας γνώμη, υπάρχει πρόβλημα με την «ΚΥΚΛΩΨ Α.Ε.», γιατί, όπως σας έχουμε πει, το καταστατικό της λέει ότι εδρεύει στη Δράμα σήμερα, αλλά από αύριο όπου γης και πατρίς, οπότε δεν αποκλείεται να βρεθεί μεθαύριο να κατοικοεδρεύει μέσα στο Ίδρυμα «Σταύρος Νιάρχος» το οποίο είναι απέναντι από εκεί που δωρίζει ο εφοπλιστής, δηλαδή το οικόπεδο, ή μέσα στα ακίνητα του κ. Προκοπίου που έχει πάρει όλη την παραθαλάσσια ακτή. Να μην τα επαναλάβω και σας κουράσω.

Οι σκοποί της εταιρείας αυτής που αναφέρονται καταστατικά είναι παντελώς άσχετοι με το γεγονός αυτό, και είναι και αυτό ύποπτο. Όμως, το μείζον, κύριε Υπουργέ, και σας το είπα χωρίς διάθεση να αντιδικήσω -μάλιστα, μπορώ να σας πω ότι σας εκτιμώ και για την προσπάθεια που κάνετε στον κορωνοϊό- αλλά οι όροι είναι απαράδεκτοι, κύριε Υπουργέ μου. Δηλαδή είμαστε σε μια χώρα που το πρόβλημα είναι πολύ βασικό. Δεν έχουν πρόσβαση οι κάτοικοι στα «φιλέτα» των παραλιών τους, γιατί έχουν καταληφθεί από ευεργέτες μεγαλο-βιομηχάνους, μεγαλοπαρασιτικούς και μεγαλοεφοπλιστές. Αυτοί έχουν τα «φιλέτα».

Κι έρχεστε τώρα εσείς να καταπατήσετε τον νόμο, γιατί αυτό κάνει ο νόμος ο οποίος έχει ρυθμίσεις που δεν προβλέπονται από τον οικιστικό νόμο της πατρίδας μας τον οποίον τον ξεπερνάτε: Είκοσι δύο μέτρα ύψος, ελληνικέ λαέ, για να μην βλέπουν, όπως είπε και ο σύντροφος Κατσώτης, οι από πίσω ό,τι κάνουν οι μπροστινοί πλούσιοι, έτσι μόνο οι πλούσιοι θα βλέπουν, μόνο οι πλούσιοι θα βλέπουν ηλιοβασίλεμα στη θάλασσα. Στο Δέλτα Φαλήρου όλα αυτά, έτσι; Δώδεκα χιλιάδες τετραγωνικά μέτρα δόμηση, τετρακόσια τετραγωνικά κτίσματα εντός αιγιαλού και παραλίας. Δεν πρέπει να σοβαρολογείτε, γιατί αυτό είναι επίθεση στον ελληνικό λαό, είναι επίθεση στις παραλίες του. Εδρεύει, όπως είπαμε, στη Δράμα κ.λπ., κ.λπ..

Όμως, κύριε Υπουργέ, που εκπροσωπείτε την Κυβέρνηση, να σας πω ποια είναι η σοβαρή μας υποψία. Υποπτευόμαστε ότι χθες η Κυβέρνησή σας μετέτρεψε τα πέντε μεγαλύτερα -ελληνικέ λαέ, άκου για να φρίξεις- αρχαιολογικά μουσεία της πατρίδας μας σε νομικά πρόσωπα, με έναν συγκεκριμένο απώτερο σκοπό. Απώτερος σκοπός, σε δεύτερο χρόνο, είναι να τα κάνετε ανώνυμες εταιρείες. Και είναι η ιδεοληψία σας που σας οδηγεί εκεί και φυσικά οι υποχρεώσεις σας σε Έλληνες ευεργέτες-εφοπλιστές, διότι πιστεύετε ότι ντε και καλά πρέπει να αποδίδουν οικονομικά τα μουσεία μας. Όχι, ο πολιτισμός, αγαπητοί, δεν κατασκευάζεται, δεν ποιείται για να βγάζεις κέρδη. Μπορείς να κατασκευάζεις πλαστικά καπάκια, αν θες να βγάλεις κέρδη, μπορείς να κατασκευάζεις της «Παναγίας τα μάτια», αλλά όχι πολιτισμό.

Ο πολιτισμός ποιείται, δημιουργείται για να μας κάνει καλύτερους ανθρώπους και όλοι μαζί ως καλύτερο πλήρωμα να συνεννοηθούμε καλύτερα μεταξύ μας και να προχωρήσουμε στην πρόοδο της ανθρωπότητας. Δεν γίνεται αυτό αν η νεοφιλελεύθερη εμμονή σας σάς λέει ότι πρέπει να είναι αυτοχρηματοδοτούμενα όλα τα πολιτιστικά ιδρύματα της πατρίδας και όλα τα μουσεία.

Έτσι, τα μουσεία θα γίνουν ανώνυμες εταιρείες όπου εσείς θα κάνετε βραδιές εστίασης για πλούσιους παρασιτικούς ολιγάρχες και άλλους φίλους σας. Δεν είναι αυτός ο σκοπός του πολιτισμού, δεν είναι αυτός ο σκοπός των μουσείων της πατρίδας μας. Είναι άλλος.

Αυτό, λοιπόν, που λέμε, και το λέμε ευθέως, είναι ότι όταν πριν από είκοσι τέσσερις ώρες ήταν εδώ τριακόσιοι -ίσως και παραπάνω- αρχαιολόγοι και εργαζόμενοι στα μουσεία, που ξέρουν τι πάτε να κάνετε, ξέρουν ότι σε δεύτερο χρόνο τα νομικά πρόσωπα θα γίνουν ανώνυμες εταιρείες, και γι’ αυτό ήρθαν εδώ, ήταν τριακόσιοι άνθρωποι, οι οποίοι μου έλεγαν τι άλλο τους ετοιμάζετε. Λέω, λοιπόν, ότι όταν την προηγούμενη μέρα κάνετε τα πέντε μεγαλύτερα μουσεία μας νομικά πρόσωπα δημοσίου δικαίου, με απώτερο σκοπό, κατά τη γνώμη του ΜέΡΑ25, να γίνουν ανώνυμες εταιρείες, και την επόμενη μέρα, σήμερα, δημιουργείτε ένα μουσείο, το πρώτο στη χώρα μας, το πρώτο στην Ελλάδα, κυρίες και κύριοι Βουλευτές, το οποίο ενώ θα χρηματοδοτείται, αφού αποπερατωθεί από το ελληνικό δημόσιο αμιγώς, εξ ολοκλήρου δηλαδή, εντούτοις, θα το διοικεί και θα το «τρέχει» ένας οργανισμός που θα έχει τη μορφή ανώνυμης εταιρείας, κύριε Πρόεδρε.

Δημιουργείτε, δηλαδή, με το παρόν σχέδιο νόμου το πρώτο μουσείο ανώνυμη εταιρεία στην Ελλάδα, και αυτό είναι κερκόπορτα, δεν υπάρχει άλλος χαρακτηρισμός. Αν συνδυαστεί δε, αγαπητέ Υπουργέ, με το γεγονός ότι χτες κάνατε νομικά πρόσωπα τα πέντε μεγαλύτερα μουσεία, τότε τι κάνει «νιάου-νιάου στα κεραμίδια».

Αυτά είναι, λοιπόν, τα ανομήματα της Κυβέρνησης Μητσοτάκη. Φυσικά έρχονται σε συνέχεια σε μια φοβερή σκυταλοδρομία με την περίπτωση Στερν. Ξέρετε, αυτόν τον γελοίο τύπο που είχε για μπιμπελό κυκλαδικά εδώλια αριστουργηματικά, τα οποία θεωρούνται τα καλύτερα της γης από άποψη καλλιτεχνικής αξίας. Τα είχε για μπιμπελό στο σαλόνι του, όταν δεν τα «λαθρανάστευαν» άνθρωποι γι’ αυτόν από τα χώματά μας. Και η κ. Μενδώνη, η Υπουργός σας, συνδιαλλάχθηκε με αυτόν τον άνθρωπο και κατέληξε σε συμφωνία, αντί απλά να τον μηνύσει και να τον κλείσει φυλακή. Αν η ελληνική Κυβέρνηση κάνει συμφωνίες με κλεπταποδόχους, τότε καταλαβαίνουμε ποια είναι η λογική σας για τα μουσεία.

Κύριε Πρόεδρε, κυρίες και κύριοι Βουλευτές, επιτρέψτε μου να κλείσω με δυο λόγια -είναι σχετικό γιατί μιλάμε για μουσεία- γι’ αυτό που συμβαίνει αυτή τη στιγμή στους καλλιτέχνες και στον πολιτισμό μας.

Με αφορμή το π.δ.85/2022, το οποίο μέσα σε μια μέρα υποβάθμισε τις σπουδές των καλλιτεχνών, ηθοποιών, μουσικών, χορευτών κ.λπ., ο κατάλογος είναι μεγάλος, δεν θα τον πω όλον, ξεκίνησε μια πρωτοφανής οργανωμένη αντίδραση την άλλη μέρα το πρωί για τις εποχές που ζούμε, μια αντίδραση που τη γέννησε και οφείλεται στο άδικο και παράλογο της κρατικής αυτής απόφασης, κύριε Υπουργέ.

Τι έγινε από τότε; Μια συγκινητικότατη ανθρώπινη αλυσίδα αλληλεγγύης και συμπαράστασης έκανε γνωστά τα προβλήματα των καλλιτεχνών μας σε όλη τη χώρα, μιας -και να το πούμε κι αυτό- κανένα από τα μέσα μαζικής παραπληροφόρησης των γνωστών ευεργετών σας-εφοπλιστών μας δεν ασχολήθηκε με το θέμα. Το «έθαψαν» το θέμα τα κανάλια τους.

Κι επειδή το «έθαψαν» και επειδή είναι ο θεσμικός μου ρόλος να «ξεθάβω» τα «θαμμένα» ανομήματά σας, τα «ξεθάβω» ευθύς αμέσως, κύριε Πρόεδρε. Είναι μια σελίδα και θα τη διαβάσω. Θα σας πω, λοιπόν, εγώ αυτή τη στιγμή για τι γεγονότα μιλάμε σε όλη τη χώρα.

Σήμερα, τώρα αυτή τη στιγμή που μιλάμε έχουμε κατάληψη της Δραματικής Σχολής του Εθνικού Θεάτρου της πατρίδας μας, κατάληψη της Δραματικής Σχολής του Κρατικού Θεάτρου Βορείου Ελλάδος της πατρίδας μας, κατάληψη της Κρατικής Σχολής Ορχηστρικής Τέχνης της πατρίδας μας, κατάληψη των καλλιτεχνικών σχολείων σε όλη την Ελλάδα, όλων των καλλιτεχνικών σχολείων της πατρίδας μας, κατάληψη της Κρατικής Σχολής ΔΗΠΕΘΕ Πάτρας, κατάληψη του Εθνικού Θεάτρου Τσίλλερ, κατάληψη του θεάτρου ΡΕΞ και αυτό στο Εθνικό ανήκει, κατάληψη του Βασιλικού Θεάτρου της Θεσσαλονίκης, κατάληψη του θεάτρου Απόλλων της Πάτρας, κατάληψη στο Τμήμα Παραστατικών και Ψηφιακών Τεχνών στο Ναύπλιο, κατάληψη στο τμήμα του Πανεπιστημίου Θεατρικών Σπουδών στο Ναύπλιο, κατάληψη της Ανώτατης Σχολής Καλών Τεχνών στην Αθήνα μας, κατάληψη του Τμήματος Θεάτρου του Αριστοτελείου Πανεπιστημίου Θεσσαλονίκης.

Έχουμε παραίτηση σύσσωμων των καθηγητών και των καθηγητριών της Σχολής του Εθνικού Θεάτρου μας, παραίτηση -σε αλληλεγγύη όλοι αυτοί- σύσσωμων των καθηγητών και καθηγητριών της Σχολής του Κρατικού Θεάτρου Βορείου Ελλάδος, παραίτηση σύσσωμων των καθηγητών και των καθηγητριών της Σχολής του ΔΗΠΕΘΕ Πάτρας. Μάλλον ήρθε η ώρα να μας ακούσετε!

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εμείς σας ευχαριστούμε.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Με περισσή στωικότητα, σε τέσσερις συνεχόμενες επιτροπές, ακούω να επαναλαμβάνονται τα ίδια και τα ίδια. Ξέρετε ότι δεν είμαι άνθρωπος των αντιπαραθέσεων. Αν μη τι άλλο, όμως, είμαι άνθρωπος των προκλήσεων και έχει αρχίσει και γίνεται προκλητικό, ο μοναδικός τρόπος που παρουσιάζεται η Κυβέρνηση ως όμηρος των εφοπλιστών και άλλων προσεγγίσεων και απόψεων.

Και ξέρετε κάτι; Σας εκτιμώ, κύριε Γρηγοριάδη, και το ξέρετε. Αλλά αν μη τι άλλο ας σταματήσουμε τέλος πάντων να ισοπεδώνουμε τα πάντα, από όσα συμβαίνουν. Ξέρετε ο λαϊκισμός, συγγνώμη που σας το λέω, αλλά ώρες-ώρες ξεφεύγει από την έννοια της απλής αντιπαράθεσης και θα πρέπει να μιλάμε με πραγματικά στοιχεία για μια σειρά πραγμάτων.

Έρχεστε εδώ και λέτε ότι όλοι οι αθλητές έχουν μείνει στον δρόμο από τον Άγιο Κοσμά. Ποιος το λέει αυτό; Και μου κάνει μεγάλη εντύπωση ότι το Κομμουνιστικό Κόμμα κατέθεσε και τροπολογία γι’ αυτό το θέμα. Δεν υπάρχει κανένας αθλητής που να μην έχει μεταφερθεί σε διαμερίσματα. Έχουν εκφράσει όλες οι ομοσπονδίες, πλην του ΣΕΓΑΣ, τη θετική τους άποψη. Έχουν μεταφερθεί σε εξαιρετικές συνθήκες με διαμερίσματα εκατόν πενήντα τετραγωνικών και κάποια από αυτά μάλιστα σε όμορη περιοχή στον Άλιμο. Λοιπόν, ας σταματήσουμε να λαϊκίζουμε εδώ και να παρουσιάζουμε ότι τα πάντα έχουν καταρρεύσει και η κατάσταση είναι εξωπραγματική και για όλα φταίνε οι εφοπλιστές και τα υπόλοιπα.

Και ξέρετε κάτι;

**ΧΡΗΣΤΟΣ ΚΑΤΣΩΤΗΣ:** Για πλάκα είναι στη συγκέντρωση και διαμαρτύρονται;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Η Κυβέρνηση σε ό,τι κάνει, όπως το κάνει, φροντίζει να έχει τις απόλυτες ασφαλιστικές δικλίδες. Βρήκατε αφορμή τώρα για ένα νέο νομοσχέδιο, το οποίο αν μη τι άλλο ξέρετε ότι σε τρία χρόνια θα δημιουργήσει προστιθέμενη αξία στο ελληνικό δημόσιο. Βλέπετε ότι έχουμε πάρει όλα τα μέτρα και όλες τις ασφαλιστικές δικλίδες για να μην υπάρχει το παραμικρό πρόβλημα. Και μάλιστα ετοιμάζουμε και νομοτεχνική βελτίωση με βάση τις αναφορές που έγιναν σε σχέση με τον τρόπο που το προσωπικό θα προσληφθεί και σε σχέση με όλα τα υπόλοιπα.

Έρχεστε σε ένα τέτοιο νομοσχέδιο και καταθέτετε τροπολογίες εκπρόθεσμες για μια σειρά θεμάτων που έχουμε τοποθετηθεί. Εάν πω ότι ψαρεύετε σε θολά νερά, θα ξεκινήσει μια αντιπαράθεση χωρίς λόγο και αιτία και ειδικά και για το θέμα των ΕΠΟΠ και για το θέμα των υπολοίπων ζητημάτων που αφορούν τα σταδιοδρομικά. Είναι ξεκάθαρη η θέση της και της Κυβέρνησης και του Πρωθυπουργού από αυτό εδώ το Βήμα, την προηγούμενη εβδομάδα. Μην μιλάτε, όμως, για πράγματα που σε τελική ανάλυση δεν τα γνωρίζετε. Δεν θα μείνει κανένας στον δρόμο και το λέω με πολλή εκτίμηση και πολλή αγάπη. Λέτε ότι φεύγουν όλοι οι ΕΠΟΠ. Ποιοι ΕΠΟΠ; Πόσοι είναι οι ΕΠΟΠ, κύριε Μυλωνάκη; Πόσοι είναι οι ΕΠΟΠ;

**ΑΝΤΩΝΙΟΣ ΜΥΛΩΝΑΚΗΣ:** Είναι είκοσι έξι χιλιάδες.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Ωραία, είκοσι έξι χιλιάδες εκατόν τέσσερις. Φεύγουν δύο στελέχη του Πολεμικού Ναυτικού το ’24 και μετά το ’25 ξεκινάμε σιγά-σιγά.

Γιατί χρειαζόμαστε χρόνο; Γιατί προσπαθούμε να αντιμετωπίσουμε το ζήτημα αυτό με σοβαρότητα και τη διαβούλευση που χρειάζεται με τα συναρμόδια Υπουργεία. Και θα έρθουμε πολύ πριν την ψήφιση του ειδικού μισθολογίου, το οποίο εξήγγειλε ο Πρωθυπουργός, για να έχουμε θεραπεύσει όλα αυτά τα ζητήματα, που δεκαετίες τώρα αποτελούν αρρυθμίες και παθογένειες ενός συστήματος, το οποίο δεν δίνει λύσεις.

(Χειροκροτήματα από την πτέρυγα της Νέας Δημοκρατίας)

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, σας παρακαλώ, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ που μου δώσατε τον λόγο, κύριε Πρόεδρε.

Αγαπητέ κύριε Υπουργέ που εκπροσωπείτε την Κυβέρνηση, να δεχθώ αυτό που είπατε, ότι τους στεγάσατε αυτούς που διώξατε. Ο Άγιος Κοσμάς είναι κλειστός από τον κύριο….

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε συνάδελφε!

**ΚΛΕΩΝ ΓΡΗΓΟΡΙΑΔΗΣ:** Δεύτερον, τέσσερα χρόνια κυβερνάτε, άλλο βέτο ξέρετε να έχει βάλει η Κυβέρνησή σας εκτός από αυτό για να μπορούν να εμπορεύονται το πετρέλαιο του Πούτιν οι εφοπλιστές; Εγώ δεν ξέρω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Πρόεδρος της Ελληνικής Λύσης, ο κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Χαρδαλιά, τι μας είπατε προηγουμένως ότι οι εφοπλιστές δεν κάνουν κουμάντο στην Ελλάδα; Μάλλον Υπουργός σε άλλη χώρα είναι ο Χαρδαλιάς! Εντάξει, ζούμε σε άλλη χώρα όλοι μας.

Κύριε Υπουργέ, τα λέτε πραγματικά. Το πρόβλημα είναι ότι τα πιστεύετε κιόλας. Είχαμε έναν καλλιτέχνη ηθοποιό εδώ, ο οποίος έχει τη θεατρικότητα του, μπορεί να μας πείσει με τον λόγο του, αλλά εσείς δεν το έχετε, ερασιτέχνης είστε. Άλλο ένας επαγγελματίας ηθοποιός και άλλο ένας ερασιτέχνης.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Ερασιτέχνης ενεργός πολίτης.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αφήστε τα αυτά τώρα.

Όταν μου λέτε ότι οι εφοπλιστές δεν κάνουν κουμάντο, πείτε μου σε έναν εφοπλιστή που είπατε όχι μια φορά ως Κυβέρνηση. Σας παρακαλώ πάρα πολύ! Κύριε Χαρδαλιά, σας εκτιμώ, αλλά να ξέρετε τουλάχιστον ότι μπορείτε να εξαπατάτε τον ελληνικό λαό και τους ψηφοφόρους σας, αλλά όχι εμάς. Δεν γίνεται, μην τα λέτε αυτά εδώ μέσα, γιατί έτσι απλά διασύρεται τη δική μας νοημοσύνη, την μειώνεται. Τι να κάνουμε τώρα;

Μας μιλάτε για το παραλιακό μέτωπο. Ποιο μέτωπο λέτε, για πείτε μου εσείς. Ποιο μέτωπο του τερατουργήματος που λέγεται «Νιάρχος»; Το τετράγωνο κτήριο αυτό το ακαλαίσθητο που μου θυμίζει εποχές επταετίας; Εποχές επταετίας θυμίζει. Είναι ένα τετράγωνο κτήριο μίνιμαλ. Δεν μπορούσαν να δημιουργήσουν μια αισθητική της αρχαιοελληνικής με κίονες; Έχετε και Υπουργό Ανάπτυξης με προγονοπληξία. Είναι αρχαιόπληκτος ο Άδωνις Γεωργιάδης. Δεν βλέπει την αισθητική του κτηρίου. Ή ότι στήνουμε μπροστά την παραλία κτήρια; Θα γίνουμε όπως η νότια Ισπανία που σήμερα βρίζουν οι Ισπανοί γι’ αυτό που έγινε στην νότια Ισπανία με τα κτήρια στο νότιο μέτωπό της. Οι παραλίες είναι για τον ελληνικό λαό, για τους πολίτες, είναι και για τους εφοπλιστές να πάνε να κάνουν και κανένα μπανάκι, αλλά αυτοί έχουν τα σκάφη τους και πάνε αλλού, πάνε στη Μύκονο.

Ριβιέρα! Μάθαμε και τη ριβιέρα τώρα! Γίναμε ριβιέρα. Κοιτάξτε ήρθαμε από τα χωριά μας όλοι, μάθαμε και τη ριβιέρα. Ή εννοείται παραλιακό μέτωπο με όσα γίνονται με τα μαγαζιά στη νύχτα, πώς τα παίρνουν κάποιοι; Δεν τα ξέρετε αυτά, κύριε Υπουργέ; Δεν τα ξέρουν στη Νέα Δημοκρατία. Παραλιακό μέτωπο που ελέγχεται από σκοτεινά συμφέροντα είναι η παραλιακή. Αυτά πρέπει να πείτε. Δεν τα ξέρετε, όμως, φαίνεται. Δεν τα γνωρίζετε.

Φτάσαμε σε ένα σημείο δυστυχώς, κύριε Υπουργέ, γιατί σας σέβομαι το επαναλαμβάνω, γιατί ο καθένας έχει τη δική του πορεία και ιστορία, αλλά έχετε κάνει τον Έλληνα δούλο, δούλο κανονικό και βέβαια δούλο και των τραπεζών. Θα υπενθυμίσω, γιατί είναι ευκαιρία να το πω, τι έλεγε ο Μένανδρος, μια και μιλήσαμε για τον αρχαιόπληκτο Υπουργό Ανάπτυξης, στα λόγια, όχι στις πράξεις, «τα δάνεια δούλους τους ελευθέρους ποιεί». Αυτό έλεγαν οι πρόγονοί μας.

Και ξεκινάμε με το θέμα των δανείων, κύριε Χαρδαλιά, γιατί πραγματικά είναι απορίας άξιον και πρέπει να μάθει κάποια στιγμή ο ελληνικός λαός ολόκληρη την αλήθεια. Από το 2008, ακούστε, τα ποσά που δόθηκαν στις τράπεζες από όλους, από Νέα Δημοκρατία, ΠΑΣΟΚ και ΣΥΡΙΖΑ. Το 2008 δόθηκαν 28 δισεκατομμύρια ευρώ. Το 2010 έως 2011 δόθηκαν 110 δισεκατομμύρια. Το 2011 με 2012 δόθηκαν 48 δισεκατομμύρια. Το 2012 με 2014 πήραν οι τράπεζες 39 δισεκατομμύρια. Ο κ. Τσίπρας έδωσε μόνο 8 δισεκατομμύρια. Όλα αυτά είναι 233 δισεκατομμύρια ευρώ. Οι τράπεζες πήραν 233 δισεκατομμύρια ευρώ. Το καταλαβαίνετε αυτό το νούμερο, κύριοι του ΠΑΣΟΚ, της Νέας Δημοκρατίας και του ΣΥΡΙΖΑ; Πήραν 233 δισεκατομμύρια ευρώ, υπερπολλαπλάσιο του Ακαθάριστου Εθνικού Προϊόντος μας του σημερινού.

Και θα σας πω το εξής: Όλοι οι υπόλοιποι ΠΑΣΟΚ, Νέα Δημοκρατία και ΣΥΡΙΖΑ δούλεψαν για τα κοράκια των τραπεζιτών και των τραπεζών. Θα σας το αποδείξω με στοιχεία. Ο Καραμανλής ήταν ο μόνος που με τον ν.3714/2008 προστάτευσε πραγματικά την πρώτη κατοικία χωρίς αστερίσκους. Ήταν ο μοναδικός. Όλοι οι υπόλοιποι έκαναν τα λάγνα μάτια στους τραπεζίτες. Και θα σας εξηγήσω σε λίγο γιατί τα κάνουν αυτά.

Νόμος του 2003, ΠΑΣΟΚ, όσα έξοδα αποκτήσουν από τη διαχείριση των κόκκινων δανείων τα funds, τα αγόραζε στο 8%, μέσω ενός πλειστηριασμού μπορούν να εισπράξουν πολλαπλάσια ποσά, αλλά αφορολόγητα. ΠΑΣΟΚ, αφορολόγητα! Ο Έλληνας να φορολογείται, να πληρώνει τοκοχρεολύσια, αλλά ο τραπεζίτης, το κοράκι αφορολόγητο!

Όλο το ποσό αυτό από τότε μέχρι σήμερα αγγίζει τα 58 δισεκατομμύρια ευρώ! Οι τραπεζίτες φίλοι του ΠΑΣΟΚ, της Νέας Δημοκρατίας και του ΣΥΡΙΖΑ χρωστούν 58 δισεκατομμύρια ευρώ στον ελληνικό λαό. Να τα δώσουν τώρα!

(Χειροκροτήματα από την πτέρυγα της Ελληνικής Λύσης)

Πάμε και στον Άρειο Πάγο. Ανώτατο Δικαστήριο. Δικαιοσύνη. «Δίκαιον» έλεγαν οι αρχαίοι Έλληνες, το οποίο το ψάχνουμε για τη δικαιοσύνη. Γνωμοδότηση του Αρείου Πάγου. Πού βασίστηκε λοιπόν η γνωμοδότηση; Βασίστηκε στον ν.4354/2015, στον νόμο του ΣΥΡΙΖΑ. Το ΦΕΚ είναι εδώ, για να ξέρουμε τι λέμε.

Σχέδιο «ΗΡΑΚΛΗΣ». Σας λέω το ιστορικό και πώς γίνεται η μεγάλη λεηλασία της ιδιωτικής πλέον περιουσίας των Ελλήνων. Γιατί τη δημόσια περιουσία το ΠΑΣΟΚ και η Νέα Δημοκρατία και ο ΣΥΡΙΖΑ την ξεπούλησαν. Γιατί άλλο ιδιωτικοποίηση και άλλο ξεπούλημα έναντι πινακίου φακής στους κολλητούς σας ολιγάρχες. Ποιος, λοιπόν, έκανε το σχέδιο «ΗΡΑΚΛΗΣ» και ούρλιαζε εδώ μέσα ότι είναι δικό του το σχέδιο, ενώ το νομοθέτησε η Νέα Δημοκρατία; Ο κ. Τσακαλώτος φώναζε εδώ μέσα ότι του κλέβουν το έργο, το σχέδιο «ΗΡΑΚΛΗΣ». Τον Φεβρουάριο του 2019 η κυβέρνηση του ΣΥΡΙΖΑ καταργεί με τον ν.4592 την προστασία της πρώτης κατοικίας.

Δείτε πόσο διαχρονικό είναι το έγκλημα απέναντι στην οικία, στο σπίτι, στην εστία του Έλληνα, που από αρχαιοτάτων χρόνων βιωματικά είναι συνδεδεμένος με την εστία. Δεν είναι τυχαίο ότι στην αρχαία Ελλάδα είχαν την εστία στο κέντρο του σπιτιού. Δεν ήταν τυχαία όλα αυτά. Λεηλατείτε το μέλλον της Ελλάδος. Το λεηλατείτε με ηθική αυτουργία και φυσική αυτουργία και του ΠΑΣΟΚ και της Νέας Δημοκρατίας και δυστυχώς, θα το πω, και του Αρείου Πάγου. Λεηλατείται η ιδιωτική περιουσία των Ελλήνων.

(Χειροκροτήματα από την πτέρυγα της Ελληνικής Λύσης)

Ολομέλεια του Αρείου Πάγου. Πόσο σοβαρή είναι μια ολομέλεια που χρειάζεται οκτώ μέρες μόνο για να μελετήσει χίλιες σελίδες δικογραφίας; Οκτώ μέρες. Δεν έχει ξαναγίνει ποτέ από το 1935 να αποφανθεί ο Άρειος Πάγος σε οκτώ μέρες για ένα τέτοιο μείζον θέμα. Χρειαζόταν έξι μήνες, εννιά μήνες. Αφορά επτακόσιες χιλιάδες ακίνητα αξίας 45 δισεκατομμυρίων ευρώ. Αφού μεταφέρθηκαν σκόπιμα και χρησιμοποίησαν και τον νόμο του 2003 και τον νόμο του 2015 οι αρεοπαγίτες μας. Εννιά μόνο «Τερτσέτηδες» και «Πολυζωίδηδες» βρέθηκαν στον Άρειο Πάγο. Γιατί η πλειοψηφία ήταν, δυστυχώς, με τον εχθρό που ονομάζεται funds, που ονομάζονται services και όλοι αυτοί που θα λεηλατήσουν την περιουσία του ελληνικού λαού. Από του εξήντα πέντε αρεοπαγίτες που παρέδωσαν την εστία των Ελλήνων στα κοράκια, στα funds.

(Χειροκροτήματα από την πτέρυγα της Ελληνικής Λύσης)

Εμείς τους λέμε ωμά: Θα πάρουμε πίσω τα κλεμμένα σπίτια των Ελλήνων! Θα τα επιστρέψουμε στους Έλληνες, γιατί είναι ντροπή αυτό που γίνεται.

(Χειροκροτήματα από την πτέρυγα της Ελληνικής Λύσης)

Και θα σας πω γιατί είναι ντροπή. Δεν είναι λαϊκισμός, κύριε Χαρδαλιά, να λες κάτι τέτοιο. Είναι, όμως, ντροπή και διαπλοκή να πας στον κολλητό σου στο «ΠΡΩΤΟ ΘΕΜΑ» να του κάνεις κούρεμα 90%, να πηγαίνεις στον Μαΐλη να του κάνεις 90% κούρεμα, να πηγαίνει σε διάφορους ιδιώτες, στα καζίνο να τους κάνεις 90% κούρεμα και στον Έλληνα να του παίρνεις το σπίτι. Αυτή είναι η ντροπή σας, η ντροπή όλων σας! Γιατί όλοι νομοθετήσατε. Σταματήστε επιτέλους να λέτε ψέματα στους Έλληνες!

Μαθαίνουμε και το χειρότερο. Ο υιός του κ. Ντογιάκου, Αντεισαγγελέα του Αρείου Πάγου -να τα ακούσει ο ελληνικός λαός- στέλνει εξώδικα ως εκπρόσωπος ενός fund, της «CEPAL». Ήμουν ο μόνος που είπα στο ελληνικό Κοινοβούλιο τα ονόματα όλων αυτών των κορακιών. Γιατί δεν είναι ξένοι. Όχι. Διότι οι προδότες και οι Εφιάλτες ήταν Έλληνες, είχαν ελληνικά ονόματα και από δω αν ανδρώθηκαν κι εδώ μεγάλωσαν.

(Χειροκροτήματα από την πτέρυγα της Ελληνικής Λύσης)

Και δεν ντρέπεται κανένας σας. Ο γιος του εισαγγελέα του Αρείου Πάγου. Δεν είναι παράνομο, αλλά πολιτική χωρίς ηθική παύει να είναι πολιτική προς το συμφέρον του ελληνικού λαού. Ντρέπομαι γιατί εκτιμούσα τον κ. Ντογιάκο πριν μερικά χρόνια. Τα τελευταία χρόνια κάνει νερά. Μπάζει το «καράβι» της δικαιοσύνης δυστυχώς.

Έχουμε ερωτήματα. Θα τα θέσω εδώ και θα τα θέσω ευθέως. Κι όταν η Ελληνική Λύση έρθει στα πράγματα θα δούμε πόσοι γιοι εισαγγελέων, πόσοι γιοι δικαστών -θέλω τα ονόματα όλων αυτών- εργάζονται για τράπεζες, τραπεζίτες και εφοπλιστές, κύριε Χαρδαλιά. Αυτό σημαίνει κυβέρνηση. Πολλοί υιοί εισαγγελέων, πολλές κόρες δικαστών εργάζονται σε funds, σε τραπεζίτες. Αυτό πόσο ηθικό μπορεί να είναι; Γιατί κανείς δεν μιλάει γι’ αυτό;

Εγώ ακόμα περιμένω τα διακόσια είκοσι ονόματα των κτηνών, των παιδεραστών του Μίχου, τα οποία τα θάψατε γιατί πολλοί από εσάς -όχι εσείς προσωπικά, αλλά οι ιδεολογικοί σας φίλοι- εμπλέκονται στην ιστορία αυτή. Διακόσια είκοσι ονόματα ακόμα. Δεν λέει κανείς τίποτα.

Πού αλλού δουλεύει ο υιός του κ. Ντογιάκου; Δεν έχω τίποτα με τον άνθρωπο, προς Θεού. Δουλεύει και στο Υπουργείο Υποδομών μετακλητός. Μην γελάτε, κύριοι συνάδελφοι. Δουλεύει στο Υπουργείο Υποδομών μετακλητός. Κι εδώ θα καταθέσω στα Πρακτικά της Βουλής το έγγραφο που ο ίδιος υπογράφει εναντίον ιδιώτη για να του πάρει το ακίνητο ως δικηγόρος της εταιρείας «CEPAL», κορακιού. Εδώ έχω τον δικό του διορισμό ως μετακλητός υπάλληλος του Υπουργείου Υποδομών. Και λέω το δικό μας το παιδί, το άλλο παιδί, το ξένο παιδί, του φτωχού το παιδί δεν έχει δικαίωμα να είναι μετακλητός; Αυτός και μετακλητός και στη «CEPAL». Και κονομάμε και βιάζουμε την αλήθεια και τη δικαιοσύνη.

Αυτά με την Ελληνική Λύση κομμένα. Δεν υπάρχουν δικά μας και δικά σας παιδιά. Υπάρχουν παιδιά των Ελλήνων, παιδιά της Ελλάδος, παιδιά που πρέπει να τα αγκαλιάσουμε όλοι μαζί. Είναι αδικία δύο θέσεις, τρεις θέσεις το κάθε παιδί του καθενός από εσάς.

(Χειροκροτήματα από την πτέρυγα της Ελληνικής Λύσης)

Και βέβαια όταν οι Υπουργοί νομοθετούν υπέρ ενός ολιγάρχη, του κυρίου τάδε και ταυτοχρόνως το παιδί τους ή η κόρη τους ή η γυναίκα τους εργάζεται στην εταιρεία του κυρίου τάδε -και συμβαίνει πολύ συχνά τελευταία στο ελληνικό Κοινοβούλιο με αυτή την Κυβέρνηση- τότε τα πράγματα γίνονται πολύ πιο άσχημα. Η σαπίλα, το σάπιο, αυτή που λέμε η πτωμαΐνη, αρχίζει και μυρίζει. Βρωμάει η ιστορία της διαφθοράς στη χώρα μας. Δεν έχετε το ηθικό πλεονέκτημα κανείς από εσάς. Υπηρετήσατε τους τραπεζίτες - ολιγάρχες και όχι τον ελληνικό λαό.

Επιτέλους ο ελληνικός λαός πρέπει να καταλάβει μια και μοναδική αλήθεια. Είμαστε εδώ για να λέμε την αλήθεια. Είμαστε εδώ για να υπηρετούμε τον ελληνικό λαό. Είμαστε εδώ για να γίνουμε εμείς οι εκπρόσωποι του ελληνικού λαού και των συμφερόντων του και όχι των ολιγαρχών, όχι του καπιταλιστών.

(Χειροκροτήματα από την πτέρυγα της Ελληνικής Λύσης)

Και θα πω το εξής. Το ΠΑΣΟΚ τώρα τρέχει να καταθέσει μια τροπολογία. Γιατί, κύριοι του ΠΑΣΟΚ, κύριοι του ΣΥΡΙΖΑ και των υπολοίπων κομμάτων, όταν καταθέσαμε τροπολογία αντιγραφή για διαγραφή και κούρεμα των δανείων δεν συναινέσατε; Για πείτε μου; Απολογηθείτε στον ελληνικό λαό. Τώρα, όμως, που έρχονται εκλογές τρέχετε να κάνετε τροπολογίες. Τώρα που έρχονται εκλογές ο κ. Τσίπρας που νομοθέτησε να πάρουν τα σπίτια των Ελλήνων τα funds έρχεται και λέει «ακυρώσετε κάθε πλειστηριασμό μέχρι τις εκλογές». Γιατί μέχρι τις εκλογές; Είναι τόσο βέβαιος ότι θα εκλεγεί ο ίδιος ως Πρωθυπουργός; Όχι. Απλά θέλουν και πάλι μεταξύ Σκύλλας και Χάρυβδης να πάνε στην πόλωση οι κύριοι του ΣΥΡΙΖΑ και της Νέας Δημοκρατίας για να διχάσουν τον ελληνικό λαό.

Αυτοί ήρθαν για να διχάσουν. Εμείς ήρθαμε για να ενώσουμε την Ελλάδα και τους Έλληνες.

(Χειροκροτήματα από την πτέρυγα της Ελληνικής Λύσης)

Πάμε και στα του οίκου τους τώρα. Σας διαβάζω από το 2018. Σύμφωνα με τα δημοσιεύματα η Τράπεζα Πειραιώς έκανε αγωγή στη Νέα Δημοκρατία μετά από καταγγελία της συμβάσεως για το θαλασσοδάνειο που πήρε η Νέα Δημοκρατία. Απαιτώ από τον Άρειο Πάγο να γίνει κατάσχεση για τα χρέη της Νέας Δημοκρατίας και του ΠΑΣΟΚ στα κόμματα αυτά. Να γίνει κατάσχεση των λογαριασμών και κυρίως της χρηματοδότησης.

(Χειροκροτήματα από την πτέρυγα της Ελληνικής Λύσης)

Φτάνει πια η κλοπή του Έλληνα! Κατάσχεση κάθε περιουσιακού στοιχείου λέει η απόφαση της τράπεζας. Μπλοκάρισμα όλων τραπεζικών λογαριασμών που διατηρεί ως κόμμα. Δεν έχει προβεί σε καμμιά εκτέλεση.

Πάμε τώρα στα δάνεια των κομμάτων, τα κατεστραμμένα οικονομικά κόμματα που θέλουν να σώσουν την πατρίδα και δεν ντρέπονται λίγο. Η Νέα Δημοκρατία έχει διαχρονικά ελλείμματα παρά το ότι εισπράττει 7,7 εκατομμύρια από τον κρατικό προϋπολογισμό. Τα τραπεζικά δάνεια σύμφωνα με τον ισολογισμό τον δικό τους το 2021 δεν έχουν ρυθμιστεί σε δόσεις άνω του έτους. Τυπικά είναι ληξιπρόθεσμα. Οι υποχρεώσεις προς τράπεζες αυξήθηκαν από το 2020 στο 2021 κατά το ποσό των τόκων. Δηλαδή το 2021 δεν κατέβαλαν ούτε τόκους ούτε κεφάλαιο. Οφείλει σε προμηθευτές στην αγορά 10 εκατομμύρια ευρώ η Νέα Δημοκρατία. Συσσωρευμένες ζημιές στις οικονομικές καταστάσεις στις 31-12-2021 383 εκατομμύρια ευρώ χρωστάει η Κυβέρνηση και το κόμμα της απέναντι στον Έλληνα. Και παίρνετε το σπίτι του Έλληνα και δεν ντρεπόμαστε; Παίρνουν το σπίτι του Έλληνα, ο Άρειος Πάγος και οι υπόλοιποι γιατί δεν κάνουν κατασχέσεις σε εσάς.

Ο ΣΥΡΙΖΑ έχει καλύψει τις ζημιές του, δεν έχει τραπεζικά δάνεια. Οι υποχρεώσεις είναι μικρές. Έχει ένα κονδύλι περίπου 1 εκατομμύριο ευρώ σε υποχρεώσεις που δεν διευκρινίζεται. Το ΠΑΣΟΚ έχει χρέη 356 εκατομμύρια έναντι 318 εκατομμυρίων του 2020. Δεν εξυπηρετεί τα δάνειά του. Αυξάνονται κάθε χρόνο. Δεν θα κάνω μεγαλύτερη ανάλυση, όχι. Απλά ντρέπομαι πραγματικά που πας και παίρνεις στο Κερατσίνι του κυρ Γιώργου το σπίτι, αλλά εσύ που αποφασίζεις να του πάρουν το σπίτι χρωστάς 400 εκατομμύρια ευρώ. Ντρέπομαι για σας. Γιατί σας βλέπει η ντροπή και ντρέπεται με αυτά που κάνετε.

Ακούστε τώρα από την ετήσια έκθεση του ελέγχου για βιβλία μικρών κομμάτων. Δεν είναι μόνο στα μεγάλα κόμματα. Ασυλία στα περίεργα κόμματα από τη Νέα Δημοκρατία! Το 2021 δεν έχει ελεγχθεί ένα κόμμα μικρό. Παρατηρήσεις: Παράλειψη υποβολής ετήσιων οικονομικών καταστάσεων. Έσοδα, χωρίς τήρηση προϋποθέσεων ιδιωτικής χρηματοδότησης για ένα δεύτερο κόμμα. Παράλειψη δημοσιοποίησης στοιχείων εσόδων κόμματος από δωρεές, κληρονομιές. Αυτά είναι όλα για τα μικρά κόμματα. Τρίτο κόμμα, δήθεν πατριωτικό είναι αυτό. Διακίνηση εσόδων εκτός τραπεζικών λογαριασμών. Διακίνηση άνω του προβλεπόμενου ορίου δαπανών εκτός τραπεζικών λογαριασμών για ένα μικρό, ψευτοπατριωτικό κόμμα. Μη ανάρτηση οικονομικών καταστάσεων κόμματος στην ιστοσελίδα του. Τέταρτο, εθνοσωτήρες από το πανέρι εις τα φυλακάς. Διάθεση κουπονιών ανώνυμης χρηματοδότησης στην επόμενη χρήση. Παράνομο! Μη κατάρτιση οικονομικών καταστάσεων σύμφωνα με ΚΥΑ. Παράνομο! Δεν του επέβαλαν πρόστιμο του κυρίου αυτού που η Νέα Δημοκρατία υπέθαλπε από κάτω και το βοηθούσε τους τελευταίους μήνες, όχι! Έγινε επίπληξη για λάθος οικονομικές καταστάσεις. Για να καταλαβαίνετε ποιος στηρίζει ποιον και υπόγεια και υπέργεια.

Αν εσείς συναγελάζεστε με ναζί γιατί βολεύεστε -έτσι νομίζετε- υποθάλποντας αυτές τις καταστάσεις, εμείς είμαστε απέναντι σε κάθε φασισμό, σε κάθε ναζισμό, γιατί η δημοκρατία είναι πάνω απ’ όλους και πάνω απ’ όλα.

(Χειροκροτήματα από την πτέρυγα της Ελληνικής Λύσης)

Πάμε στα υπόλοιπα, για να μη σας κουράζω. Δάνεια δεν πληρώνει το ΠΑΣΟΚ και η Νέα Δημοκρατία. Το σπίτι του μεροκαματιάρη πάει να το πάρει. Συντάξεις στους Έλληνες δεν δίνει. Θα αναφερθώ σε λίγο. Όμως υπάρχει η ιστορία των παλιννοστούντων, των Βορειοηπειρωτών που πήραν δάνεια και σήμερα κινδυνεύουν οι Πόντιοι. Γιατί στον Πόντο, εκεί που ήταν παλιά, ήταν ξένοι και στην Ελλάδα Έλληνες. Και ντρέπομαι που το λέω γιατί είμαι μισός Πόντιος. Και δεν ντρεπόμαστε που ξεγελάσαμε και τους Πόντιους και τους Βορειοηπειρώτες. Ούτε συντάξεις τους δώσαμε. Δώσαμε δάνεια και πάμε να τους πάρουμε τα σπίτια.

Όλα αυτά αποδεικνύουν κάτι πολύ απλό. Λέμε στους Έλληνες: Μην περιμένετε τα κόμματα που ψηφίζατε εδώ και δεκαετίες να παίξουν με δίκαιους κανόνες. Δεν θα συμβεί ποτέ αυτό, είναι βέβαιο. Μπορούμε όμως να παλέψουμε. Μπορούμε πάντα να παλέψουμε. Μπορούμε τουλάχιστον να προσπαθήσουμε μαζί. Μπορούμε να χάσουμε, αλλά και να κερδίσουμε. Αν δεν παλέψουμε, είμαστε ήδη χαμένοι. Γι’ αυτό πρέπει να παλέψουμε μαζί για να έχουμε την ελπίδα της νίκης μπροστά ως φάρο. Αυτή είναι η ποιοτική μας διαφορά.

(Χειροκροτήματα από την πτέρυγα της Ελληνικής Λύσης)

Αποτύχατε και στην οικονομία, κύριε Υπουργέ. Έρχεται νέο μνημόνιο. Πώς θα λέγεται αυτό; Ακούστε. Το νέο μνημόνιο -είναι νέα παιδιά επάνω και μας βλέπουν- θα λέγεται συμβόλαιο, τετραετές συμβόλαιο δημοσιονομικής προσαρμογής. Κάναμε το κρέας ψάρι ή κάναμε το ψάρι ψαράκι. Αλλάζουμε τα ονόματα. Σας λέγαμε από το 2019 εδώ μέσα από τον Οκτώβριο ότι έρχεται νέο μνημόνιο. Μην πετάτε τα λεφτά από τα παράθυρα, μην δανείζεστε και δίνετε λεφτά με επιδόματα. Είναι εγκληματική πολιτική. Άλλο να παράγω πλούτο και να δίνω χρήμα και άλλο να πετάω επιδόματα και να υποθηκεύω το μέλλον αυτών των παιδιών επάνω που είναι δεκαπέντε χρονών και θα πληρώνουν μέχρι το 2090 τα δικά τους εγκληματικά λάθη με τα επιδόματα χωρίς να παράγουν πλούτο.

Και πλούτος υπάρχει. Μυαλά δεν υπάρχουν για να παράγουν τον πλούτο. Γιατί δεν δούλεψαν ποτέ. Γιατί δεν ξέρουν τι σημαίνει παραγωγή πλούτου. Δεν γνωρίζουν τι σημαίνει παράγω. Και θα σας πω και το εξής, επειδή μας μιλάνε για το «μαξιλάρι» που άφησε ο ΣΥΡΙΖΑ. Έχει ενημερωθεί ο ελληνικός λαός ότι το «μαξιλάρι» μας κοστίζει από 500 από έως 700 εκατομμύρια τόκους κάθε χρόνο; Κάνω λάθος, κύριε Βιλιάρδο; Το ξέρει κανένας σας ότι το περιβόητο «μαξιλάρι» σας άφησαν αυτοί και τάχα το λένε συνεχώς, κοστίζει στα ελληνόπουλα 700 εκατομμύρια τόκους κάθε χρόνο; Ποιο μαξιλάρι, αφού δάνειο είναι;

Τι να σας πω; Δεν ξέρω πραγματικά; Έχω απογοητευτεί με όλα αυτά που βλέπω γύρω μου. Βγαίνει η ΕΛΣΤΑΤ σχετικά με την απογραφή γεωργίας, κτηνοτροφίας. Την τελευταία δεκαετία είναι 22% κάτω οι γεωργικές εκμεταλλεύσεις, 20% οι κτηνοτροφικές, 17% οι μελισσοκομικές, ενώ η μείωση στα αμπέλια είναι 41%. Και εμείς κάνουμε εισαγωγή γαλακτοκομικών και δεν καθόμαστε να συζητήσουμε σοβαρά γι’ αυτά τα παιδιά εκεί πάνω, τα οποία έχουν απαξιώσει την πολιτική και καλά κάνουν.

Αλλά εγώ δεν ήρθα για να μείνω ως πολιτικός επαγγελματίας εδώ. Έχω τις επιχειρήσεις μου, έχω τη δουλειά μου. Αν αποτύχω στις επόμενες εκλογές θα πάω και σπίτι μου. Δεν με νοιάζει καν. Δεν με ενδιαφέρει η πολιτική ως επάγγελμα. Ήρθαμε να υπηρετήσουμε τον ελληνικό λαό και όχι να οικονομήσουμε από τον ελληνικό λαό.

(Χειροκροτήματα από την πτέρυγα της Ελληνικής Λύσης)

Και το λέω για κάποιους εδώ μέσα που το έχουν κάνει επάγγελμα. Και ενώ δεν έρχονται στη Βουλή, πληρώνονται κανονικά. Άλλο θράσος και αυτό, να είναι άδεια η Βουλή και να πληρώνονται οι Βουλευτές, όταν ο ελληνικός λαός πεινάει. Ντρέπομαι πραγματικά γι’ αυτά που συμβαίνουν. Ζούμε από τις εισαγωγές.

**ΔΙΟΝΥΣΙΟΣ ΧΑΤΖΗΔΑΚΗΣ:** Έλεος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έλεος; Έχετε δουλέψει κύριε; Όταν ήσασταν ναύαρχος εσείς, πηγαίνατε στην υπηρεσία σας κανονικά; Πληρωνόσασταν; Πληρωνόσασταν γιατί πηγαίνατε. Όταν δεν πηγαίνατε, πληρωνόσασταν; Για εμένα είναι άδικο να μην πληρώνεσαι όταν δουλεύεις, αλλά και όταν δεν δουλεύεις να πληρώνεσαι και πάλι. Αυτή είναι άποψή μου. Έτσι δουλεύω και στις επιχειρήσεις μου. Γι’ αυτό και είμαι κάθε μέρα εδώ. Το μεσημέρι είμαι στις επιχειρήσεις μου, το απόγευμα είμαι εδώ γιατί τα 5,5 χιλιάρικα ναύαρχε, τα τιμώ όπως και εσείς. Γιατί είναι από την τσέπη του ελληνικού λαού. Ζητώ συγγνώμη.

**ΔΙΟΝΥΣΙΟΣ ΧΑΤΖΗΔΑΚΗΣ:** Είναι 4.800 ευρώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εντάξει. Ο άλλος δεν παίρνει ούτε 500, ούτε 400. Του άλλου του παίρνετε το σπίτι με τις δικές σας νομοθεσίες όμως, με τα δικά σας εγκληματικά λάθη, ενώ στο «ΠΡΩΤΟ ΘΕΜΑ» κάνατε κούρεμα 90%, στο «ΠΡΩΤΟ ΘΕΜΑ». Ας το ακούσουν τα παιδιά. Μπορεί κάποιου παιδιού από εκεί πάνω ο πατέρας να έχει πρόβλημα δανείου. Κάνατε 90% κούρεμα στο «ΠΡΩΤΟ ΘΕΜΑ» για να βρίζει όλη μέρα τον ΣΥΡΙΖΑ, εμάς, όλους που διαφωνούν, το ΠΑΣΟΚ τώρα. Όλη μέρα το «ΠΡΩΤΟ ΘΕΜΑ» αυτή τη δουλειά κάνει. Από τα 60 εκατομμύρια του κουρέψατε τα 55 εκατομμύρια. Κάπου τόσο είναι εν πάση περιπτώσει.

Έδωσε η Ελλάδα 93 δισεκατομμύρια ευρώ για εισαγωγές από το εξωτερικό! Δεν ζούμε ρε παιδιά. Όταν δεν παράγεις και εισάγεις, είναι αυτονόητο. Είναι σαν μια εταιρεία να έχει μόνο έξοδα και να μην έχει έσοδα. Είναι πρόβλημα. Δεν το καταλαβαίνετε. Το λέμε από το 2019 με καλή διάθεση και πίστη. Δεν κάνω αντιπολίτευση για την αντιπολίτευση, αλλά λέμε συγκεκριμένα πράγματα. Δεν καθίσαμε ποτέ σοβαρά να μιλήσουμε ως πολιτικοί Αρχηγοί. Ξέρετε γιατί ναύαρχέ μου και σας εκτιμώ; Γιατί ο ναύαρχος δίνει εντολή και στους υπόλοιπους αλλά ακούει και κάποιους άλλους. Όχι εσείς. Ο ναύαρχος εντολές δίνει, αλλά ακούει και τους πλοιάρχους του.

Εγώ έχω το εξής πρόβλημα. Του λέγαμε κάποια πράγματα του Πρωθυπουργού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πρόεδρε, μπορώ να σας ζητήσω κάτι;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Παρακαλώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Επειδή τα παιδιά είναι πάνω και πιθανόν θα φύγουν, θα το ανακοινώσω.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Ασπροπύργου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και είναι μια περιοχή υποβαθμισμένη και μία περιοχή όπου κινδυνεύουν δεκάδες σπίτια από πλειστηριασμούς, μία περιοχή όπου εκεί δεν είναι βολεμένοι μετακλητοί. Δεν έχει ο κάθε Υπουργός εκατόν πενήντα μετακλητούς. Είδα αυτό το θέαμα πριν δύο μέρες μαζεμένους σε ένα μεγάλο Mall κάποιους να χειροκροτούν κάποιον. Όταν αυτός ο κάποιος έχει εκατόν πενήντα και διακόσιους μετακλητούς, από πέντε ανθρώπους ο καθένας, τότε χίλιοι διακόσιοι άνθρωποι είναι μόνο αυτοί. Αυτά τα παιδιά δεν έχουν τη δυνατότητα να έχουν μετακλητό μπαμπά, να παίρνει τα 1.500 ή τα 1.300 ή να είναι σύμβουλος του Πρωθυπουργού και να παίρνει 4 χιλιάρικα, να είναι μέσα στον κομματικό μηχανισμό σας. Κάνατε ένα σάπιο, βαθιά διεφθαρμένο κομματικό κράτος όλοι σας! Δεν έχει ίσες ευκαιρίες ο πολίτης.

(Χειροκροτήματα από την πτέρυγα της Ελληνικής Λύσης)

Και θα σας αποδείξω τώρα με ένα επιχείρημα στον κ. Χαρδαλιά, γιατί οι εφοπλιστές κάνουν κουμάντο στην πατρίδα. Στους εφοπλιστές έδωσαν αφορολόγητο πετρέλαιο 400 εκατομμύρια ευρώ. Στον αγρότη κύριε Χαρδαλιά, δεν του δίνεται αυτή η δυνατότητα. Γιατί; Δεν είναι άδικο; Δώσατε κάτι ψίχουλα 70 εκατομμύρια ευρώ για χιλιάδες αγρότες.

Και έρχεται τώρα η ιστορία με τους συνταξιούχους. Τώρα ανακοινώνει ο Πρωθυπουργός μέτρα για συνταξιούχους. Λίγο πριν τελειώσει και έρθουν εκλογές δηλαδή, ξαφνικά θυμήθηκε τους συνταξιούχους, που τέσσερα χρόνια τους κορόιδευε. Δίνει, λέει, ένα επίδομα προσωπικής διαφοράς. Μα δεν ντρεπόμαστε λιγάκι;

Θα σας πω κάτι. Οι Έλληνες πεινούν, οι συνταξιούχοι πεινούν. Για τις σημερινές εξαγγελίες του Πρωθυπουργού λοιπόν έρχομαι να πω το εξής: Όταν ρωτήθηκε ο Διογένης τι πρέπει να γευματίζει κανείς και ποια ώρα, απάντησε «αν είσαι πλούσιος, όποτε θέλεις, αν είσαι φτωχός, όποτε μπορείς». Εμείς θέλουμε να έχουν όλοι οι Έλληνες ό,τι ώρα θέλουν και όποτε μπορούν και όποτε δύνανται να ζητούν το φαγητό τους! Είναι ποιοτική η διαφορά μας.

(Χειροκροτήματα από την πτέρυγα της Ελληνικής Λύσης)

Και θα σας πω και γιατί λέω ότι είστε άδικη Κυβέρνηση, μια άδικη Κυβέρνηση που άδικα λειτουργείτε. Εκείνο το περιβόητο πρόστιμο στους ανεμβολίαστους, το οποίο τους κυνηγάει ακόμη και τώρα, το κυνήγι που κάνετε ακόμη και τώρα στους υγειονομικούς, θα σταματήσει κάποια στιγμή; Γιατί μισείτε τόσο πολύ αυτόν που διαφωνεί; Γιατί δεν θέλετε να ακούσετε τη διαφωνία και τη φωνή της λογικής; Έχουν τοκιστεί κιόλας τα λεφτά, έγιναν 170 ευρώ. Για ποιον λόγο δηλητηριάζετε τους Έλληνες;

Εμείς σας λέμε για ακόμη μια φορά σε έναν κόσμο γεμάτο φίδια -και απευθυνόμαστε στον ελληνικό λαό- δεν κερδίζει εκείνος που έχει το πιο ισχυρό δηλητήριο ποτέ, αλλά εκείνος που έχει το πιο καλό αντίδοτο. Είστε το δηλητήριο. Είμαστε το αντίδοτο γι’ αυτό και θα κάνουμε την Ελλάδα καλύτερη!

(Χειροκροτήματα από την πτέρυγα της Ελληνικής Λύσης)

Και για να αποδείξω για ακόμη μια φορά ότι είστε Κυβέρνηση της παλινωδίας, χθες ο Πρωθυπουργός πήγε στη δυτική Μακεδονία, κύριε μακεδόνα συνάδελφε. Και για να δείτε πόσο υποκριτής είναι, πόσο υποκριτικά φέρθηκε, τι είπε; Στρατηγική εφεδρεία οι λιγνίτες για την Ελλάδα. Από το 2019 ουρλιάζουμε εδώ μέσα και στο ΠΑΣΟΚ, και στον ΣΥΡΙΖΑ, και στη Νέα Δημοκρατία να μην κάνετε το έγκλημα και κλείσετε τους λιγνίτες. «Στρατηγική εφεδρεία», είπε. Κοιτάξτε τώρα, εγώ καταργώ τους λιγνίτες και εγώ μετά από τριάμισι χρόνια λέω ότι είναι στρατηγική ευκαιρία, και εργαλείο, και εφεδρεία οι λιγνίτες. Το λιγότερο εγώ, θα το πω ευθέως, είμαι ανίκανος, για να μην πω κάτι άλλο, ή βαλτός από τα συμφέροντα.

Αλλά τι να πω για τη Νέα Δημοκρατία; Είναι ένα ακόμα περίεργο πραγματικά. Έχει γίνει ο χαμαιλέοντας του πολιτικού συστήματος. Είναι ένα φρανκενστάιν πολιτικό μόρφωμα. Το κόμμα του Κωνσταντίνου Καραμανλή του πρώτου, αυτού του ηγέτη που έκανε όλους τους εθνικής σημασίας φορείς κρατικούς, αυτοί τους παραδίδουν στα πιράνχας, στους ολιγάρχες.

Εδώ βλέπω το εξής: Όσοι κόβονται από τα ψηφοδέλτια του ΠΑΣΟΚ βρίσκουν στέγη στη Νέα Δημοκρατία. Αυτό προσβάλλει τα ιστορικά στελέχη της Νέας Δημοκρατίας, που βλέπουν ότι τους θεωρεί ο κ. Μητσοτάκης ανίκανους, δεν κάνουν για το κόμμα. Βέβαια, θα το πω ευθέως, τους πετάτε από τα ψηφοδέλτια.

Εμείς όμως δεν είμαστε σαν κι εσάς. Εμείς κανέναν δεν θα πάρουμε από κανένα άλλο κόμμα. Πηγαίνουμε μόνοι μας μέχρι τέλους. Αυτή είναι η διαφορά μας!

(Χειροκροτήματα από την πτέρυγα της Ελληνικής Λύσης)

Εσείς «λεηλατείτε» τα υπόλοιπα κόμματα σαν πειρατές της πολιτικής, ενώ εμείς λέμε αυτοδύναμη, αυτεξούσια Ελλάδα σε ένα καράβι και μία ελπίδα μέσα από την οποία ο Έλληνας θα περάσει στην απέναντι όχθη, στην όχθη του καλού.

Επίσης, κύριε Χαρδαλιά, πρέπει να σας πω το εξής: Έγινε ένας σεισμός στην Τουρκία και οι Έλληνες δείξαμε τη μεγαλοψυχία μας. Την δείξαμε και καλά κάναμε, γιατί εκεί φαίνεται ο άνθρωπος, στα δύσκολα των άλλων, τους στηρίξαμε. Γιατί όμως έπρεπε να πάει ο κ. Δένδιας εκεί; Για ποιον λόγο; Για ποιον λόγο έστειλε εκατόν εξήντα φορτηγά ο «ΣΚΑΪ» μόνο στην Τουρκία; Συρία δεν υπάρχει;

Εμείς σας λέμε ένα πράγμα, άλλο βοηθάω, άλλο ξεχνάω. Εμείς δεν ξεχνάμε. Γιατί το λέω αυτό; Τον Μάρτιο του 1987 η Ελλάδα ζητάει βοήθεια από χώρες απέναντι στην προκλητικότητα της Τουρκίας. Καμμία δυτική χώρα δεν βοηθάει. Ο Άσαντ παρατάσσει τα στρατεύματά του, της δικής του πατρίδας, στα σύνορα με την Τουρκία και λέει ο πατέρας Άσαντ «Τούρκος στρατιώτης σε ελληνικό έδαφος σημαίνει επίθεση εναντίον της Συρίας». Κι εμείς τι κάνουμε τη φιλική αυτή χώρα; Πήραμε τον πρέσβη από εκεί. Δεν έχουμε πρέσβη εδώ, είναι ανεπιθύμητος, επειδή το είπαν οι Αμερικάνοι, γιατί βολεύει τους Αμερικανούς! Γιατί; Γιατί η μοναδική φιλική χώρα είναι η Συρία; Γιατί να μην στείλουμε και εκεί βοήθεια; Περιμέναμε τους Αμερικανούς να πουν «αίρουμε τις κυρώσεις», τώρα να στείλουμε και κάτι. Δεν είναι ανθρώπινες συμπεριφορές αυτές. Δεν είναι εθνικά θετικές, είναι επιζήμιες για τα εθνικά μας θέματα οι επιλογές σας.

Και βέβαια κάνατε εγκλήματα, αφοπλίσατε τα νησιά. Στέλνετε όπλα στην Ουκρανία και μείναμε χωρίς C-130. Είχαμε δεκατρία και δουλεύει το ένα. Ούτε ο ΣΥΡΙΖΑ, ούτε το ΠΑΣΟΚ, ούτε εσείς απολογείστε. Πληρώσαμε δεκατρία C-130 από την τσέπη του ελληνικού λαού και δουλεύει ένα. Γύρισε πίσω το άλλο, λέει. Από τη Θεσσαλονίκη πήγαινε για Τουρκία και ήρθε στην Ελευσίνα. Βανδαλίσατε, λεηλατήσατε την ελληνική οικονομία. Πτωχεύσατε την Ελλάδα και τους Έλληνες. Χάνουν τα σπίτια τους. Δώσαμε λεφτά από το υστέρημά μας για εξοπλισμούς, και καλά κάναμε γιατί αν θέλεις ειρήνη, πρέπει να είσαι προετοιμασμένος για πόλεμο, να έχουμε άρτια εκπαιδευμένο προσωπικό, εξοπλισμό για τον ελληνικό στρατό. Και τι κάνατε εσείς; Δεκατρία πληρώσαμε, ένα πετάει. Και πώς θα πάνε οι ειδικές δυνάμεις, κύριε Χαρδαλιά –κολυμπώντας;- στα νησιά μας, αν γίνει το μοιραίο; Πώς θα πάνε; Τι είναι αυτά που κάνετε; Διαλύετε την πατρίδα, διαλύετε την Ελλάδα, διαλύετε τον Έλληνα, δυστυχώς!

Εμείς δεν θέλουμε διαλυμένη Ελλάδα, δεν θέλουμε διαλυμένη πατρίδα. Θέλουμε ετοιμοπόλεμη πατρίδα. Θέλουμε μια πατρίδα αυτοδύναμη και αυτεξούσια. Στις επόμενες εκλογές, επειδή πραγματικά είστε επικίνδυνοι, θα το πω σε ελεύθερη μετάφραση: Έλληνες, είναι η μητέρα των μαχών. Μη ρίξετε τις ασπίδες κάτω με τα επιδοματάκια του κ. Μητσοτάκη στο παρά ένα. Στο και ένα θα σας ξυρίσει η Νέα Δημοκρατία με δανεικά, τα οποία σας δίνει τώρα, για να σας τα πάρει με το παραπάνω πίσω. Η μοναδική λύση είναι μία, ελληνική, πατριωτική Ελληνική Λύση!

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μπουκώρε, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, παρακαλώ, ζήτησα τον λόγο γιατί έχουν ακουστεί πάρα πολλά πέραν του νομοσχεδίου από διάφορους εκπροσώπους κομμάτων. Είναι όμως γνωστό σε αυτή την Αίθουσα και σιωπηλά έχει γίνει αποδεκτό ότι ο πολιτικός λόγος των μικρότερων κομμάτων, που δεν θα κληθούν κατά πάσα βεβαιότητα πότε να ασκήσουν κυβερνητική πολιτική, χαρακτηρίζεται από την υπερβολή και την ισοπέδωση. Τώρα, όταν δεν έχεις κυβερνήσει ποτέ και κατά πάσα βεβαιότητα δεν θα κληθείς ποτέ να κυβερνήσεις μπορείς να υπόσχεσαι στους πάντες τα πάντα. Αλλά εδώ από το πρωί έχουμε δει και εκπροσώπους κομμάτων οι οποίοι κυβέρνησαν τη χώρα και μάλιστα πρόσφατα και οι μνήμες είναι νωπές.

Και ξεκινώ για δυο-τρία θεματάκια στα επόμενα λίγα λεπτά, κύριε Πρόεδρε, και αρχικά με τους πλειστηριασμούς. Ακούμε εδώ και την απόφαση του Αρείου Πάγου λες και δεν γνωρίζουμε στην Αίθουσα περί διάκρισης των εξουσιών και ότι η Κυβέρνηση ουδεμία αρμοδιότητα παρέμβασης έχει στη δικαιοσύνη και ότι η δικαιοσύνη σε αυτή τη χώρα είναι ανεξάρτητη.

Παρ’ όλα αυτά ήδη όσοι ενημερώνονται έχουν ακούσει τους κύκλους του Υπουργείου Οικονομικών να προαναγγέλλουν εντός της εβδομάδας παρέμβαση για το μεγάλο αυτό ζήτημα. Τότε να δούμε ποιοι θα τη στηρίξουν ή περί άλλων θα τυρβάζουν.

Από εκεί και πέρα κατηγορείται η σημερινή Κυβέρνηση και ιδίως από την Αξιωματική Αντιπολίτευση για το ζήτημα των πλειστηριασμών. Λες και ξεχάσαμε τον ν.4354/2015, που έδωσε το δικαίωμα στους διαχειριστές δανείων να ασκούν όλα τα ένδικα μέσα με τον νόμο του ΣΥΡΙΖΑ, να προβαίνουν σε πλειστηριασμούς. Λες και ξεχάσαμε το 2017, που μετέτρεψε σε ηλεκτρονικούς τους πλειστηριασμούς η κυβέρνηση ΣΥΡΙΖΑ. Λες και ξεχάσαμε τις δηλώσεις του κ. Τσακαλώτου και του Υπουργού Οικονομίας, του κ. Παπαδημητρίου, που λέγανε με έμφαση εδώ, στο Κοινοβούλιο, σε συζητήσεις της Ολομέλειας, αλλά και σε ερωτήσεις κοινοβουλευτικού ελέγχου ότι «δεν θα δώσουμε το δικαίωμα στους δανειολήπτες να αγοράσουν τα δάνειά τους» που είναι ένα αίτημα που το ακούω συνεχώς από τα κόμματα της Αντιπολίτευσης, «γιατί θα δημιουργήσουμε νέα στρατιά κακοπληρωτών». Τα έλεγαν οι κορυφαίοι οικονομικοί Υπουργοί του ΣΥΡΙΖΑ και τώρα φωνάζουν.

Δεν απαντώ λεπτομερώς στα μικρά κόμματα γιατί, επαναλαμβάνω για δεύτερη φορά, κύριε Πρόεδρε, όταν δεν θα κληθείς να κυβερνήσεις μπορείς να τάζεις τα πάντα στους πάντες.

Αν στραβώσει κάποια στιγμή όμως, όπως έγινε το 2015, και κληθείς να κυβερνήσεις, τότε έρχεσαι αντιμέτωπος με τον εαυτό σου. Και όχι μόνο τότε, κύριε Πρόεδρε, αλλά και στη συνέχεια, γιατί ό,τι ψηφίζεις εδώ μένει στην ιστορία και καταγράφεται.

Πέρα από τους πλειστηριασμούς και τα δάνεια, για τα οποία –επαναλαμβάνω- θα υπάρξει, θα εκδηλωθεί νομοθετική παρέμβαση, εμείς δεν παρεμβαίνουμε στη δικαιοσύνη, όταν δεν μας αρέσουν οι αποφάσεις, ούτε τη χειροκροτούμε όταν μας αρέσουν οι αποφάσεις. Τη δικαιοσύνη ή τη σέβεσαι -την ανεξαρτησία της ιδίως- ή δεν τη σέβεσαι.

Από εκεί και πέρα, ακούμε για τους συνταξιούχους. Ήρθε μια οικονομική κρίση στη χώρα πριν δώδεκα χρόνια. Είναι η πρώτη φορά που ενάμισι εκατομμύριο συνταξιούχοι είδαν αυξήσεις στις συντάξεις τους. Και υπερθεματίζουν, υπερβάλλουν, υπόσχονται όλοι χωρίς να εξηγούν πού και πώς. Και έρχεται ο Πρωθυπουργός σήμερα, που δημιουργείται ο κατάλληλος οικονομικός χώρος εξαιτίας της ορθής οικονομικής διαχείρισης, και λέει ότι θα καλύψει ένα μέρος της προσωπικής διαφοράς φέτος και αν χρειαστεί και του χρόνου. Αλλά αυτό προϋποθέτει να πηγαίνει καλά η οικονομία.

Και η οικονομία πηγαίνει καλά, γιατί έχουμε αύξηση εξαγωγών 30%, έχουμε αύξηση επενδύσεων 30%, έχουμε διπλάσιους ρυθμούς ανάπτυξης σε σχέση με τον μέσο όρο των ευρωπαϊκών οικονομιών. Θα έχουμε καλύτερη ανάπτυξη το 2023 από όλες τις υπόλοιπες ευρωπαϊκές χώρες. Γι’ αυτό δημιουργείται δημοσιονομικός χώρος και θα δώσει τα τρία-τέσσερα κατοστάρικα, που είναι περίπου αυτό που χάνουν από την αύξηση περίπου οκτακόσιες χιλιάδες συνταξιούχοι, οι οποίοι θα δουν και αυτή την επιβράβευση εξαιτίας της πορείας της οικονομίας. Πέρασαν τέσσερις-πέντε κυβερνήσεις. Είναι η πρώτη φορά που παίρνουν αύξηση οι συνταξιούχοι. Λες και ξεχάσαμε τον νόμο Κατρούγκαλου που δημιούργησε την προσωπική διαφορά.

Ακούσαμε για αφορολόγητο πετρέλαιο εφοπλιστών και όχι αγροτών. Μα, επιστροφή ειδικού φόρου κατανάλωσης ήδη η Κυβέρνηση έχει καταβάλει στους αγρότες την πρώτη δόση και θα καταβάλει και τη δεύτερη δόση τώρα.

Ακούσαμε, όμως, και για το βαθμολόγιο των υπαξιωματικών και μονίμων οπλιτών ΕΠΟΠ και τα λοιπά. Και τα ακούμε αυτά, ακούμε τροπολογίες από κόμματα της Αντιπολίτευσης, εκδηλώνονται νομοθετικές πρωτοβουλίες μέσω τροπολογιών κ.λπ..

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, παρακαλώ.

**ΧΡΗΣΤΟΣ ΜΠΟΥΚΩΡΟΣ:** Ολοκληρώνω, ναι, κύριε Πρόεδρε. Ευχαριστώ.

Αυτοί που δεν αντιμετώπισαν τα ζητήματα των ΑΣΣΥ, των τάξεων ’90, ’91, ’92 και ’93, κατηγορούν την Κυβέρνηση που ήρθε και ρύθμισε τα ζητήματα τα βαθμολογικά των σχολών υπαξιωματικών της χώρας που χρόνιζαν εδώ και χρόνια. Δηλαδή γίνονται κατήγοροι αυτοί που άφησαν τα θέματα να χρονίζουν. Και τώρα βγάζουν το θέμα των ΕΠΟΠ, λες και δεν ήταν ο Πρωθυπουργός της χώρας από το Βήμα της Βουλής που δεσμεύτηκε ότι το θέμα θα αντιμετωπιστεί με νομοθετική πρωτοβουλία της Κυβέρνησης η οποία θα είναι μελετημένη σε βάθος. Διότι ο πρώτος ΕΠΟΠ που συνταξιοδοτείται, συνταξιοδοτείται τον Μάρτιο του 2024, κύριοι.

(Χειροκροτήματα από την πτέρυγα της Νέας Δημοκρατίας)

Δηλαδή γιατί μας ψέγετε; Γιατί δεν έχουμε νομοθετήσει δύο χρόνια νωρίτερα από την προθεσμία, όταν δεσμεύεται ο Πρωθυπουργός ότι το θέμα αυτό εξετάζεται με σοβαρότητα και σε βάθος και θα ρυθμιστεί;

Ακούσαμε, όμως, και για τα εξοπλιστικά προγράμματα της χώρας. Η Κυβέρνηση που έχει κάνει την αύξηση τη θεαματική της αμυντικής ισχύος της χώρας πρώτο θέμα με τις φρεγάτες Μπελαρά, με τα Ραφάλ, με εξοπλιστικά συστήματα τα οποία ζηλεύουν αλλά και φοβούνται όσοι επιβουλεύονται την Ελλάδα, κατηγορείται για τα εξοπλιστικά προγράμματα. Είχαμε αφήσει το Πολεμικό Ναυτικό χωρίς τορπίλες, τις οποίες η παρούσα Κυβέρνηση προμηθεύτηκε. Ψέγεται η ελληνική Κυβέρνηση για τα εξοπλιστικά προγράμματα;

Και να πω και κάτι άλλο που ακούστηκε στην Αίθουσα. «Γιατί πήγε ο Δένδιας στην Τουρκία». Κυρίες και κύριοι συνάδελφοι, δεν πήγε ο Δένδιας στην Τουρκία, η Ελλάδα πήγε στην Τουρκία.

(Χειροκροτήματα από την πτέρυγα της Νέας Δημοκρατίας)

**ΔΙΟΝΥΣΙΟΣ ΧΑΤΖΗΔΑΚΗΣ:** Μπράβο!

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα εσείς, κύριε Χήτα, τι θέλετε;

**ΚΩΝΣΤΑΝΤΙΝΟΣ ΧΗΤΑΣ:** Εγώ θα ήθελα να μιλήσω ως Κοινοβουλευτικός Εκπρόσωπος και θα είναι και η ομιλία μου, τρία λεπτά.

Καθίστε κάτω να ακούσετε, κύριε συνάδελφε, θα γίνετε σοφότερος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα είναι η ομιλία σας τρία λεπτά; Αυτή θα είναι η ομιλία σας;

**ΚΩΝΣΤΑΝΤΙΝΟΣ ΧΗΤΑΣ:** Ναι, ναι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Α, ωραία.

**ΚΩΝΣΤΑΝΤΙΝΟΣ ΧΗΤΑΣ:** Γιατί ο Κοινοβουλευτικός Εκπρόσωπος της Νέας Δημοκρατίας, εκτός από μαντικές ικανότητες, διαθέτει και χιούμορ. Και τα δύο. Και μαντικές ικανότητες έχει και χιούμορ.

Και πάμε τώρα. Μαντικές ικανότητες γιατί προβλέπει το μέλλον. Ξέρει ποιοι θα κυβερνήσουν, τι ποσοστά θα πάρουν τα κόμματα, εάν ένα κόμμα μικρό μεγαλώσει ή όχι. Τα ξέρει ο άνθρωπος, οπότε ας μην πάμε σε εκλογές, ρε παιδιά, τα λέει ο Μπουκώρος! Δεν χρειάζεται να πούμε κάτι άλλο. Και με προσβλητικό τρόπο κιόλας απευθύνεται στα υπόλοιπα κόμματα, τα μικρότερα. Να φοβάται τα μικρότερα κόμματα, γιατί εσείς στις επόμενες εκλογές από τους εκατόν πενήντα οκτώ οι πενήντα οκτώ δεν θα είστε εδώ μέσα. Για εμάς μην ανησυχείτε.

Πάμε παρακάτω. Έχει και χιούμορ, κύριε Πρόεδρε. Μίλησε για διάκριση εξουσιών. Το προσπερνάω αυτό. Θα επανέλθω σε λιγάκι. Ξέρετε, εμείς μπορεί να μην έχουμε κυβερνήσει ακόμη τη χώρα αυτή, δυστυχώς όμως για τη χώρα αυτή έχετε κυβερνήσει εσείς. Έχετε κυβερνήσει εσείς και την έχετε διαλύσει. Γιατί αυτά που πάτε να σώσετε τώρα είναι τα δικά σας παιδιά. Είναι τα δικά σας καμώματα αυτά που πάτε να σώσετε τώρα με τις ρυθμίσεις που κάνετε, κύριε. Και καθίστε να τα ακούσετε τώρα καλά.

Μας είπατε για τους ηλεκτρονικούς πλειστηριασμούς, λέει, που νομοθέτησε ο ΣΥΡΙΖΑ. Σοβαρά; Τέσσερα χρόνια κυβερνάτε, γιατί δεν τους καταργήσατε; Τέσσερα χρόνια κυβερνάτε. Μάλιστα, αυτοί νομοθέτησαν τους ηλεκτρονικούς πλειστηριασμούς και τιμωρήθηκαν από τους Έλληνες και πήγανε και έγιναν αντιπολίτευση. Εσείς τέσσερα χρόνια γιατί δεν καταργήσατε τους ηλεκτρονικούς πλειστηριασμούς; Πείτε μας. Πείτε μας! Αφήστε τι κάνανε αυτοί. Εσείς τι κάνετε.

Μιλάμε για μια χώρα που το μεγάλο της πρόβλημα είναι η δικαιοσύνη. Φτάνουμε σε σημείο αρνησιδικίας. Δεν γίνονται δίκες. Περνάνε χρόνια. Και εδώ σε οκτώ μέρες ο Άρειος Πάγος αποφάσισε για τους πλειστηριασμούς. Τέτοια πρεμούρα. Τέτοια πρεμούρα και τέτοια ντροπή πραγματικά.

Εάν σας είναι δύσκολο να καταλάβετε τι πάει να πει κούρεμα χρέους και νομίζετε ότι τα λέει εύκολα η Ελάσσων Αντιπολίτευση, θα σας παραπέμψω στο κεφάλαιο ισπανικό μοντέλο, όπου εκεί λειτούργησε μια χαρά για τα δάνεια, αλλά μάλλον σας διαφεύγει αυτό. Ξαναλέμε όμως ότι κουρεύετε εκεί που θέλετε, στους φίλους σας, στους μιντιάρχες, στους ολιγάρχες, στους «καζινάρχες». Εκεί κουρεύετε μια χαρά τα χρέη τους. Στον ελληνικό λαό τους αφήνετε όλους ξεκρέμαστους.

Πάμε παρακάτω. Συντάξεις. Ευτυχώς που μας καθησυχάσατε και είπατε ότι ο Πρωθυπουργός τώρα κατά τις 12.00΄ -πέρασε η ώρα- θα ανακοινώσει το τρακοσάρι και θα μοιράσει χρήμα. Κάνετε και την κίνηση αυτή εδώ. Δε μου λέτε, τα λεφτά από την τσέπη του τα δίνει; Αυτός τα βάζει; Από την τσέπη του τα δίνει τα λεφτά αυτά; Τους πατεράδες μας και τους παππούδες μας που τους κορόιδευε επί τέσσερα χρόνια με τις συντάξεις τώρα ξαφνικά προκύπτει η προσωπική διαφορά και θα τους τη δώσει; Τριάντα-σαράντα μέρες πριν τις εκλογές; Έτσι νομίζετε; Ότι ο κόσμος θα παραμυθιάζεται μια ζωή;

Καλά τώρα, είστε με τα καλά σας; Μιλάτε ότι υπάρχει δημοσιονομικός χώρος προεκλογικά να μοιράζετε λεφτά σε μία χώρα η οποία είναι βουτηγμένη στα χρέη; Πενήντα δισεκατομμύρια έλλειμμα, ζημιά στον προϋπολογισμό, πενήντα δισεκατομμύρια και αυτή η χώρα έχει δημοσιονομικό χώρο να δώσει λεφτά προεκλογικά; Τριάντα οκτώ δισεκατομμύρια το εμπορικό ισοζύγιο. Ακούστε λίγο, που κάνατε λόγο για εξαγωγές ότι αυξήθηκαν. Τριάντα οκτώ δισεκατομμύρια έλλειμμα στο εμπορικό ισοζύγιο. Τι είναι αυτό; Εξάγω, εισάγω. Τριάντα οκτώ δισεκατομμύρια. Είκοσι δισεκατομμύρια έλλειμμα ισοζυγίου τρεχουσών συναλλαγών. Δισεκατομμύρια είναι αυτά που σας λέω. Και δανειστήκαμε και ακούμε τον κ. Σταϊκούρα να περηφανεύεται ότι δανείστηκε πενήντα τρία δισεκατομμύρια. Δηλαδή χρέος στα παιδάκια μας και τις οικογένειες των Ελλήνων με άλλα πενήντα τρία δισεκατομμύρια.

Και σε όλα αυτά τα χρέη εσείς έχετε να πείτε ότι έχουμε δημοσιονομικό χώρο για να μοιράσουμε λεφτά προεκλογικά! Γιατί αυτό που σας νοιάζει δυστυχώς είναι οι επόμενες εκλογές. Δεν δίνετε δεκάρα τσακιστή για τις επόμενες γενιές. Μόνο κοιτάτε την πάρτη σας και το κόμμα σας και πώς θα πάρετε πάλι την εξουσία.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, γιατί ολοκληρώθηκε και ο χρόνος σας. Είχατε τον μισό χρόνο λόγω του ότι μίλησε ο Πρόεδρός σας.

Θα συνεχίσουμε τώρα με τον κ. Αμανατίδη Ιωάννη.

**ΙΩΑΝΝΗΣ ΑΜΑΝΑΤΙΔΗΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αναγκαστικά και μετά την επί μία ώρα περίπου συζήτηση για θέματα διαφορετικά, θα ήθελα να κάνω δύο-τρεις επισημάνσεις.

Ο προϋπολογισμός του 2023 και η ανάπτυξη την οποία έχει ως εκτίμηση, για να το ακούει και ο ελληνικός λαός, στηρίζεται στα έξοδα που κάνουν τα νοικοκυριά και στις δημόσιες δαπάνες. Έχουν αυξηθεί οι εξαγωγές όπως λέτε, αλλά έχουν αυξηθεί πάρα πολύ και οι εισαγωγές. Υπάρχει ένα τεράστιο έλλειμμα εμπορικού ισοζυγίου, το οποίο δεν θα πρέπει να χαροποιεί την Κυβέρνηση.

Δεύτερον, επί ΣΥΡΙΖΑ υπήρχε η προστασία της πρώτης κατοικίας και γι’ αυτό δεν έγινε ούτε ένας πλειστηριασμός πρώτης κατοικίας. Άλλωστε, αυτό το παραδέχτηκε και ο Κυριάκος Μητσοτάκης τον Απρίλιο του 2020, όταν παραδέχθηκε ότι υπήρχε πλαίσιο της προστασίας της πρώτης κατοικίας και είχε μεριμνήσει μάλιστα να διατηρηθεί για τουλάχιστον έξι μήνες μετά τις εκλογές, έως τον Δεκέμβριο του 2019. Πώς έχει γίνει παράταση σε κάτι που δεν υπήρχε επί ΣΥΡΙΖΑ;

Η κατάργηση της προστασίας της πρώτης κατοικίας αναφέρεται και στις εκθέσεις που έκανε η ελληνική Κυβέρνηση στη μεταμνημονιακή εποπτεία του Νοεμβρίου του 2019 και του 2020. Ο πτωχευτικός νόμος είναι αυτός ο οποίος έδωσε το έναυσμα σε εμάς να κάνουμε την πρόταση μομφής στην Κυβέρνηση. Η Νέα Δημοκρατία συνέδεσε το σχέδιο «ΗΡΑΚΛΗΣ», περίπου 19 δισεκατομμυρίων, με τον ν.3156/2003, που συν τοις άλλοις, πέρα από την απελευθέρωση, το μεγαλύτερο σκάνδαλο -που δεν γίνεται σε καμμία ευρωπαϊκή χώρα- είναι ότι δεν φορολογούνται και δεν υποχρεώνονται σε καμμία πρόταση ρύθμισης οι δανειολήπτες. Δεν φορολογούνται, μηδέν! Αυτό είναι γύρω στα 50 δισεκατομμύρια, όπως το υπολογίζουμε. Άρα, λοιπόν, ο Άρειος Πάγος συσκέφτηκε και έβγαλε την απόφαση –βάσει διαρροής τουλάχιστον, θα τη δούμε την απόφαση- με τον νόμο του 2003.

Κοιτάξτε, η επίκληση ότι εμείς δεν παρεμβαίνουμε στη δικαιοσύνη, δεν λέει κάτι. Δεν λέει κάτι, γιατί εφόσον είσαι Κυβέρνηση νομοθετείς από πιο μπροστά, έτσι ώστε η δικαιοσύνη να κλίνει με βάση τον νόμο που έχεις κάνει. Ποιον νόμο έχει κάνει; Με ποιον νόμο έχει; Τον νόμο του 2003. Χαίρω πολύ! Η δικαιοσύνη αυτή την απόφαση θα έβγαζε. Όμως εσείς που είστε Κυβέρνηση, έπρεπε να έχετε ήδη αλλάξει τον πτωχευτικό νόμο.

Εμείς καλούμε την Κυβέρνηση αυτή τη στιγμή με πράξη νομοθετικού περιεχομένου να αναστείλει κάθε είδους πλειστηριασμό πρώτης κατοικίας, επαγγελματικής στέγης και αγροτικής γης, τουλάχιστον μέχρι τις εκλογές. Δεσμευόμαστε ότι θα καταργήσουμε τον σχετικό νόμο της Νέας Δημοκρατίας και θα νομοθετήσουμε πλαίσιο προστασίας της λαϊκής πρώτης κατοικίας και πραγματικής δυνατότητας ρύθμισης των οφειλών των πολιτών προς το δημόσιο και τις τράπεζες, με δεσμευτικότητα για τους πιστωτές, τράπεζες και funds, με εκατόν είκοσι δόσεις και κούρεμα βασικής οφειλής για τα χρέη προς το δημόσιο, με αυστηρούς κανόνες για τα funds και τους services που σήμερα λειτουργούν.

Τέλος, έρχομαι στις πολυπόθητες συντάξεις. Οι αυξήσεις που δίνονται, δίνονται με νόμο του 2017. Καλύπτουν τον πληθωρισμό; Όχι. Και δεν καλύπτουν στο ελάχιστο τις ανάγκες οι οποίες υπάρχουν. Δεύτερο, η δέκατη τρίτη σύνταξη, την οποία την ψηφίσατε εσείς, με τον τρόπο που δόθηκε -με ολόκληρο το ποσό για τα 500 ευρώ και μετά κλιμακωτά 70%, 50%, 30%- ήταν ασφαλιστικός νόμος. Όσοι ήταν βουλευτές το θυμούνται. Και τότε το χαρακτηρίσατε «ψίχουλα επιδόματα». Και τώρα, αφού τον ψηφίσατε, ήρθατε σαν Κυβέρνηση και τον καταργήσατε, οι συνταξιούχοι χάσανε 900 εκατομμύρια κατ’ έτος από αυτό που θα παίρνανε σαν δέκατη τρίτη σύνταξη και έρχεστε να δώσετε 300 ευρώ για το 10% που έχουν με την προσωπική διαφορά.

Ακούστε, για να γνωρίζει ο ελληνικός λαός, τον χρόνο που ψηφίστηκε η προσωπική διαφορά -με τις αδικίες που δημιουργούνται τώρα- σταμάτησε την περικοπή των συντάξεων. Για να είμαστε καθαροί. Η προσωπική διαφορά είναι που σταμάτησε τη μείωση των συντάξεων που ήθελαν να επιβάλουν οι θεσμοί. Ήταν ένα μέτρο με το οποίο σταματήσαμε την περικοπή. Τώρα πρέπει να συνεχιστεί; Όχι. Δεν είμαστε ούτε στην επιτροπεία ούτε στην εποπτεία.

Τι λέμε στους συνταξιούχους; Οι δεσμεύσεις μας είναι: Η επαναχορήγηση της δέκατης τρίτης σύνταξης, η επιστροφή των αναδρομικών, που τους κοροϊδέψατε για τις περικοπές στις επικουρικές επί Κυβέρνησης Σαμαρά και δεν τα δώσατε, η αποκατάσταση της αδικίας της προσωπικής διαφοράς και η αύξηση του αφορολογήτου στα 10.000 ευρώ για τους συνταξιούχους και βέβαια το ΤΕΚΑ, το Ταμείο Επικουρικής Ασφάλισης, το οποίο δέχεται ιδιωτικοποίηση, πρέπει να επανέλθει στο δημόσιο.

Κύριε Πρόεδρε, μπαίνοντας στην ουσία του νομοσχεδίου θα πήγαινα σε κάποιες διαπιστώσεις για το νομοσχέδιο, ωστόσο, επειδή ο χρόνος είναι περιορισμένος -συμφωνώ φυσικά με όλες τις παρεμβάσεις τις οποίες έκανε ο ίδιος ο εισηγητής μας ο κ. Δρίτσας-, θα ήθελα να σας πω ότι υπάρχουν ζητήματα με τα οποία ουσιαστικά χάνουμε τη μεγάλη ευκαιρία αναβάθμισης του Ναυτικού Μουσείου της Ελλάδας, κάτι που γνωρίζετε ότι χρόνια τώρα το ζητούν και το Ναυτικό Μουσείο και η δημοτική αρχή, αλλά και η πειραϊκή κοινωνία.

Επίσης, υπάρχουν ζητήματα και με τη δόμηση, όπως το ότι δεν προβλέπεται αρχαιολογική μελέτη παρά μόνο αν βρεθούν αρχαιολογικά ευρήματα και όπως η μελέτη περιβαλλοντικών επιπτώσεων που τοποθετείται χρονικά μετά την ψήφιση του νόμου, αφού θα έχουν απολύτως οριοθετηθεί και νομοθετηθεί με κάθε λεπτομέρεια οι όροι κατασκευής του έργου που καθορίζουν εντέλει την όποια περιβαλλοντική επίπτωση.

Κύριε Υπουργέ, και στην επιτροπή -και με αυτό θα κλείσω- σας είχα θέσει ότι εδώ μιλάμε για ένα πάρκο ναυτικής παράδοσης, που έχει φυσικά και τα πλωτά μουσεία, αλλά μιλάμε και για ένα άλλο μουσείο σταθερό, το μουσείο με την έκθεση «Διότι δεν συνεμορφώθην» του Συλλόγου Φυλακισθέντων Εξορισθέντων Αντιστασιακών.

Κοιτάξτε, κύριε Υπουργέ, τα χρησιδάνεια με τα οποία δημιουργήθηκε αυτό και ήταν αίτημα του λαού της Θεσσαλονίκης εδώ και χρόνια, αναφέρουν το εξής: Η παραχώρηση άνευ ανταλλάγματος από τον χρήστη προς τον χρησάμενο των αντικειμένων που καταγράφονται αναλυτικά στο πρωτόκολλο παράδοσης […], με σκοπό τη μόνιμη και διαρκή έκθεση αυτών στον χώρο.

Κοιτάξτε, η ελληνική Βουλή έδωσε χρήματα και μαζί με τον Σύλλογο Φυλακισθέντων Εξορισθέντων δημιουργήθηκε αυτή η αίθουσα-μουσείο τριάντα τριών τετραγωνικών μέτρων μέσα στο Πολεμικό Μουσείο. Οι ανανεώσεις γινόντουσαν κατ’ έτος και δεν είχε κανένα πρόβλημα. Η απόφαση, όμως, του Πολεμικού Μουσείου το 2021 που την χαρακτήρισε ουσιαστικά «προσωρινή έκθεση», δημιουργεί όλα τα θέματα.

Όσον αφορά τα νομοθετικά διατάγματα της χούντας, τα καταστατικά λειτουργίας των πολεμικών μουσείων, δηλαδή το νομοθετικό διάταγμα 132, κατά την άποψή μας, και θέλω να το ξέρετε αυτό, έχουν καταργηθεί de jure και de facto με τη συντακτική πράξη 4. Άρα δεν θα πρέπει να αποτελεί αυτό πρόσχημα ή κατ’ άλλου αιτιολογία, ώστε να συνεχίσουμε με τα χρησιδάνεια.

Τι θα πρέπει να γίνει κατ’ εμάς αυτή τη στιγμή; Θα πρέπει να σταματήσει η παράταση του σημερινού καθεστώτος της κατά παραχώρηση φιλοξενίας. Θα πρέπει να γίνει νομοθετική ρύθμιση, νομοθετική πρωτοβουλία γι’ αυτό θα πιέσουμε όσο μπορούμε, κύριε Υπουργέ και κύριε Πρόεδρε, έτσι ώστε το έκτρωμα αυτό το οποίο υπάρχει και με το νομοθέτημα το παλιό, το οποίο κατ’ εμάς έχει καταργηθεί με τη συντακτική πράξη 4, να ανακηρυχθεί ο χώρος των τριάντα τριών τετραγωνικών μέτρων χώρος μνήμης του ΣΦΕΑ στο Πολεμικό Μουσείο Θεσσαλονίκης, σε χώρο ιστορικής μνήμης της αντιδικτατορικής αντίστασης. Είναι δυνατόν να γίνει και καλούμε την Κυβέρνηση να πάρει όλα αυτά τα μέτρα.

Και επειδή ίσως ακούσω τον αντίλογο ότι θα μπορούσαμε να το λήξουμε αυτό το ζήτημα και επί δικής μας διακυβέρνησης, μέχρι ένα σημείο θα έλεγα ότι θα μπορούσαμε, αλλά κάναμε όλες εκείνες τις κινήσεις μέχρι το 2017 και 2018 που δεν υπήρχε και κανένα διαφορετικό πρόβλημα. Όμως τώρα -και πιστεύοντας ότι έχουμε τη συναίνεση όλων των κομμάτων- πρέπει να προχωρήσετε στην κήρυξη αυτού του χώρου ως ιστορικός χώρος μνήμης της αντιδικτατορικής αντίστασης.

Βέβαια, επειδή σε δύο μήνες έχουμε και την αποφράδα μέρα, νομίζω ότι αυτό θα δώσει και ένα μήνυμα στην ελληνική κοινωνία.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 15 Φεβρουαρίου 2023.

Α. Επίκαιρες Ερωτήσεις Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 416/10-2-2023 επίκαιρη ερώτηση του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξη Χαρίτση προς τον Υπουργό Υγείας, με θέμα: «Χωρίς υγειονομική κάλυψη και αντιμετώπιση των επειγόντων περιστατικών οι κάτοικοι της νοτιοανατολικής Πυλίας».

2. Η με αριθμό 413/9-2-2023 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς την Υπουργό Πολιτισμού και Αθλητισμού, με θέμα: «Η απόφαση του κ. Αυγενάκη, Υφυπουργού Αθλητισμού, που οδήγησε στη διακοπή του πρωταθλήματος της Super League 2, υπονομεύει το παρόν και μέλλον των ομάδων της χώρας».

3. Η με αριθμό 425/13-2-2023 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Ανάγκη διασφάλισης της εργασίας των ήδη διορισμένων υγειονομικών της προκήρυξης 2Κ/2019 καθώς και άμεσης πρόσληψης των νέων επιτυχόντων».

Β. Επίκαιρες Ερωτήσεις Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 417/10-2-2023 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς την Υπουργό Παιδείας και Θρησκευμάτων, με θέμα: «Η σκανδαλώδης δυσλειτουργία του συστήματος ʺΈπαφοςʺ προκαλεί αναταραχή στο Δημοτικό Σχολείο Αφύτου Χαλκιδικής».

2. Η με αριθμό 414/9-2-2023 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Αγροτικής Ανάπτυξης και Τροφίμων, με θέμα: «Σοβαρά προβλήματα με τις πληρωμές των επιδοτήσεων και αποζημιώσεων αγροτών και κτηνοτρόφων, που πλήττουν ευθέως την επιβίωσή τους».

3. Η με αριθμό 427/13-2-2023 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Απόδοση ευθυνών για τον θάνατο εργάτριας στην καθαριότητα στον Δήμο Ξυλοκάστρου - Ευρωστίνης και τις συνθήκες εργασίας στους δήμους».

4. Η με αριθμό 434/13-2-2023 επίκαιρη ερώτηση του Βουλευτή Αχαΐας του Συνασπισμού Ριζοσπαστικής Αριστεράς κ. Κωνσταντίνου Μάρκου προς την Υπουργό Πολιτισμού και Αθλητισμού, με θέμα: «Ανατροπή του πρωταθλήματος Super League 2».

5. Η με αριθμό 432/13-02-2023 επίκαιρη ερώτηση του Βουλευτή Χαλκιδικής του Κινήματος Αλλαγής κ. Αποστόλου Πάνα προς τον Υπουργό Αγροτικής Ανάπτυξης και Τροφίμων, με θέμα: «Εθνικό Πρόγραμμα Χαλαζικής Προστασίας για τη Χαλκιδική».

Αναφορές - Ερωτήσεις (Άρθρο 130 παράγραφος 5 του Κανονισμού της Βουλής)

1. Η με αριθμό 1575/4-1-2023 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Φράγμα Μπαδιά Δήμου Μινώα Πεδιάδος».

Τον λόγο έχει τώρα η κ. Χαρά Κεφαλίδου από το Κίνημα Αλλαγής.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, επιτρέψτε μου να ξεκινήσω κι εγώ την ομιλία μου εκφράζοντας τα πιο θερμά μου συλλυπητήρια για δύο εξαιρετικούς συναδέλφους που έχουμε χάσει μέσα σε διάστημα λίγων ημερών, τον Μανούσο Βολουδάκη και τον Νεκτάριο Σαντορινιό. Εύχομαι στις οικογένειές τους και στους οικείους τους καλή δύναμη και φυσικά θερμά συλλυπητήρια στις Κοινοβουλευτικές τους Ομάδες.

Συζητάμε σήμερα την κύρωση της σύμβασης δωρεάς για τη δημιουργία του Πάρκου Ναυτικής Παράδοσης με την επωνυμία «Οδυσσέας - Οι Έλληνες και η θάλασσα», που υπέγραψαν ο Υπουργός Εθνικής Άμυνας εξ ονόματος του ελληνικού δημοσίου και ο Πρόεδρος της αστικής μη κερδοσκοπικής εταιρείας, ΑΜΚΕ, Δράμας «ΚΥΚΛΩΨ», ο κ. Θεοδωρίδης.

Η ΑΜΚΕ «ΚΥΚΛΩΨ» με τη σύμβαση αυτή αναλαμβάνει το κόστος υλοποίησης του έργου. Μετά την ολοκλήρωσή του η χρήση θα παραχωρηθεί ως δωρεά στο ελληνικό δημόσιο προς όφελος όλων των Ελλήνων. Δεν είναι η πρώτη φορά για την «ΚΥΚΛΩΨ». Έχουν προηγηθεί συνεργασίες με το Υπουργείο Εθνικής Άμυνας, με το Υπουργείο Οικονομικών, με το Υπουργείο Πολιτισμού και Αθλητισμού και πρόσφατα με το Υπουργείο Εργασίας.

Το Πάρκο Ναυτικής Παράδοσης φιλοδοξεί να αποτελέσει κομβικό σημείο προβολής της διαχρονικής σχέσης των Ελλήνων με τη θάλασσα, που είναι αγάπη, είναι μεράκι και έρωτας ζωής για τον πρόεδρο της «ΚΥΚΛΩΨ», ναυπηγό, σε μια περιοχή του Φλοίσβου στον Δήμο Παλαιού Φαλήρου. Τον Μάιο του 2022 ολοκληρώθηκε το πρώτο μέρος του συνολικού πρότζεκτ, δηλαδή το σύνολο των μελετών και του σχεδιασμού για την κατασκευή, τον εξοπλισμό και τη λειτουργία του Πάρκου Ναυτικής Παράδοσης. Στις κτηριακές του υποδομές θα εκτεθούν ιστορικά αντικείμενα, ντοκουμέντα, σπάνιο έντυπο υλικό, καθώς και ψηφιακό περιεχόμενο μέσα από το οποίο θα ζωντανεύει η μακρά ιστορική πορεία και το πάθος των Ελλήνων για τη θάλασσα.

Τα έργα κατασκευής, που καλύπτουν μια έκταση είκοσι δύο στρεμμάτων στον Φλοίσβο, εκεί όπου σήμερα είναι αγκυροβολημένα τα ιστορικά πλοία, μνημεία του Πολεμικού Ναυτικού, το θωρηκτό «Γεώργιος Αβέρωφ» και η αρχαία τριήρης «Ολυμπιάς» αναμένεται να ολοκληρωθούν το 2025. Στόχος είναι η δημιουργία ενός σύγχρονου λειτουργικού χώρου, όπου θα αναδεικνύεται η διαχρονική σχέση των Ελλήνων με τη θάλασσα, θα προβάλλεται η ναυτική ιστορία και η τέχνη του λαού μας στο Πολεμικό και το Εμπορικό Ναυτικό και γενικότερα θα αναδεικνύεται η συνύφανση της ζωής των Ελλήνων με το υγρό στοιχείο, τόσο σε επαγγελματικό όσο και σε ερασιτεχνικό επίπεδο.

Οι σύγχρονες εγκαταστάσεις του πάρκου θα φιλοξενήσουν την ιστορία του Πολεμικού και Εμπορικού Ναυτικού, προσφέροντας στον επισκέπτη τη δυνατότητα να γνωρίσει βιωματικά την εξέλιξη της ελληνικής ναυτοσύνης μέσα από τα ιστορικά παραδείγματα, τις τέχνες, την παράλληλη αλλά και πολλές φορές κοινή πορεία του Πολεμικού και του Εμπορικού Ναυτικού στην εγκαθίδρυση του ελληνικού κράτους, πιάνοντας το νήμα από την αρχαιότητα μέχρι σήμερα. Στο άμεσο μέλλον με την ίδρυση του πάρκου το ελληνικό δημόσιο θα έχει πολλαπλά οφέλη, αφού η πλήρης εκμετάλλευση θα ανήκει σε αυτό.

Επιπλέον, με τη δημιουργία του, τον ζήλο και την αγάπη των εμπνευστών της ιδέας, θα προκύψουν εξαιρετικά σημαντικά δευτερογενή οφέλη και σε άλλους τομείς, στην απασχόληση ενός σημαντικού αριθμού εργαζομένων όλων των ειδικοτήτων, τόσο στη διάρκεια κατασκευής όσο και στη συνέχεια, στη σημαντική αναμόρφωση και αναβάθμιση της περιοχής του Παλαιού Φαλήρου, μετατρέποντάς τη σε πόλο έλξης και σε προορισμό για πολλαπλές δραστηριότητες, προσφέροντας ευκαιρία ανάδειξης του Δήμου Παλαιού Φαλήρου. Αύξηση της επισκεψιμότητας στα πλωτά μουσεία, στο θωρηκτό «Αβέρωφ» και στην τριήρη «Ολυμπιάς», εγκατάσταση του πρώτου μουσείου - υποβρυχίου στην Ελλάδα. Δημιουργία καρνάγιου, για να αναβιώσει η ελληνική παράδοση της ναυπηγικής τέχνης και της κατασκευής μικρών ξύλινων σκαφών, που έχουν σταματήσει στην Ελλάδα για εκπαιδευτικούς αλλά και για εμπορικούς σκοπούς, με στόχο τη βιωσιμότητα και τη λειτουργία του οργανισμού και του μουσείου.

Στον χώρο του πάρκου θα υπάρχει αίθουσα συνεδρίων, αίθουσες εκπαιδευτικών προγραμμάτων με σύγχρονο τεχνολογικό εξοπλισμό και σύγχρονους χώρους βιβλιοθήκης, με πρόσβαση για τον επισκέπτη σε ιστορικές και σύγχρονες πηγές του Πολεμικού και του Εμπορικού Ναυτικού. Εξίσου σημαντικό είναι ότι με την κατασκευή του πάρκου διευθετούνται χρονίζοντα προβλήματα ιδιοκτησιακής, πολεοδομικής, οικονομικής και διοικητικής φύσης, όροι δόμησης και χρήσεις γης.

Ασφαλώς ως ΠΑΣΟΚ και θα υπερψηφίσουμε το νομοσχέδιο. Έγινε από τον εισηγητή μας μια επισήμανση στην οποία θέλω να σταθώ και εγώ. Από το Διοικητικό Συμβούλιο του οργανισμού «Οδυσσέας - Οι Έλληνες και η θάλασσα» απουσιάζει η εκπροσώπηση της τοπικής αυτοδιοίκησης, δηλαδή του Δήμου Παλαιού Φαλήρου. Θυμίζω ότι η δημιουργία του πάρκου αποτελεί σταθερή επιδίωξη της πολιτείας εδώ και τριάντα χρόνια, από την παραχώρηση της συγκεκριμένης έκτασης για τον σκοπό αυτό, και επιτέλους σήμερα παίρνει σάρκα και οστά.

Τόσο ο συνάδελφος και πρώην δήμαρχος Παλαιού Φαλήρου, ο Διονύσης Χατζηδάκης, όσο και ο νυν δήμαρχος, που παρακολουθεί σήμερα από τα θεωρεία τη σημερινή μας συνεδρίαση, ο Γιάννης Φωστηρόπουλος, ξέρουν πάρα πολύ καλά πόσους αγώνες χρειάστηκε για να φτάσουμε στη σημερινή μέρα.

Μια τόσο σημαντική δωρεά προς το ελληνικό δημόσιο οφείλει να αξιοποιηθεί στον μέγιστο βαθμό και να υπάρξουν οι δικλίδες ασφαλείας ολοκλήρωσης του έργου και επίτευξης των σκοπών του. Είναι -αν θέλετε- η ελάχιστη ανταπόδοση προς την «ΚΥΚΛΩΨ» και τον πρόεδρό της, τον άνθρωπο, τον σπουδαίο ναυτικό, τον πετυχημένο επιχειρηματία, τον σεμνό ευπατρίδη που βρίσκεται πίσω από όλο αυτό το σπουδαίο έργο, τον Άρη Θεοδωρίδη, τον συμπατριώτη μου, που ξεκίνησε από τη Δράμα, έζησε μια γεμάτη ζωή και μέσα από την ψυχή του συνεχίζει να έχει πάντα την Ελλάδα σε πρώτη προτεραιότητα.

Η ΑΜΚΕ «ΚΥΚΛΩΨ» έχει ως στόχο την προαγωγή του πολιτισμού, της τεχνολογίας και της επιστήμης. Συστάθηκε το 2017, υλοποιώντας σειρά σημαντικών έργων και συνεχίζει με πρωτοβουλίες και χρηματοδοτήσεις από τον πρόεδρό της. Η αγάπη για την ιδιαίτερη πατρίδα μας, τη Δράμα, αλλά και για τη ναυσιπλοΐα και την ελληνική ναυτιλία δεν έχει όρια, όπως και η συνεχής και πολύπλευρη αρωγή του. Χρόνια ξεχωρίζει για τη συνεχή προσφορά του, στέκοντας με ταπεινότητα μακριά από τα φώτα της δημοσιότητας, τις δηλώσεις και τις εξαγγελίες. Ακούραστα σκέφτεται, προτείνει, παρεμβαίνει και υλοποιεί δράσεις για το κοινό καλό. Εμείς απλώς είμαστε δίπλα του.

Και επειδή ακούστηκαν πάρα πολλοί υπαινιγμοί και αστοχίες σε αυτή την Αίθουσα, θα αλλάξω λίγο την ομιλία μου, γιατί οφείλω να πω ορισμένα πράγματα για το πώς λειτουργεί η «ΚΥΚΛΩΨ». Νομίζω ότι οφείλουμε να γνωρίζουμε αυτούς που αφήνουν χώρο στη ζωή τους για να προσφέρουν στην πατρίδα, γι’ αυτό και αξίζει να αναφερθώ σε ορισμένα μόνο έργα του.

Αναστήλωση και αποκατάσταση της οικίας του ήρωα του Μακεδονικού Αγώνα Παύλου Μελά στην Κηφισιά. Αναπαλαίωση του μαρμάρινου σπιτιού, μαζί με τον περιβάλλοντα χώρο, στο πάρκο της Αγίας Βαρβάρας στη Δράμα, ενός μοναδικού για την πόλη αλλά και όλη τη χώρα οικήματος, που είναι η οικία και η καπναποθήκη του Γιάννη Αναστασιάδη και χρονολογείται από το 1875, ένα τοπόσημο που με σεβασμό στην ιστορικότητά του αποκαταστάθηκε στο ακέραιο και μετατράπηκε σε πολυχώρο πολιτισμού. Έτσι η πόλη μου, η Δράμα, απέκτησε το δικό της Μουσείο Φωτογραφίας με σπάνιες συλλογές φωτογραφικών μηχανών. Ετήσια βραβεία που χορηγεί η «ΚΥΚΛΩΨ», ώστε να ενθαρρύνει οικονομικά ανθρώπους που ξεχωρίζουν για τη δημιουργικότητα, την καινοτομία, τις ορθές πρακτικές σε όλους τους τομείς και αναδεικνύουν με τη δράση και το έργο τους τη Δράμα. Χρηματοδότηση μελετών και έργων για να διασωθούν και να συντηρηθούν ιστορικά κτίσματα. Εκδόσεις δίγλωσσων λευκωμάτων που απευθύνονται σε όλους τους Έλληνες αλλά και τους ξένους επισκέπτες που έρχονται στην πόλη, σε μια προσπάθεια να βγει η Δράμα από την αφάνεια. Και πρόσφατα η συνεργασία με το Υπουργείο Εργασίας, προκειμένου να διασωθεί, να ανακαινισθεί και να χρησιμοποιηθεί για πολιτιστικούς σκοπούς το αρχοντικό Παμπούκα, ιδιοκτησίας του ΕΦΚΑ στη Δράμα, που είναι ένα αρχιτεκτονικό στολίδι, που κινδυνεύει να καταρρεύσει, σύμβολο μιας άλλης εποχής.

Κύριοι συνάδελφοι, μόνο ένα μεγάλο ευχαριστώ στην «ΚΥΚΛΩΨ» και στους ανθρώπους της.

Ευχαριστώ πολύ.

(Χειροκροτήματα από τις πτέρυγες του Κινήματος Αλλαγής και της Νέας Δημοκρατίας )

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο Βουλευτής κ. Ρουσόπουλος ζητεί άδεια ολιγοήμερης απουσίας στο εξωτερικό από 17 έως 19 Φεβρουαρίου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς η Βουλή ενέκρινε τη ζητηθείσα άδεια.

Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού.

Τον λόγο τώρα έχει ο κ. Χαράλαμπος Παπαδημητρίου από τη Νέα Δημοκρατία.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν υπάρχουν πολλά να πει κανείς και μετά από τα όσα άκουσα από την προλαλήσασα συνάδελφο για την ουσία της υπόθεσης. Η ουσία της υπόθεσης βρίσκεται στο ότι τελικά σε αυτή την Αίθουσα, όπως βεβαίως και έξω από την Αίθουσα, υπάρχουν αυτοί που συμφωνούν και αυτοί που διαφωνούν με ορισμένα πράγματα. Δεν θα τους πείσουμε τώρα.

Όμως, αναρωτιέμαι μερικές φορές αν οι ψηφοφόροι του αγαπητού συναδέλφου από το Κομμουνιστικό Κόμμα ή οι ψηφοφόροι του ΜέΡΑ25 ή οι ψηφοφόροι του ΣΥΡΙΖΑ συμφωνούν με όσα λένε οι Βουλευτές τους εδώ. Μα την αλήθεια, δηλαδή, αν τους λέγαμε «παιδιά, υπάρχει αυτό το σχέδιο, υπάρχει αυτή η προσφορά και μπορούμε να κάνουμε αυτό», θα συμφωνούσαν ή όχι;

Η μεταφορά ή η μετάφραση του τι πιστεύει ο πολίτης δεν μπορεί να γίνεται με κομματικά κριτήρια. Πρέπει να γίνεται σε ορισμένα τουλάχιστον θέματα, κύριε Κατσώτη, με ένα ευρύτερο κριτήριο.

**ΔΙΟΝΥΣΙΟΣ ΧΑΤΖΗΔΑΚΗΣ:** Συμφωνούν οι διαφωνούντες!

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Νομίζω ότι ειδικά για τον Νότιο Τομέα -και εμείς έχουμε και αν θέλετε ένα ιδιαίτερο ενδιαφέρον ως Βουλευτές αυτής της εκλογικής περιφέρειας- τα όσα γίνονται είναι τόσο ριζοσπαστικά, είναι τόσο καινούργια και εκσυγχρονιστικά και θα αλλάξουν ολόκληρη την Αττική, αλλά οπωσδήποτε τον Νότιο Τομέα, αγαπητέ δήμαρχε -ξέρετε, εμείς ή δήμαρχο θα τον πούμε ή ναύαρχο, Βουλευτή το ξεχνούμε-, αγαπητέ συνάδελφε, λοιπόν, κύριε Χατζηδάκη, είναι τόσο σημαντικά, που το μόνο πραγματικά που πρέπει εμείς να αναρωτηθούμε είναι μήπως αυτές οι αλλαγές αλλάξουν την κοινωνική, οικονομική, πολιτισμική υφή αυτής της περιοχής. Διότι όταν ήρθαν οι Κωνσταντινουπολίτες, όταν ήρθαν οι πρόσφυγες από όλες τις περιοχές και έκαναν σπουδαίες αυτές τις περιοχές και το Φάληρο και τον Άλιμο και τη Νέα Σμύρνη και την Καλλιθέα, τις Τζιτζιφιές και το Μοσχάτο, νομίζω ότι πρέπει εκεί να ρίξουμε το βάρος μας.

Διότι κατά τα λοιπά είναι τόσο πασιφανές ότι έργα σαν και αυτό δίνουν παλμό, προβάλλουν την περιφέρεια, έλκουν κατοίκους από άλλες περιοχές των Αθηνών, της Αττικής και ολόκληρης της Ελλάδος, που το μόνο μας μέλημα είναι αυτό, να διατηρηθεί αυτή η ισορροπία η κοινωνική και η οικονομική που εμείς, Βουλευτές αυτής της περιφέρειας, τη γνωρίζουμε, τη θέλουμε και θα επιδιώξουμε, βεβαίως, να μη διαταραχθεί, παρ’ όλο που η πρόοδος δεν σταματά. Διότι πρόοδος είναι και τα έργα που γίνονται στο Μοσχάτο, πρόοδος είναι αυτό που γίνεται στο Φάληρο τώρα, πρόοδος είναι ο ποδηλατόδρομος που μας πάει μέχρι τη Γλυφάδα, πρόοδος είναι προφανώς το Ελληνικό και όλη η αναδιοργάνωσή του.

Άρα, ως προς αυτό, δεν καταλαβαίνω γιατί υπάρχουν διαφωνίες και βλέπω ότι τελικά και στην Αίθουσα και έξω από την Αίθουσα, όταν φτάνουμε στο διά ταύτα και στα συγκεκριμένα ζητήματα, είναι φανερό ποιοι μπορούν να συμφωνήσουν και ποιοι θα μείνουν πάντοτε διαφωνούντες. Αυτό το λέω ως σκέψη και για τις επόμενες εκλογές.

Είναι προφανές ότι ο Κλέων Γρηγοριάδης, ο Εκπρόσωπος του ΜέΡΑ25, έκανε κάτι το οποίο το κάνει κάθε τόσο και τον παρακάλεσα και ιδιωτικά, αλλά θα τον παρακαλέσω και από του Βήματος, κύριε Πρόεδρε, με την άδειά σας, να σταματήσει να το κάνει.

Με τους εφοπλιστές μπορείτε να έχετε όσες διαφωνίες θέλετε. Έχετε και μια δίκη -αντιλαμβάνομαι- μπροστά, αλλά με τους δημοσιογράφους θα πρέπει κάπως να το δείτε διαφορετικά. Οι δημοσιογράφοι δεν είναι υπηρέτες των αφεντικών τους. Οι δημοσιογράφοι, όπως κάθε επάγγελμα έχει τους καλούς και οι πολλοί είναι καλοί. Οι πολλοί δημοσιογράφοι είναι χαμηλά αμειβόμενοι, οι πολλοί δημοσιογράφοι δουλεύουν ώρες ατελείωτες για να μπορέσουν να γίνουν κάτι. Μοιάζουν με τους καλλιτέχνες και εσείς μπορείτε να το καταλάβετε.

Οι πολλοί δημοσιογράφοι κουράζονται και μέσα τους και εσωτερικά και δεν ξέρουν ούτε καν τι θέλει το αφεντικό, αν το αφεντικό συμφωνεί με εσάς ή με κάποιον άλλο, δεν τους ενδιαφέρουν αυτά. Είναι άνθρωποι και του πνεύματος και της εργασίας. Το επαναλαμβάνω, μοιάζουν με τους καλλιτέχνες. Άρα μην τους ταυτίζετε, μην ακολουθείτε τη βρώμικη προπαγάνδα όσων κατατάσσουν την Ελλάδα στο «108» δήθεν ή των άλλων που λένε για τα «πέτσινα». Δεν είναι σωστό και κάποια στιγμή θα βρεθείτε και εσείς μπροστά στην ευθύνη τού να βρίζετε ένα ολόκληρο επάγγελμα, που αποτελείται από κανονικούς ανθρώπους, γυναίκες και άντρες και όλων των φύλων. Αυτά για τον αγαπητό κ. Γρηγοριάδη.

Τελειώνω με μία σκέψη, κύριε Πρόεδρε. Συζητιέται αυτές τις μέρες το εξής -το ανέφεραν και πολλοί συνάδελφοι εδώ στην Αίθουσα- και σε εμάς κάτω εκεί στην περιφέρεια, αγαπητέ κύριε Χατζηδάκη, είναι πολύ γνωστό. Ξέρετε, είναι μια περιφέρεια που, επειδή ακριβώς είναι μεικτή, οι άνθρωποι αγόρασαν πολλά σπίτια. Πολλοί από τους ανθρώπους που τα αγόρασαν δεν έκαναν καλούς υπολογισμούς και πολλοί από αυτούς βρέθηκαν μπροστά σε προβλήματα. Είναι χαρακτηριστικό, όμως, ότι οι περισσότεροι από τους ανθρώπους στη δική μας περιφέρεια εκεί κάτω είναι άνθρωποι που αγωνίζονται για να κρατήσουν το σπίτι τους με το μυαλό σε εκείνους οι οποίοι είπαν ότι «εμένα τα πόδια μου δεν φτάνουν, δεν θέλω να τα βγάλω από την κουβέρτα, δεν θα πάρω δάνειο» και τα τελευταία χρόνια -οκτώ, δέκα, δώδεκα, ανάλογα καθένας- πληρώνουν ενοίκιο. Αυτός που πληρώνει ενοίκιο και αυτός που πληρώνει μια δόση δανείου μεταξύ τους οικονομικά μπορεί να μην έχουν καμμία διαφορά, μέχρι εκείνη τη στιγμή που ένας από τους δύο, διευκολυνόμενος από εμάς εδώ που ψηφίζουμε νόμους χωρίς να σκεφτόμαστε τις επιπτώσεις τους μερικές φορές, θα πούμε ότι μπορεί να σταματήσει να πληρώνει, ο άλλος θα συνεχίσει.

Θέλω να δείτε το θέμα, αγαπητοί συνάδελφοι, γιατί θα ξανάρθει -τροποποιήσεις συνεχώς θα γίνονται- με αυτή τη διάσταση. Δεν μπορούμε από εδώ να προσδιορίσουμε ότι ο ένας αξίζει την προστασία μας και ο άλλος να πάει να χαθεί, δεν με νοιάζει τι κάνει ο ενοικιαστής, δεν με νοιάζει τι κάνει αυτός που πλήρωσε τη δόση. Αυτός που πλήρωσε τη δόση του δανείου του, γιατί γνωρίζει ότι το ακίνητο πρακτικά δεν του ανήκει μέχρις ότου το εξοφλήσει, έχει κουραστεί το ίδιο, έχει δουλέψει το ίδιο, έχει τις ίδιες δυσκολίες με εκείνον που, ενώ θα μπορούσε να κάνει την προσπάθεια, δεν το έκανε.

Χθες μόλις σε ένα ρεπορτάζ, σε μία τηλεόραση, σε ένα μεγάλο δίκτυο, έλεγε μία κυρία καθ’ όλα συμπαθής συμπολίτης «κάποια στιγμή αποφασίσαμε να σταματήσουμε να πληρώνουμε τη δόση, για να ζήσουμε καλύτερα». Την καταλαβαίνω απολύτως, αλλά εμείς δεν πρέπει να επιτρέπουμε, πρέπει να βρίσκουμε λύσεις και λύσεις έχουν δοθεί σε αυτή την Αίθουσα και παλιότερα και τελευταία, το 2020.

Λέγοντας, όμως, ο Αρχηγός της Αξιωματικής Αντιπολίτευσης «εγώ θέλω να καταργήσουμε τους πλειστηριασμούς», με την επίφαση ενός χρονικού διαστήματος, ουσιαστικά ξαναλέει ό,τι έλεγε το 2014, «με μία πράξη, με έναν νόμο, με ένα άρθρο θα καταργήσω τα πάντα και θα έρθει η ʺσεισάχθειαʺ». Αν τον ακούγαμε -που δεν θα τον ακούσουμε, εγώ, και να το φέρει η Κυβέρνηση, δεν θα το ψηφίσω ένα τέτοιο μέτρο, αλλά προφανώς η Κυβέρνηση Μητσοτάκη δεν θα το φέρει-, την επόμενη μέρα η χώρα θα είχε κλείσει, οι συναλλαγές θα είχαν σταματήσει, η χώρα θα είχε βρεθεί ξανά στην κατάσταση που βρέθηκε το πρώτο εξάμηνο του 2015. Και αυτό με Κυβέρνηση Μητσοτάκη μην το περιμένετε να συμβεί. Άρα ας συζητήσουμε κάτι ρεαλιστικό.

Ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, θα ήθελα τον λόγο για ένα δευτερόλεπτο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, δεν γίνεται.

**ΚΛΕΩΝ ΓΡΗΓΟΡΙΑΔΗΣ:** Έγινε αναφορά στο όνομά μου. Εγώ δεν θα πω τίποτα άλλο. Με προειδοποίησε ο κ. Παπαδημητρίου και θέλω να του το πω και δημόσια ότι τον ευχαριστώ για αυτό, αλλά κυρίως θέλω να πω ότι πρέπει να παρερμηνεύτηκαν τα λεγόμενά μου. Εγώ θεωρώ τους δημοσιογράφους συνολικά της πατρίδας μας ως τα πρώτα θύματα των εφοπλιστών που κατέχουν τα κανάλια στα οποία εργάζονται. Καταλάβατε; Και εργασιακά θύματα είναι, αλλά και θύματα συνειδησιακά είναι, γιατί δέχονται τρομερές πιέσεις και εντούτοις πολλάκις αντιστέκονται και κάνουν το λειτούργημά τους.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Ο κ. Ανδριανός από τη Νέα Δημοκρατία έχει τον λόγο.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Πριν μιλήσω για το νομοσχέδιο, κατ’ αρχάς θέλω να εκφράσω και εγώ τη θλίψη μου για την απώλεια των δύο εξαίρετων συναδέλφων, του Μανούσου Βολουδάκη και του Νεκτάριου Σαντορινιού. Συλλυπητήρια στις οικογένειές τους!

Επίσης, θέλω να πω ότι προσυπογράφω τα όσα είπε ο συνάδελφος Μπάμπης Παπαδημητρίου για τους δημοσιογράφους.

Κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο που διασφαλίζει τις προϋποθέσεις για την υλοποίηση ενός ιδιαίτερα σημαντικού έργου, του Πάρκου Ναυτικής Παράδοσης στο Φαληρικό Δέλτα. Πρόκειται για ένα όραμα τριών δεκαετιών, που σκόνταφτε -μεταξύ άλλων- στο περίπλοκο ιδιοκτησιακό καθεστώς της έκτασης, περιπλοκές τις οποίες επιλύει αποφασιστικά το υπό συζήτηση νομοσχέδιο. Δημιουργείται έτσι όχι απλώς ένα ακόμη Ναυτικό Μουσείο, αλλά ένα τοπόσημο, που αναδεικνύει με τον καλύτερο τρόπο την ενιαία και διαχρονική ναυτική παράδοση του Ελληνισμού, προβάλλοντας τόσο το Πολεμικό όσο και το Εμπορικό μας Ναυτικό, καθώς και το Λιμενικό Σώμα και την Ακτοφυλακή.

Πρόκειται, λοιπόν, για μια συμβολική υπογράμμιση όχι απλώς της αναγνώρισης της τεράστιας σημασίας της ναυτοσύνης στη διαμόρφωση και την ιστορική εξέλιξη της ελληνικής ταυτότητας, αλλά και της αποφασιστικότητάς μας να συνεχίσουμε ως έθνος, ως λαός, να πρωταγωνιστούμε παγκοσμίως στις θάλασσες της υδρογείου. Άλλωστε η κατά βάση ορεινή γεωμορφία της ελληνικής χερσονήσου, η εύκολη πρόσβαση στη θάλασσα, το κάλεσμα του αρχιπελάγους των νησιών μας και αργότερα ολόκληρης της Μεσογείου και της Μαύρης Θάλασσας έδωσαν εξαρχής στον Ελληνισμό τον ανοικτό χαρακτήρα του. Χάρη, λοιπόν, στη θάλασσα και τη ναυτοσύνη η ελληνική ταυτότητα είναι ανοιχτή και εξωστρεφής, πρόθυμη να αναζητήσει και να καλλιεργήσει σχέσεις αμοιβαίου οφέλους με άλλους λαούς, πρόθυμη να λειτουργήσει ως φορέας πολιτισμού και ευημερίας σε κάθε άκρη του κόσμου που διά θαλάσσης συνδέεται με την πατρίδα μας.

Η ελληνική παγκόσμια κυριαρχία στο Εμπορικό Ναυτικό, η αποφασιστική ισχύς και ιστορική δύναμη του Πολεμικού μας Ναυτικού, η αποτελεσματικότητα του Λιμενικού Σώματος και της Ακτοφυλακής στην προστασία των συνόρων και της νομιμότητας είναι υπό αυτή την έννοια κεκτημένα αιώνων, τα οποία οφείλουμε να διαφυλάξουμε πάση θυσία.

Πάνω από όλα οφείλουμε με αποτελεσματικότητα να προωθήσουμε τη ναυτοσύνη, την ενεργή σχέση με τη θάλασσα με κάθε δυνατό τρόπο στις νέες γενιές των Ελλήνων και Ελληνίδων. Σε αυτή την κατεύθυνση, σε αυτόν τον στόχο, όπου υπάρχουν ακόμη πολλά και σημαντικά που πρέπει να γίνουν, ώστε τα παιδιά και οι νέοι άνθρωποι να γνωρίσουν και να ενισχύσουν τους δεσμούς που μας συνδέουν ως λαό με τη θάλασσα, το Πάρκο της Ναυτικής Παράδοσης μπορεί να συμβάλει ουσιαστικά. Θέλω, λοιπόν, γι’ αυτό να συγχαρώ την αστική μη κερδοσκοπική εταιρεία «ΚΥΚΛΩΨ» και την οικογένεια Θεοδωρίδη, που αναλαμβάνει το κόστος υλοποίησης αυτού του σημαντικού έργου, ως συνεχιστές της μεγάλης παράδοσης προσφοράς της εφοπλιστικής μας κοινότητας.

Καθώς, λοιπόν, το κόστος της δημιουργίας του πάρκου θα καλυφθεί εξ ολοκλήρου από τον ιδιώτη, το δημόσιο θα ωφεληθεί όχι μόνο κατά 35 εκατομμύρια ευρώ της δωρεάς, αλλά και από τα θετικά αποτελέσματα που θα αρχίσει να παράγει αυτό το σημαντικό έργο με την ολοκλήρωσή του. Αναφέρω ενδεικτικά μόνο τη δημιουργία θέσεων εργασίας για την κατασκευή και την λειτουργία του, την ουσιαστική του συμβολή στον ευρύτερο στόχο της αναβάθμισης της νότιας ακτογραμμής της Αττικής, τη δημιουργία ενός σημείου αναφοράς για τη ναυτιλία -ιδίως για τα παιδιά και τους νέους ανθρώπους-, την αύξηση της επισκεψιμότητας στα πλωτά μας μουσεία, του θρυλικού θωρηκτού «Αβέρωφ», της τριήρους «Ολυμπιάς», του πρώτου υποβρυχίου - μουσείου στη χώρα μας, του υποβρυχίου «Πρωτεύς», που αποτελεί και συμπληρωματικό μέρος της συνολικής δωρεάς για τη δημιουργία του πάρκου, καθώς και του εμπορικού πλοίου «Ελλάς Λίμπερτυ». Να συγχαρώ, επίσης, τον Υφυπουργό κ. Χαρδαλιά για τη συμβολή και βεβαίως τον πρώην δήμαρχο Φαλήρου και νυν συνάδελφο και τον νυν δήμαρχο, ο οποίος είναι στα θεωρεία, για τη μεγάλη, ουσιαστική συμβολή για να υλοποιηθεί αυτό το έργο.

Έτσι όχι απλώς επιλύεται με τον καλύτερο τρόπο μια εκκρεμότητα δεκαετιών, όχι απλώς διασφαλίζεται η υλοποίηση ενός οράματος των ανθρώπων της νότιας Αττικής, γενικότερα της Ελλάδας και συνολικά του Πολεμικού Ναυτικού και του Εμπορικού Ναυτικού της πατρίδας, αλλά δρομολογείται ένα ακόμη αποφασιστικό βήμα, ώστε το νότιο παραλιακό μέτωπο της Αττικής να αξιοποιήσει τις τεράστιες αναπτυξιακές δυνατότητες, με απόλυτο σεβασμό προς την ιστορία και τον πολιτισμό του τόπου.

Οφείλουμε, λοιπόν, αυτές τις πρωτοβουλίες προσφοράς του ιδιωτικού τομέα να τις αναδεικνύουμε διπλά. Αφ’ ενός βέβαια να διασφαλίζουμε θεσμικά τη μέγιστη διαφάνεια και αποτελεσματικότητα, ώστε καμμία σκιά και κανένα κώλυμα να μην εμποδίζει αυτές τις συνεργασίες μεταξύ δημοσίου και ιδιωτικού τομέα από το να λειτουργούν πραγματικά όπως πρέπει, κάτι που επιτυγχάνεται με τις σαφείς προβλέψεις του παρόντος νομοσχεδίου.

Αφ’ ετέρου να χτίζουμε διαρκώς πάνω στην πολύτιμη πείρα αυτών των συνεργασιών που θα μπορούσαν να πολλαπλασιαστούν με θετικά οφέλη για τη χώρα και για ολόκληρη την κοινωνία εφόσον εμπεδωθεί η πραγματικότητα μιας ειλικρινούς, διαφανούς και ακώλυτης σχέσης. Άλλωστε όπως η ολοκλήρωση του πάρκου έτσι και η τριήρης «Ολυμπιάς» και το θωρηκτό «Αβέρωφ» θα μας υπενθυμίζουν τον θεσμό της χορηγίας που γεννήθηκε στην αρχαία Αθήνα που αφορούσε τόσο το θέατρο και τις λοιπές δημόσιες τελετές, τον πολιτισμό, όσο και την πρακτική προϋπόθεση της άνθησής του, τη διασφάλιση δηλαδή των προϋποθέσεων της ακεραιότητας και της ευημερίας της πόλεως.

Δύο, λοιπόν, είναι τα χρέη: Οι υψηλοί στόχοι που υπογραμμίζει αυτή η πρωτοβουλία, η οποία αποτελεί και το θέμα του υπό συζήτηση νομοσχεδίου, πρώτον. Να ενθαρρύνουμε θεσμικά ακόμη περισσότερο τη χορηγία, το πνεύμα των μεγάλων ευεργετών που ξεκινά από τους αρχαίους Αθηναίους χορηγούς, όπως προείπα, τον Ηρώδη τον Αττικό και φτάνει μέσω του Αβέρωφ, του Ζάππα στη σύγχρονη γενιά των Ελλήνων που προσφέρουν στην πατρίδα.

Δεύτερον, να ενισχύσουμε ακόμη αποφασιστικότερα τη σύνδεση των παιδιών και των νέων ανθρώπων με τη θάλασσα και τη ναυτοσύνη μεταξύ άλλων μέσα και από προγράμματα στο σχολείο, μέσα από τη διαρκή αναβάθμιση των σχολών του Εμπορικού και του Πολεμικού Ναυτικού, μέσα από την ενθάρρυνση της πρόσληψης Ελλήνων ναυτικών στα ελληνόκτητα πλοία, πράγμα που γίνεται πλέον και έχουν δοθεί αρκετά κίνητρα μέσα από την προώθηση του θαλάσσιου αθλητισμού στα παιδιά μας, μέσα από την απλοποίηση των όρων κατοχής και χρήσης μικρών και μεγαλύτερων σκαφών αναψυχής. Και αυτό γιατί και τα δύο αυτά συμβολικά και ουσιαστικά χρέη έχουν να κάνουν εν τέλει με τον σκληρό πυρήνα της διαχρονικής ταυτότητας του ελληνισμού: Με το παρελθόν αλλά και το παρόν και το μέλλον της πατρίδας και του γένους μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, αμέσως μετά από εσάς ξεκινούν οι Κοινοβουλευτικοί Εκπρόσωποι. Έχετε μια τροπολογία.

Παρακαλώ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κύριε Πρόεδρε, κυρίες και κύριοι Βουλευτές, η τροπολογία του Υπουργείου Εθνικής Άμυνας, με γενικό αριθμό 1590 και ειδικό 14, που κατατέθηκε στο σχέδιο του παρόντος νόμου του Υπουργείου Εθνικής Άμυνας περιλαμβάνει τέσσερις διατάξεις με τις οποίες, πρώτον παρατείνεται κατά τρία έτη η ισχύς του πίνακα επιτυχόντων του διαγωνισμού που διενεργήθηκε το 2018 για την πλήρωση κενών θέσεων δικαστικών λειτουργών του Δικαστικού Σώματος των Ενόπλων Δυνάμεων στον βαθμό του Παρέδρου από τη 17η Ιουλίου 2021 οπότε και έληξε η ισχύς του σύμφωνα με το άρθρο 47 του ν.4609/2019.

Δεύτερον, ορίζεται ο Β΄ Αντιπρόεδρος του Αναθεωρητικού Δικαστηρίου ως Προϊστάμενος Επιθεώρησης Στρατιωτικών Δικαστηρίων, γραμματειών και δικαστικών λειτουργών. Επιπλέον, με την ίδια ρύθμιση καθορίζεται ότι εφόσον ο ανωτέρω αποβιώσει, κωλύεται, απουσιάζει, αποχωρεί από την υπηρεσία τότε αναπληρώνεται από τον Γ΄ Αντιπρόεδρο του Αναθεωρητικού Δικαστηρίου.

Τρίτον, συστήνονται θέσεις επιτελάρχη στο Γενικό Επιτελείο Ναυτικού και στο Γενικό Επιτελείο Αεροπορίας.

Τέταρτον, καθορίζεται ότι ο Γενικός Γραμματέας του Πρωθυπουργού ή το κατά περίπτωση αρμόδιο μέλος της Κυβέρνησης, Υφυπουργός σε περίπτωση εφαρμογής της παραγράφου 3 του άρθρου 23 του ν.4622/2019, είναι κατ’ αρχάς αρμόδιος να παρέχει την έγκριση για τη διάθεση σε Υπουργούς των αεροσκαφών Embraer και Gulfstream της Μοίρας Μεταφοράς Υψηλών Προσώπων της Πολεμικής Αεροπορίας.

Ως προς την πρώτη ρύθμιση επισημαίνεται ότι το Δικαστικό Σώμα των Ενόπλων Δυνάμεων είναι σοβαρά υποστελεχωμένο. Ειδικότερα σας αναφέρω ότι από το σύνολο των εκατόν τριάντα εννέα οργανικών θέσεων του Δικαστικού Σώματος των Ενόπλων Δυνάμεων οι στελεχωμένες είναι μόλις ενενήντα. Άρα παραμένουν σαράντα εννέα κενές. Επιπλέον, επισημαίνεται ότι από τις παραπάνω θέσεις έχουν κενωθεί λόγω προαγωγής στον βαθμό του στρατιωτικού δικαστή Δ΄, οι δεκαεννέα από τις είκοσι θέσεις Παρέδρων του Δικαστικού Σώματος Ενόπλων Δυνάμεων οι οποίες είχαν πληρωθεί με τον προαναφερθέντα διαγωνισμό.

Η διενέργεια ενός νέου διαγωνισμού για την πλήρωση των ανωτέρω κενών οργανικών θέσεων θα ήταν νομίζω τόσο χρονοβόρα όσο και κοστοβόρα για τη διοίκηση καθώς από την προκήρυξη μέχρι την ολοκλήρωσή του παρεμβάλλεται διάστημα αρκετών μηνών, ενώ για τη διενέργειά του απαιτείται η διάθεση υλικών και οικονομικών πόρων. Ως εκ τούτου με την προτεινόμενη ρύθμιση αντιμετωπίζεται άμεσα η προαναφερθείσα υποστελέχωση του Δικαστικού Σώματος των Ενόπλων Δυνάμεων γεγονός που συμβάλλει καταλυτικά στην εύρυθμη λειτουργία της στρατιωτικής δικαιοσύνης.

Ως προς τη δεύτερη ρύθμιση επισημαίνεται ότι η ισχύουσα πρόβλεψη του κώδικα Δικαστικού Σώματος Ενόπλων Δυνάμεων καθορίζει ότι ο Πρόεδρος της Επιθεώρησης είναι ο νεότερος Αντιπρόεδρος του Αναθεωρητικού Δικαστηρίου. Η πρόβλεψη αυτή έχει δημιουργήσει προβλήματα στην πράξη καθώς ελλείπει παντελώς οποιαδήποτε πρόβλεψη για αναπλήρωση του οργάνου αυτού που διαδραματίζει πολύ σημαντικό ρόλο στην εύρυθμη λειτουργία της στρατιωτικής δικαιοσύνης εν γένει. Έτσι, με την προτεινόμενη ρύθμιση καλύπτεται το εν λόγω κενό και επιπλέον προβλέπεται ρητά ο βαθμός αλλά και ιδιότητα του προέδρου της Επιθεώρησης.

Με την τρίτη ρύθμιση επιδιώκεται η εναρμόνιση της οργανωτικής δομής του Γενικού Επιτελείου Ναυτικού και του Γενικού Επιτελείου Αεροπορίας με αυτή του Γενικού Επιτελείου Εθνικής Άμυνας και του Γενικού Επιτελείου Στρατού, ώστε να υφίστανται στην ιεραρχία τους αντίστοιχες δομές αλλά και αντίστοιχες αρμοδιότητες: Αρχηγός, Υπαρχηγός, Επιτελάρχης.

Παράλληλα, εκτός από την προαγωγή της επίτευξης του σκοπού της διακλαδικότητας στις Ένοπλες Δυνάμεις η σύσταση θέσης επιτελάρχη στα Γενικά Επιτελεία Ναυτικού και Αεροπορίας προάγει και την αποτελεσματικότερη λειτουργία τους και τον καλύτερο συντονισμό μεταξύ των γενικών επιτελείων. Με τον τρόπο αυτόν βελτιώνεται ποιοτικά η παραγωγή του επιτελικού έργου.

Τέλος, το αξιόμαχο των Ενόπλων Δυνάμεων και το υψηλό επίπεδο της αποτρεπτικής τους ικανότητα θέλω να σας διαβεβαιώσω ότι αποδεικνύονται καθημερινά. Οι τρεις πρώτες ρυθμίσεις θα τονώσουν ακόμα περισσότερο τις σημαντικές αυτές παραμέτρους για την επιτυχή ολοκλήρωση της αποστολής των Ενόπλων Δυνάμεων, συμβάλλοντας καταλυτικά στην εύρυθμη λειτουργία τους, ενώ με την τελευταία ρύθμιση επέρχεται η απαραίτητη εναρμόνιση ως προς το άρθρο 3 του ν.4142/2013 με το ν.4622/2019 ως προς το αρμόδιο όργανο για την έγκριση της διάθεσης των αεροσκαφών Embraer και GulfStream της μοίρας μεταφορών υψηλών προσώπων της Πολεμικής Αεροπορίας.

Κατόπιν των παραπάνω κρίνεται αναγκαία η υπερψήφιση των διατάξεων της τροπολογίας.

Σας ευχαριστώ.

**ΙΩΑΝΝΗΣ ΑΜΑΝΑΤΙΔΗΣ:** Κύριε Πρόεδρε, μια ερώτηση προς τον κύριο Υπουργό.

Ποια δυσλειτουργία υπήρχε για τη διάθεση των αεροσκαφών και αλλάζει;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Μέχρι τώρα το αναλάμβανε ο Γενικός Γραμματέας Κοινοβουλευτικού Έργου.

Πιστέψτε με η δουλειά του Γενικού Γραμματέα Κοινοβουλευτικού Έργου είναι εξαιρετικά πολυσχιδής, καθημερινή και πολλές φορές υπήρχαν διάφορες αρρυθμίες πάνω σε αυτό. Νομίζω είναι τεχνικού χαρακτήρα, θα μου επιτρέψετε να πω και περισσότερο έτσι ώστε να υπάρχει και μια αμεσότητα σε σχέση με την εικόνα της διάθεσης των συγκεκριμένων αεροσκαφών.

**ΙΩΑΝΝΗΣ ΑΜΑΝΑΤΙΔΗΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Σπανάκης από τη Νέα Δημοκρατία.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το νομοσχέδιο που σήμερα συζητάμε και σε λίγες ώρες θα γίνει νόμος του κράτους, είναι ένα νομοσχέδιο που αφορά τη δημιουργία ενός πολύ σημαντικού, ιστορικού, ενός πάρκου του οποίου η φήμη θα ξεπεράσει τα σύνορα της χώρας, κύριε Υπουργέ. Μιλάμε για τη δημιουργία του πάρκου ναυτικής παράδοσης με την επωνυμία «Οδυσσέας - Οι Έλληνες και η Θάλασσα», μέσω του οποίου επιδιώκονται η προβολή, η προώθηση της ναυτοσύνης των Ελλήνων από την αρχαιότητα μέχρι σήμερα.

Είναι υποχρέωσή μου ως Βουλευτής της εκλογικής περιφέρειας του νότιου τομέα να αναφερθώ, διότι μέσα από το πάρκο αυτό αναδεικνύεται και η περιοχή την οποία εκπροσωπώ. Υλοποιείται όμως μια επιδίωξη της πολιτείας εδώ και τρεις δεκαετίες για τη δημιουργία αυτού του πάρκου, για την ενίσχυση του θαλάσσιου αισθήματος και την προβολή της ναυτικής παράδοσης των Ελλήνων. Και ακούει κανείς τρεις δεκαετίες και το περνάει έτσι, με ψιλά γράμματα. Αλλά αυτές τις τρεις δεκαετίες έχουν γίνει μεγάλοι αγώνες, διαχρονικοί αγώνες από τον δήμο Παλαιού Φαλήρου, από όλους τους εμπλεκόμενους φορείς. Και χαίρομαι διότι εισηγητής σε αυτό το νομοσχέδιο είναι ο Βουλευτής, συνάδελφος και πρώην Δήμαρχος Φαλήρου ο Διονύσης Χατζηδάκης. Χαίρομαι διότι σε αυτήν την Αίθουσα είναι και ο νυν δήμαρχος Παλαιού Φαλήρου, όπου σε συνέχεια των προσπαθειών, των ενεργειών του Διονύση Χατζηδάκη, σήμερα βλέπει ως δήμαρχος να υλοποιείται ένα όνειρο το οποίο ξεπερνά τα όρια της περιφέρειάς μας, τα όρια του Φαλήρου και πλέον το Φάληρό μας, ο φαληρικός όρμος, η ευρύτερη περιοχή θα γίνει ένας χώρος που θα αναδεικνύει την ιστορία της χώρας μας.

Με το νομοσχέδιο αυτό επιλύονται ζητήματα ιδιοκτησιακά στο Φαληρικό Δέλτα, που αποτελούσαν αν θέλετε και παράγοντα καθυστερήσεων για την υλοποίηση του συγκεκριμένου έργου. Παράλληλα, ρυθμίζονται τα ζητήματα του οργανισμού που πρόκειται να αναλάβει την ανέγερση του Πάρκου Ναυτικής Παράδοσης, η οποία θα γίνει χωρίς κόστος από το ελληνικό δημόσιο.

Η δημιουργία του Πάρκου Ναυτικής Παράδοσης με την εξ ολοκλήρου δωρεά ιδιώτη έχει σημαντικά οφέλη, τα οποία πρέπει να τονίσουμε στην Αίθουσα αυτή, με τα πιο σημαντικά τα εξής: Τη σταθερή απασχόληση σημαντικού αριθμού εργαζομένων, όλων των ειδικοτήτων και κατά τη διάρκεια κατασκευής του πάρκου αυτού, αλλά και μετά την ολοκλήρωση της κατασκευής του έργου. Δεύτερον, ευκαιρίες απασχόλησης στα κέντρα αναψυχής στον χώρο του πάρκου κατά την περίοδο λειτουργίας του. Τρίτον, αναμόρφωση της περιοχής του Παλαιού Φαλήρου, η οποία θα προσελκύσει κέρδη για τον τοπικό δήμο και θα αναβαθμίσει περαιτέρω την περιοχή σε συνδυασμό με έργα, τα οποία χρειάζεται η περιοχή και τα οποία έχουν αναδειχθεί από τον Δήμο Παλαιού Φαλήρου αλλά και από τους γειτονικούς δήμους, όπως τον Δήμο Καλλιθέας και τον Δήμο Μοσχάτου και Ταύρου για τα έργα ανάπλασης του φαληρικού όρμου. Τέταρτο πλεονέκτημα, η διαφύλαξη της ελληνικής ναυτικής ιστορίας. Πέμπτον, η αναβίωση της ελληνικής παραδοσιακής ναυπηγικής τέχνης, με τη δημιουργία καρνάγιου για την κατασκευή μικρών ξύλινων σκαφών για εκπαιδευτικούς και εμπορικούς σκοπούς με σεβασμό στην προστασία του περιβάλλοντος. Έκτον, η δημιουργία σημείου αναφοράς και πόλου έλξης για τη ναυτιλία, καθώς ο χώρος θα παρέχει τη δυνατότητα πολλαπλών εκδηλώσεων, εκθέσεων, ευέλικτη αίθουσα συνεδρίων χωρητικότητας τουλάχιστον τετρακοσίων ατόμων, αίθουσας εκπαιδευτικών προγραμμάτων με σύγχρονο τεχνολογικό εξοπλισμό. Έβδομον, ενίσχυση της εκπαίδευσης με σύγχρονους χώρους βιβλιοθήκης το οποίο είναι κάτι πάρα πολύ σημαντικό, διότι γίνονται ιδιαίτερες προσπάθειες στο θέμα αυτό από την τοπική αυτοδιοίκηση, από τον Δήμο Παλαιού Φαλήρου, όπου πλέον τα παιδιά όλων των σχολείων, ολόκληρου του λεκανοπεδίου, όλων των σχολείων της χώρας, αλλά κυρίως των σχολείων του νοτίου τομέα θα έχουν τη δυνατότητα να έχουν μία βιβλιοθήκη, όπου ο επισκέπτης θα έχει πρόσβαση σε ιστορικές και σύγχρονες πηγές του πολεμικού, αλλά και του εμπορικού ναυτικού. Άλλο ένα πλεονέκτημα είναι ότι θα έχουμε αύξηση της επισκεψιμότητας στα πλωτά μουσεία θωρηκτό «Αβέρωφ» και τριήρης «Ολυμπία». Επίσης, άλλο ένα πλεονέκτημα είναι η εγκατάσταση του πρώτου μουσείου, υποβρύχιου μουσείου στην Ελλάδα το οποίο αν θέλετε αποτελεί συμπληρωματικό μέρος της συνολικής δωρεάς για την κατασκευή του πάρκου.

Όλα αυτά σε μια περιοχή αναπτυσσόμενη. Όλα αυτά σε μια περιοχή που θέλουμε να τη χτίσουμε και να είναι καλύτερη για εμάς και για τα παιδιά μας. Σε μια περιοχή που η Κυβέρνηση του Κυριάκου Μητσοτάκη και της Νέας Δημοκρατίας με κάθε τρόπο, με κάθε μέσο προσπαθεί να αναδείξει την ιστορία και τον πολιτισμό. Για παράδειγμα το Υπουργείο Πολιτισμού προχωράει για να αναδειχθεί ο μουσειακός χώρος «Δεσμώτες» του Φαλήρου στο Φαληρικό Δέλτα, όπως η ανάδειξη των Μακρών Τειχών στην περιοχή του Μοσχάτου. Έχουμε επίσης στον Άλιμο την ιστορία του Θουκυδίδη. Διεκδικούμε επίσης να δούμε ιστορικό μουσείο -κύριε Υπουργέ, αυτό αν θέλετε πρέπει να μπει σε πρώτη προτεραιότητα και να είναι το αμέσως επόμενο βήμα-, την οικία του στρατηγού Δαβάκη στην οδό Δαβάκη στην Καλλιθέα, που το είχε ανάγκη η περιοχή, έτσι ώστε τα νότια προάστια πέρα από ένας πόλος έλξης για να δει κανείς τη θάλασσα, τις ομορφιές, τους χώρους αναψυχής, να δει και την ιστορία της χώρας και να συνδέσει μια επίσκεψη στα νότια προάστια με την ιστορία του τόπου.

Για όλα αυτά και για άλλα πολλά είμαστε εδώ και νομίζω ότι αυτό το νομοσχέδιο πρέπει να το υπερψηφίσουν όλες οι πτέρυγες του Κοινοβουλίου, διότι δεν δημιουργεί κανένα κόστος για το ελληνικό δημόσιο. Πρέπει πραγματικά να ευχαριστήσουμε τον άνθρωπο εκείνον που κάνει αυτήν τη δωρεά αλλά και όλους τους παράγοντες που συνέβαλαν για να υλοποιηθεί αυτή η δωρεά και σίγουρα την τοπική αυτοδιοίκηση και τον Δήμο Παλαιού Φαλήρου για τη διαχρονική διεκδίκηση αυτού του πάρκου. Να έρθουμε τώρα να το υπερψηφίσουμε, διότι δίνουμε και ένα μήνυμα ότι το Κοινοβούλιό μας, όλες οι παρατάξεις, σεβόμαστε την ιστορία μας και είμαστε εδώ όταν υπάρχουν τέτοιες αντίστοιχες πράξεις να τις να ψηφίσουμε ομόφωνα. Και αυτό το μήνυμα πρέπει να φύγει σήμερα από το Κοινοβούλιο μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθητές και μαθήτριες και πέντε εκπαιδευτικοί συνοδοί τους από το Γυμνάσιο Βάρδας Ηλείας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Μανωλάκος από τη Νέα Δημοκρατία.

**ΝΙΚΟΛΑΟΣ ΜΑΝΩΛΑΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν ξεκινήσω, θα ήθελα να εκφράσω τα θερμά μου συλλυπητήρια και τη βαθιά μου θλίψη για τον εξαίρετο και εκλεκτό συνάδελφο Νεκτάριο Σαντορινιό, τον Βουλευτή του ΣΥΡΙΖΑ και πρώην Υπουργό, με τον οποίο είχα την τύχη να συνεργαστώ επί δύο χρόνια όταν ήμουν διοικητής στα νησιά του Αιγαίου.

Συναντιόμασταν τακτικά. Ήταν ένας αεικίνητος Υπουργός, ένας ακέραιος άνθρωπος, ένας φιλότιμος άνθρωπος. Μέσα από την καρδιά μου εύχομαι να είναι ελαφρύ το χώμα το οποίο θα τον σκεπάσει.

(Χειροκροτήματα από την πτέρυγα του ΣΥΡΙΖΑ)

Κύριε Πρόεδρε, κύριε Υπουργέ, κυρίες και κύριοι Βουλευτές, δεν γνωρίζω αν η Αξιωματική Αντιπολίτευση είναι ευχαριστημένη με τη λειτουργία του Κοινοβουλίου. Προσωπικά δηλώνω πως δεν είμαι. Μπορώ να αντιληφθώ την ανάγκη του κριτικού λόγου. Αυτός είναι και ο ρόλος της Αντιπολίτευσης. Ασκεί κριτική και ελέγχει. Αναρωτιέμαι όμως τι γίνεται εδώ.

Όσο πλησιάζουν οι εκλογές όλο και περισσότερο αυξάνεται ο αρνητισμός στον καθαρό λόγο και ο λαϊκισμός κατορθώνει και καταλαμβάνει τα πάντα. Δεν δεχόμαστε τίποτα, δεν συμφωνούμε σχεδόν σε τίποτα, όλα γίνονται λάθος από την Κυβέρνηση και ο ΣΥΡΙΖΑ έφτασε στο σημείο να απέχει των ψηφοφοριών. Εκ προοιμίου δηλαδή απόρριψη των πάντων, μια λογική «θα ασκήσω κριτική, θα πω αυτό που θέλω, αλλά σας δηλώνω ότι δεν πρόκειται να ψηφίσω διότι δεν είστε δημοκρατική κυβέρνηση». Νομίζω ότι πρέπει να συνέλθουμε, διότι ο ελληνικός λαός και βλέπει και κρίνει.

Κυρίες και κύριοι συνάδελφοι, σήμερα συζητάμε ένα νομοσχέδιο που ρυθμίζει τη δημιουργία Πάρκου Ναυτικής Παράδοσης και κυρώνει την αντίστοιχη σύμβαση δωρεάς προς το ελληνικό δημόσιο. Όμως δεν πρόκειται περί της δημιουργίας ενός νέου ναυτικού μουσείου, αλλά για έναν πολυχώρο όπου θα φιλοξενεί πλειάδα δραστηριοτήτων ψυχαγωγίας και εκπαίδευσης, ενώ παράλληλα φιλοδοξεί να εξελιχθεί σε κοιτίδα πολιτισμού και πόλο έλξης της εγχώριας και διεθνούς ναυτιλίας.

Κύριε Υπουργέ, συμφωνώ για τον πολυχώρο, αλλά θα πρέπει να πούμε ότι υπάρχει το Ναυτικό Μουσείο Ελλάδος, το οποίο εδρεύει στην πόλη μου, τον Πειραιά, τη ναυτική πρωτεύουσα της χώρας και λειτουργεί με πολυσχιδή δραστηριότητα από το 1955. Κι εδώ επιτρέψτε μου να πω ότι πολύ καλά κάνετε και φέρνετε το νομοσχέδιο, όμως, θα μπορούσε να είχε άλλη κατεύθυνση και να αξιοποιηθεί και η τεχνογνωσία τόσων χρόνων του Ναυτικού Μουσείου Ελλάδος.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Επίσης, με προβληματίζει που το μεγάλο λιμάνι της χώρας, ο Πειραιάς, έστω και σημειολογικά, ενώ είναι συνδεδεμένος και ιστορικά με το κέντρο της ελληνικής ναυτιλίας, μένει εκτός.

Πάντως, είναι απορίας άξιον πως έχουν ακουστεί -να μου επιτραπεί- σημεία και τέρατα εδώ μέσα, στο Κοινοβούλιο, που είμαι σίγουρος ότι ο δωρητής θα τα ακούει και θα λέει «πού πήγα και έμπλεξα». Γιατί, έχουμε έναν άνθρωπο, έναν ευπατρίδη, που δημιούργησε προσωπικό πλούτο και όπως πολλοί Έλληνες στο απώτερο, αλλά και στο πρόσφατο παρελθόν, αποφάσισε να δώσει από την περιουσία του, αποφάσισε να προσφέρει στην πατρίδα του και να δημιουργήσει ένα έργο που έρχεται να κάνει πράξη, που στο διάβα των δεκαετιών δεν κατάφεραν δεκάδες άλλοι να κάνουν.

Κοντολογίς, με το νομοσχέδιο ρυθμίζεται ένα έργο προστιθέμενης αξίας, θα έλεγα, στην υπ’ όψιν περιοχή. Προβάλλει, ασφαλώς, την εθνική μας ναυτοσύνη και διαφυλάσσει τη ναυτική μας παράδοση.

Όμως παρακαλώ τον κύριο Υπουργό, να καταγράψει δύο προτάσεις μου, που είναι με πολύ καλή πειραιώτικη διάθεση και πρόθεση.

Πρώτον, το Ναυτικό Μουσείο Ελλάδος, εμβληματικό ίδρυμα για τον Πειραιά, που είναι το κέντρο της ελληνικής ναυτιλίας, θα πρέπει να βρεθεί τρόπος να διασυνδεθεί με τον υπό δημιουργία πολυχώρο του Ναυτικού Πάρκου.

Δεύτερον, να προστεθεί στο όλο εγχείρημα μια μελέτη βιωσιμότητας και σκοπιμότητας, ώστε να είμαστε βέβαιοι ότι θα αρχίσει η εκτέλεση ενός έργου, αφ’ ενός, και θα φτάσει μέχρι τέλους και αφ’ ετέρου ότι δεν θα αποτελεί πρόβλημα για το Πολεμικό Ναυτικό, αλλά θα είναι ένα έργο περηφάνιας, τόσο για την Κυβέρνησή μας, όσο και για τους πολίτες που θα το απολαμβάνουν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μανωλάκο.

Ολοκληρώθηκε ο κατάλογος των ομιλητών.

Πριν περάσουμε στον κύκλο των δευτερολογιών των εισηγητών και των ειδικών αγορητών, ζήτησε τον λόγο ο Κοινοβουλευτικός Εκπρόσωπος της Νέας Δημοκρατίας.

Ορίστε, κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ πολύ, κύριε Πρόεδρε.

Κατ’ αρχάς, εκείνο που θα ήθελα να σημειώσω είναι ότι η ψήφιση του νομοσχεδίου τακτοποιεί μια πολύχρονη εκκρεμότητα για το Πάρκο Ναυτικής Ιστορίας. Πρόκειται για ένα ζήτημα που απασχόλησε τους τοπικούς φορείς της περιοχής, αλλά και την ελληνική πολιτεία. Μια ιδέα που ουδέποτε μπόρεσε να υλοποιηθεί, έρχεται σήμερα, με πρωτοβουλία του συναδέλφου Διονύση Χατζηδάκη, της δημοτικής αρχής Παλαιού Φαλήρου, της ηγεσίας του Υπουργείου Εθνικής Άμυνας, να λάβει σάρκα και οστά.

Όμως, νομίζω ότι έχουμε αδικήσει τον δωρητή, τον ευεργέτη. Δεν έγιναν οι αναφορές που θα έπρεπε να γίνουν, διότι το να δίδει κάποιος Έλληνας πολίτης 35 εκατομμύρια ευρώ, για να γίνει μια υποδομή που ακουμπάει τη ναυτική μας ιστορία και παράλληλα να αναβαθμίζει μια περιοχή από τις καλύτερες της Αθήνας και της χώρας, προσελκύοντας εσωτερικό, αλλά και εξωτερικό τουρισμό, νομίζω είναι ένα πολύ μεγάλο ζήτημα.

Συνήθως στην Ελλάδα, όμως, αγνοούμε ότι τα πιο λαμπρά κτήρια, τα μεγαλύτερα κτήρια των Αθηνών και της χώρας, έχουν γίνει από Έλληνες ευεργέτες. Έχουν γίνει από δωρητές. Και είμαι πάντα της άποψης, κύριε Πρόεδρε, ότι η προσφορά στο κοινωνικό σύνολο, η προσφορά στους Έλληνες και στην Ελλάδα πρέπει να υπογραμμίζεται, οφείλουμε να τη διαφημίζουμε, ακριβώς, για την έννοια του θετικού παραδείγματος, ακριβώς, για να βρίσκει αντίστοιχους μιμητές.

Δεν δεχόμαστε εμείς τη συζήτηση ότι όλα μπορεί να τα κάνει το κράτος, διότι αν μπορούσε να τα κάνει όλα το κράτος, θα τα είχε κάνει. Δεν μπορεί να τα κάνει όλα το κράτος.

Από εκεί και πέρα, όμως, άνθρωποι που δημιούργησαν πλούτο, ευημερία το να επιστρέφουν ένα μικρό κομμάτι ή μεγαλύτερο ως κοινωνικό μέρισμα, ως εταιρική κοινωνική ευθύνη, που το λέμε σήμερα, μπορεί ιδεολογικά ορισμένους να τους ενοχλεί, εμάς καθόλου δεν μας ενοχλεί. Θέλουμε να παροτρύνουμε και άλλους επιχειρηματίες και άλλους εύπορους πολίτες αυτής της χώρας να κάνουν το ίδιο που έκανε ο κ. Θεοδωρίδης στο Παλαιό Φάληρο και είπε ότι θα αναλάβει τα έξοδα του Πάρκου Ναυτικής Ιστορίας.

Να αναφέρω ότι περί ναυτοσύνης των Ελλήνων παραβιάζω ανοιχτές θύρες. Πρέπει, όμως, να αναδεικνύουμε τη ναυτική μας ιστορία και τις δυνατότητες που δίνει αυτή η χώρα στους ανθρώπους να δημιουργήσουν. Το αντιλαμβάνονται αυτό οι άνθρωποι της θάλασσας. Οι Έλληνες εφοπλιστές γνωρίζουν ότι αν δεν είχαν γεννηθεί στην Ελλάδα και είχαν γεννηθεί επί παραδείγματι στο Βέλγιο, το πιθανότερο ήταν να μην ήταν εφοπλιστές, να ήταν ανθρακωρύχοι ή οτιδήποτε άλλο. Γι’ αυτό και επιστρέφουν ένα κομμάτι. Και δεν συνηγορώ εδώ υπέρ των εφοπλιστών. Η Κυβέρνηση και η κάθε κυβέρνηση πιστεύω ότι δεν κοιτάζει τους εφοπλιστές, κοιτάζει τους δεκάδες χιλιάδες εργαζόμενους που εργάζονται στον εφοπλισμό.

Κατά συνέπεια και ολοκληρώνοντας, κύριε Πρόεδρε, θα ήταν ευχής έργο να συνδεθεί αύριο, μεθαύριο το Πάρκο Ναυτικής Ιστορίας που συζητάμε σήμερα με το Ναυτικό Μουσείο και να γίνει ολοκληρωμένα ή μέσα από κοινές εκδηλώσεις ή μέσα από κοινά εκπαιδευτικά προγράμματα, να συνεργάζονται αυτές οι δομές, διότι οι Έλληνες οφείλουν μεγάλο βαθμό της ελευθερίας τους στη ναυτοσύνη τους και αυτά πρέπει και να διδάσκονται και να προβάλλονται.

Όσο για τις δωρεές επαναλαμβάνω ότι αισθάνομαι την ανάγκη να ευχαριστήσω ως Κοινοβουλευτικός Εκπρόσωπος της Νέας Δημοκρατίας τον δωρητή, που χάριν εκείνου ξεπεράσαμε πολύχρονα εμπόδια δεκαετιών. Γιατί ιδέες υπάρχουν και υπήρχαν και για το συγκεκριμένο ζήτημα, τα χρήματα δεν υπήρχαν. Στα χρήματα υπήρχε αδυναμία. Βρέθηκε, λοιπόν, ο δωρητής και καταβάλλει τα 35 εκατομμύρια ευρώ. Είναι ευθύνη της πολιτείας τώρα να υλοποιηθούν οι μελέτες αυτού του μεγάλου έργου, σε ένα πλαίσιο καλού νόμου που ψηφίζουμε σήμερα και είναι ευθύνη της πολιτείας να υλοποιηθεί αυτό το έργο όσο το δυνατόν γρηγορότερα για να αποδίδει και την πρέπουσα υπεραξία στην τοπική και στην εθνική οικονομία.

Και, βεβαίως, εμείς διαφωνούμε με αυτά που ακούστηκαν ότι θα υπάρχει και εμπορική χρήση και εστιατόρια και αίθουσες εκδηλώσεων. Όλα τα μουσεία σήμερα πουλάνε αντίτυπα, κάνουν εκδηλώσεις, έχουν χώρους εκδηλώσεων, έχουν εστιατόρια, ακριβώς για να ενισχύουν τη βιωσιμότητά τους αυτοί οι χώροι. Εκείνο που μας ενδιαφέρει είναι η ανάδειξη και η ανάδειξη είναι δια της επισκεψιμότητας. Και η επισκεψιμότητα για να αυξηθεί χρειάζεται και την επίσκεψη, χρειάζεται και τα πλωτά μουσεία, χρειάζεται, όμως, να αποτελεί και όλος ο χώρος μια ευχάριστη περιήγηση σε ένα Πάρκο Ναυτικής Ιστορίας, το οποίο ψηφίζουμε σήμερα και όπως έλεγε ο Ναύαρχος, ο Βουλευτής Νοτίου Τομέα κ. Διονύσης Χατζηδάκης, μας ταλαιπώρησε είκοσι ή τριάντα χρόνια.

Πρέπει, λοιπόν, εκτός από τον δωρητή, εκτός από τον ευεργέτη θα πω εγώ που δίνει τα χρήματά του, να πιστωθεί και στους ανθρώπους που αγωνίστηκαν για να γίνει νόμος του κράτους αυτή η ιδέα, αυτό το όραμα και αυτοί είναι ο σημερινός δήμαρχος του Παλαιού Φαλήρου, ο παλαιός δήμαρχος που είναι εδώ μαζί μας σήμερα και νυν Βουλευτής Νοτίου Τομέα Αττικής, ο Διονύσης Χατζηδάκης, αλλά και ο Νίκος ο Παναγιωτόπουλος και ο Νίκος ο Χαρδαλιάς, ο Υφυπουργός Άμυνας, η ηγεσία, δηλαδή, του Υπουργείου Εθνικής Άμυνας με τους συνεργάτες τους και πρωτίστως ο Πρωθυπουργός, ο οποίος είπε ότι αυτό το πράγμα πρέπει να γίνει και σήμερα, λοιπόν, λαμβάνει σάρκα και οστά.

Μακάρι τέτοια έργα να γίνονται πολλά και θα πολλαπλασιάζονται αυτά τα έργα, κυρίες και κύριοι συνάδελφοι, όταν υπογραμμίζουμε την προσφορά Ελλήνων πολιτών για να λειτουργούν ως θετικό παράδειγμα. Βγάζουν από την Ελλάδα, βγάζουν γιατί οι συνθήκες ευνοούν εδώ, πρέπει ένα μεγάλο μέρος να το επιστρέψουν στην ελληνική κοινωνία και στην ελληνική οικονομία.

Ευχαριστώ πολύ.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κύριε Πρόεδρε, θα ήθελα τον λόγο για να καταθέσω νομοτεχνικές βελτιώσεις.

**ΠΡΟΕΔΡΕΥΩΝ (Γεώργιος Λαμπρούλης):** Πριν συνεχίσουμε με τις δευτερολογίες των εισηγητών και ειδικών αγορητών θα δώσω τον λόγο στον κύριο Υπουργό για να καταθέσει νομοτεχνικές βελτιώσεις. Προφανώς είναι οι τελευταίες.

Ορίστε, κύριε Χαρδαλιά, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Επιτρέψτε μου, επειδή ακούστηκαν πάρα πολλά και ειδικά σε θέματα ηθικής τάξης, τόσο ο Υπουργός, αλλά και ο δωρητής ξεκινήσαμε μια συζήτηση από τις επιτροπές, η οποία ολοκληρώνεται αυτή τη στιγμή και καταθέτουμε νομοτεχνικές βελτιώσεις στο συγκεκριμένο σχέδιο νόμου του Υπουργείου Εθνικής Άμυνας.

Πρώτον, στο τέλος του σχεδίου νόμου προστίθενται οι λέξεις «και λοιπές επείγουσες διατάξεις του Υπουργείου Εθνικής Άμυνας».

Στο άρθρο 10 του σχεδίου νόμου επέρχονται οι εξής αλλαγές: α) Στο πρώτο εδάφιο της παραγράφου 1 μετά από τις λέξεις «άρθρο 10 του παρόντος» προστίθεται μία φράση, η οποία είναι τεχνικής φύσεως, θα σας το καταθέσουμε.

β) Στο δεύτερο εδάφιο της παραγράφου 1 μετά από τη φράση «δεν ισχύουν οι διατάξεις» προστίθενται οι λέξεις «περί δημοσίου λογιστικού, περί συμβάσεων παραχώρησης και».

γ) Στο δεύτερο εδάφιο της παραγράφου 2 οι λέξεις «του πρώτου εδαφίου» αντικαθίσταται από τις λέξεις «της παραγράφου 1».

Το σημαντικό, όμως -τα υπόλοιπα ήταν τεχνικά-, είναι ότι η παράγραφος 3 αντικαθίσταται ως εξής και σας τη διαβάζω:

«3. Οι προσλήψεις του πάσης φύσεως προσωπικού του οργανισμού, με συμβάσεις εργασίας ιδιωτικού δικαίου αορίστου ορισμένου χρόνου, κατά την περίοδο διαχείρισης του πάρκου, πραγματοποιείται σύμφωνα με τον ετήσιο προγραμματισμό προσλήψεων του άρθρου 51 και κατά παρέκκλιση κάθε άλλης γενικής ή ειδικής διάταξης, με βάση τη διαδικασία της παρούσας.

α) Οι προσλήψεις διενεργούνται ύστερα από δημόσια προκήρυξη. Η προκήρυξη καταρτίζεται από τα αρμόδια όργανα του οργανισμού, ύστερα από σύμφωνη γνώμη του Ανώτατου Συμβουλίου Επιλογής Προσωπικού εγκρίνεται από το διοικητικό συμβούλιο και αναρτάται στην ιστοσελίδα του ΑΣΕΠ και του οργανισμού. Μετά την παρέλευση είκοσι ημερών από την υποβολή της δημόσιας προκήρυξης στο ΑΣΕΠ ή των τυχόν αναγκαίων, κατά την κρίση του ΑΣΕΠ, συμπληρωματικών στοιχείων τεκμαίρεται η σύμφωνη γνώμη του.

β) Με απόφαση του διοικητικού συμβουλίου του οργανισμού συγκροτείται τριμελής επιτροπής αξιολόγησης, ανά κατηγορία προσλήψεων. Η επιτροπή αξιολόγησης αποτελείται από τον εκτελεστικό διευθυντή ή οριζόμενο από το διοικητικό συμβούλιο αναπληρωτή του, τον γενικό διευθυντή ή διευθυντή αρμόδιο για θέματα ανθρώπινου δυναμικού και τον γενικό διευθυντή ή διευθυντή της αντίστοιχης οργανικής μονάδας. Η επιτροπή αξιολόγησης αξιολογεί τις αιτήσεις και συντάσσει προσωρινούς πίνακες κατάταξης, τους οποίους αναρτά στην ιστοσελίδα του οργανισμού.

Οι προσωρινοί πίνακες αποστέλλονται στο ΑΣΕΠ μαζί με τα απαραίτητα δικαιολογητικά, για έλεγχο νομιμότητας. Κατά των προσωρινών πινάκων οι υποψήφιοι μπορούν να ασκήσουν ένσταση ενώπιον του ΑΣΕΠ μέσα σε αποκλειστική προθεσμία πέντε ημερών που αρχίζει από την επομένη ημέρα της δημοσίευσης τους. Το ΑΣΕΠ διενεργεί τον έλεγχο νομιμότητας και τον κατ’ ένσταση έλεγχο μέσα σε είκοσι ημέρες από την πάροδο της προθεσμίας υποβολής των ενστάσεων. Η απόφαση του ΑΣΕΠ κοινοποιείται στον φορέα, προκειμένου να καταρτίσει τον οριστικό πίνακα προσληπτέων. Σε περίπτωση άπρακτης παρόδου της προθεσμίας του έκτου εδαφίου της παρούσας περίπτωσης, θεωρείται ότι το ΑΣΕΠ επικυρώνει ως οριστικό τον προσωρινό πίνακα.».

Επίσης, στον πίνακα περιεχομένων και στο κείμενο του νόμου πριν από το άρθρο πρώτο προστίθεται Κεφάλαιο Α΄ με τίτλο: «Κύρωση Σύμβασης Δωρεάς».

Μετά από το άρθρο 13 προστίθεται στον πίνακα περιεχομένων και στο κείμενο του νόμου Κεφάλαιο Β΄ με τίτλο: «Λοιπές επείγουσες διατάξεις του Υπουργείου Εθνικής Άμυνας», στο οποίο τίθεται η τροπολογία υπ’ αριθ. 1590/14/13-2-2023.

Πριν από το άρθρο 14 προστίθεται Κεφάλαιο Γ΄ με τίτλο: «Έναρξη Ισχύος».

Ευχαριστώ.

(Στο σημείο αυτό ο Υφυπουργός Εθνικής Άμυνας κ. Νικόλαος Χαρδαλιάς καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 164-165)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να διανεμηθεί στις Κοινοβουλευτικές Ομάδες.

Προχωράμε στις δευτερολογίες και ξεκινάμε με την αντίθετη φορά. Τον λόγο έχει ο κ. Μυλωνάκης για πέντε λεπτά.

**ΑΝΤΩΝΙΟΣ ΜΥΛΩΝΑΚΗΣ:** Κύριε Υπουργέ, λυπούμαστε. Τις τέσσερις τροπολογίες, τις οποίες καταθέσαμε και άπτονται στο μέλλον των στελεχών των Ενόπλων Δυνάμεων, δεν τις κάνατε δεκτές.

Περιμένουμε, λοιπόν, την υπόσχεσή σας ότι στο επόμενο χρονικό διάστημα, στο άμεσο, όμως, χρονικό διάστημα, θα φέρετε τις τροπολογίες αυτές για να περάσουν, διότι δεν εμπιστευόμαστε εάν δεν τα δούμε γραμμένα. Νομίζω ότι είχαμε συζητήσει τα θέματα αυτών των τροπολογιών κατά τη διάρκεια του νομοσχεδίου για τη μέριμνα υπέρ των στελεχών των Ενόπλων Δυνάμεων.

Πιστεύω ότι κάνετε λάθος όσο αφήνετε τα θέματα αυτά και περνάνε προς τα πίσω. Τα στελέχη περιμένουν το ειδικό μισθολόγιο το οποίο έχετε υποσχεθεί. Βέβαια, είπατε αυτό μετά από τις εκλογές. Δεν αξίζει τον κόπο να τους απαξιώνουμε άλλο. Πρέπει να είμαστε δίπλα τους.

Το ίδιο θα ήθελα να σας πω και να σας παρακαλέσω να ενεργήσετε τα δέοντα ούτως ώστε να ξεκινήσουμε να παίρνουμε διαθεσιμότητες στα μεταγωγικά μας αεροσκάφη. Kαι τα C-27 και τα C-130 είναι όλα καθηλωμένα εκτός από ένα. Πρέπει κάποια στιγμή να δούμε τι γίνεται με αυτά. Κι ας αφήσουμε αυτά τα οποία λέγονται ή κυκλοφορούν ότι το Υπουργείο σκέφτεται να αγοράσει μεταχειρισμένα σε καλή κατάσταση ή και καινούργια. Μία χαρά είναι τα αεροσκάφη. Να μπουν, λοιπόν, για PDM, για overall και να τελειώνουμε για να τα έχουμε διαθέσιμα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κ. Κατσώτη τον ειδικό αγορητή από το Κομμουνιστικό Κόμμα.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Παπαδημητρίου, δεν είστε εδώ, αλλά όταν μπορέσετε πείτε μας αν οι ψηφοφόροι της Νέας Δημοκρατίας συμφωνούν να ζουν χωρίς ελεύθερους χώρους, χωρίς πράσινο, χωρίς χώρους άθλησης. Μήπως συμφωνούν με την κατάργηση του οκταώρου και τη θέσπιση του δεκαώρου. Μήπως συμφωνούν με τον νόμο Κατρούγκαλου που τους είχατε υποσχεθεί πως θα τον καταργήσετε. Μήπως συμφωνούν με τους πλειστηριασμούς της πρώτης κατοικίας που τώρα επτακόσιες χιλιάδες κινδυνεύουν. Μήπως συμφωνούν με την πρωτοφανή ακρίβεια στο ρεύμα, στα καύσιμα, στα είδη πρώτης ανάγκης που έχουν φτάσει οι τιμές τους σε απαγορευτικά επίπεδα.

Κύριοι, όσοι ψηφίζουν το ΚΚΕ, όσοι θέλουν να το ψηφίσουν για πρώτη φορά, αλλά ακόμα και όσοι δεν το ψηφίζουν ακόμη, αναγνωρίζουν στο ΚΚΕ την πρωτοπόρα δράση του για κάθε πλευρά της ζωής της εργατικής λαϊκής οικογένειας. Η θέση μας σε κάθε νομοσχέδιο παίρνει υπ’ όψιν ποιον υπηρετούν οι ρυθμίσεις του και ποιον βλάπτουν.

Αυτό το νομοσχέδιο δεν έχει να κάνει με τις λαϊκές ανάγκες, όπως αναδείξαμε στην πρωτολογία μας. Εδώ, σήμερα, έχετε πάρει μία διαμαρτυρία του Ναυτικού Ομίλου Αμφιθέας. Κι αυτός πετάγεται απ’ έξω. Δεν θα είναι ούτε αυτός μέσα. Δεν είπατε τίποτα γι’ αυτό. Για πείτε μας. Θα βγει έξω γιατί εκεί θα γίνουν εργασίες για να γίνει το πάρκο.

Επιπλέον, θα ήθελα να αναφερθώ στο αθλητικό κέντρο γιατί εδώ ο κύριος Υπουργός κάνει πως δεν καταλαβαίνει. Αποδεικνύεται, λοιπόν, ότι αυτό που φτιάχνετε στο Ελληνικό είναι ξένο προς τις ανάγκες του λαού, παρά τη διαφήμιση ότι είναι έργο για όλους.

Δεν είναι για τους αθλητές και αθλούμενους, τους δρομείς, τον λαό που τους πετάτε έξω από τον Άγιο Κοσμά, χωρίς να έχει διασφαλιστεί ακόμα και αυτό που υποσχόταν ο Υπουργός περί μετεγκατάστασης των αθλητικών εγκαταστάσεων, εφόσον πρώτα είχαν διαμορφωθεί οι νέοι αθλητικοί χώροι σύμφωνα με τον σχεδιασμό της σύμβασης. Ήταν μέσα στη σύμβαση. Εσείς χωρίς αυτά, τους πετάτε έξω.

Δεν είναι για τους κατοίκους και όσους μένουν στο νοίκι που η μπίζνα του real estate θα πάει στα ύψη τα ενοίκια, που είναι ήδη δυσβάσταχτα για τη λαϊκή οικογένεια.

Δεν είναι για τους εργαζόμενους στο έργο αυτό που γίνεται στο Ελληνικό με τις συνθήκες δουλειάς επταήμερου, δωδεκάωρου, με μισθούς που τους κατατρώει το κύμα της ακρίβειας.

Δεν είναι αυτό το έργο για τους αυτοαπασχολούμενους επαγγελματίες που θα δουν να στραγγαλίζονται -ως συνέχεια της θηλιά των χρεών- από τον ανταγωνισμό των μεγάλων εμπορικών κέντρων που θα φυτρώσουν στην περιοχή.

Δεν είναι για τη νεολαία που βλέπει έναν πραγματικό πνεύμονα που είχε για άθληση να σφραγίζεται, σε συνδυασμό με τις υποτυπώδεις υποδομές αθλητισμού και πολιτισμού με ελεύθερη πρόσβαση που διατηρούν οι δήμοι της ευρύτερης περιοχής.

Δεν είναι για τους εργαζόμενους, τους λαϊκούς ανθρώπους, τους νέους και τις νέες που έχουν αξιοπρέπεια, που με τη δουλειά τους δίνουν αγώνα επιβίωσης καθημερινά, που έχουν το κεφάλι ψηλά και τους συνεπαίρνει η μεγάλη πολιτιστική κληρονομιά της χώρας μας που είναι εμπνευσμένη από τη ζωή του λαού και δεν έχει καμμία σχέση με τον υποτιθέμενο πολιτισμό του τζόγου, του καζίνου, που αποτελεί και το τοπόσημο της σήψης του συστήματος που καταδικάζει τις λαϊκές ανάγκες και τα δικαιώματα για να κερδίζουν οι λίγοι μέτοχοι-παράσιτα.

Η λεγόμενη ανάπτυξη, που λέτε, αποδεικνύεται ότι είναι για τους λίγους και όχι για όλους και αποδεικνύεται από το γεγονός ότι διώχνετε χιλιάδες αθλητές, αθλούμενους, δρομείς, τον λαό της περιοχής και όλης της Αττικής από τον Άγιο Κοσμά για να κατασκευαστούν στη θέση τους είκοσι επτά βίλες, κλείνοντας ταυτόχρονα και όλη την παραλία.

Ακόμα και οι διάτρητες διατάξεις της σύμβασης του 2016 που επικαλείται ο ΣΥΡΙΖΑ με σκόπιμες ασάφειες που υπήρξαν σε αυτές για να ρίξουν στάχτη στα μάτια, για να αποσπαστεί η συναίνεση του λαού για το έργο που δήθεν είναι για όλους, δεν εξασφαλίζουν τίποτα. Άλλωστε, στη συνέχεια υπήρξε και η ψήφιση από όλους Νέα Δημοκρατία, ΣΥΡΙΖΑ, ΠΑΣΟΚ, για την επιτάχυνση της παράδοσης του Ελληνικού στη «ΛΑΜΔΑ» γι’ αυτό και πήρατε όλοι τις ευχαριστίες του Λάτση για τις κυβερνήσεις Σαμαρά, Τσίπρα, Μητσοτάκη.

Αυτό που πραγματικά συμβαίνει και υπάρχει επιδίωξη είναι να προχωρήσουν γρήγορα τα έργα που θα έχουν άμεση απόδοση κερδών, όπως το καζίνο, τα εμπορικά κέντρα, ο σχεδιασμός για τη μπίζνα του real estate και τα μεγάλα πορτοφόλια. Γι’ αυτό και η όποια δέσμευση για κατασκευή αθλητικών χώρων, αν και εφόσον αυτή υλοποιηθεί, θα είναι από τις τελευταίες, μετά από πολλά χρόνια, ενώ όλα αυτά τα χρόνια όλοι όσοι χρησιμοποιούσαν τον Άγιο Κοσμά θα βρίσκονται στον αέρα.

Ο νόμος του ΣΥΡΙΖΑ όχι μόνο δεν διασφάλιζε τους αθλητικούς χώρους και τη χρήση τους, αλλά αντίθετα άνοιξε αυτόν τον δρόμο, καθώς είναι χαρακτηριστικό ότι ούτε συγκεκριμένα χρονοδιαγράμματα προέβλεπε ούτε συγκεκριμένη διασφάλιση για αθλητές, αθλούμενους, δρομείς κ.λπ., όταν θα ξεκινούσαν τα έργα. Αντίθετα, εξυπηρετούσε τη «ΛΑΜΔΑ» όπως έκανε και η Νέα Δημοκρατία, όπως αποτυπώθηκε και από την κοινή τους ψήφο για να επιταχυνθούν τα έργα με άμεση απόδοση κερδών, όπως προαναφέρθηκε.

Γι’ αυτό το ΚΚΕ με την τροπολογία παίρνει πρωτοβουλία, όπως και με τη συμβολή στην κινητοποίηση και διεκδίκηση του λαού για να εκσυγχρονιστεί ο Άγιος Κοσμάς, να υπάρξουν σύγχρονες εγκαταστάσεις με ελεύθερη πρόσβαση σε αθλητικά σωματεία, ομοσπονδίες, δρομείς, αθλούμενους, τον λαό και τη νεολαία της περιοχής και όλης της Αττικής για να μην διωχθούν όλοι αυτοί για είκοσι επτά βίλες κάποιων χλιδάτων.

Ο λαός του Νοτίου Τομέα χρειάζεται τώρα να γυρίσει την πλάτη σε όλους εσάς που στηρίζετε τους επιχειρηματίες, τους μονοπωλιακούς ομίλους και παραδίδετε τους ελεύθερους χώρους για επιχειρηματική δράση, αποκλείοντας την ελεύθερη πρόσβαση στη νεολαία, στους αθλητές και σε όλο τον λαό της περιοχής. Αυτό κάνετε και στον Φλοίσβο.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε την κ. Αντωνίου ειδική αγορήτρια του Κινήματος Αλλαγής.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, ξεκινώ τη δευτερολογία μου όπως έκλεισα την πρωτολογία μου, με την ευχή η Κυβέρνηση -και η παρούσα και η επόμενη- να μην απογοητεύσει τους μελλοντικούς χρήστες και ωφελούμενους του Ναυτικού Πάρκου, να δικαιώσουν τη γενναιόδωρη προσφορά του κ. Θεοδωρίδη, αλλά και τις προσπάθειες όσων έχουν εργαστεί γι’ αυτό εδώ το έργο, όπως ο Δήμαρχος Παλαιού Φαλήρου κ. Γιάννης Φωστηρόπουλος. Διότι δεν τον ανέφερα στην πρωτομιλία μου και ήταν παράλειψη μου.

Γιατί, άλλωστε, πιστεύω πολύ -όχι μόνο εγώ, αλλά και η παράταξή μου- στον ρόλο της τοπικής αυτοδιοίκησης. Πιστεύουμε ότι ο ρόλος της αυτοδιοίκησης είναι πολύ σημαντικός στη δημιουργία της τοπικής και περιφερειακής ανάπτυξης και θα είναι καθοριστικός ο ρόλος του Δημάρχου και του δημοτικού συμβουλίου Παλαιού Φαλήρου και για τη δημιουργία αλλά και για τη λειτουργία στο μέλλον του Ναυτικού Πάρκου.

Επίσης, επισημάναμε τα στοιχειώδη που πρέπει να εξασφαλιστούν ώστε να ευοδωθεί το έργο με αναπτυξιακό πρόσημο για τους πολίτες της νότιας Αθήνας και όχι μόνο και κατά τη διάρκεια της εκτέλεσης αλλά και κατά τη διάρκεια της λειτουργίας του.

Για την τροπολογία που καταθέσατε ακόμα μία φορά τελευταία στιγμή, θέλω να θυμίσω τα εξής: Ο Υπουργός είχε φέρει ένα νομοσχέδιο για τη μέριμνα προσωπικού το οποίο είχε βγει στη διαβούλευση από τα μέσα Δεκέμβρη. Κατά τη συζήτηση του είχε όλο τον χρόνο και την ευχέρεια να ενσωματώσει διατάξεις προς επίλυση κάθε προβλήματος, οργανωτικό, αλλά και του προσωπικού των Ενόπλων Δυνάμεων.

Άλλωστε, κύριε Υπουργέ, δεν είναι ότι δεν είχατε χρόνο. Είχατε την ευχέρεια τριάμισι χρόνια να τα μελετήσετε όλα τα θέματα. Παρ’ όλα αυτά φέρατε ένα νομοσχέδιο ελλιπέστατο, όπως σας το είχαμε επισημάνει. Και τώρα και στο παραπέντε προσπαθείτε με μία άλλη τροπολογία να καλύψετε και άλλα κενά. Τα θέματα που φέρνετε στην εν λόγω τροπολογία είναι θέματα καθαρά μέριμνας προσωπικού και λειτουργικά, τα οποία έπρεπε να εντάσσονται στη θεματολογία του νομοσχεδίου, που ψηφίστηκε προ ημερών. Αν αυτό δεν είναι προχειρότητα, τότε τι είναι; Βέβαια, διέπει μία πολύ μεγάλη προχειρότητα και κακή κοινοβουλευτική διαδικασία και λειτουργία αυτή την Κυβέρνηση και το έχουμε καταγγείλει από αυτό το Βήμα πάρα πολλές φορές.

Αν και δεν έχουμε σοβαρό λόγο να διαφωνήσουμε, δεν μπορούμε να μην πούμε, για ακόμα μία φορά, ότι χειριστήκατε ζητήματα που αφορούν στις Ένοπλες Δυνάμεις με τρόπο που δεν συνάδει με τον ρόλο τους.

Τέλος, κύριε Υπουργέ, θέλω να σας πω ότι την Παρασκευή σας καταθέσαμε εκ νέου μία ερώτηση για τη μετεγκατάσταση των ΕΑΣ. Περιμένουμε και από το Υπουργείο σας να πάρει θέση και να μην κρυφτεί πίσω από τις αρμοδιότητες του Υπουργείου Οικονομικών. Είναι ένα τεράστιο θέμα που αφορά στις Ένοπλες Δυνάμεις, αφορά στην επένδυση στον νότιο τομέα και πρέπει να γνωρίζουμε το τι ακριβώς συμβαίνει. Και επειδή υπάρχει μία πολύ μεγάλη κρυψίνοια, κάποια στιγμή αυτή η Κυβέρνηση πρέπει από αυτό εδώ το Βήμα να μας απαντήσει, όλα τα αρμόδια Υπουργεία, για να ενημερωθούν και οι εργαζόμενοι στα ΕΑΣ αλλά και οι πολίτες του νότιου τομέα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κ. Δρίτσα, εισηγητή από τον ΣΥΡΙΖΑ.

Ορίστε, έχετε τον λόγο.

**ΘΕΟΔΩΡΟΣ ΔΡΙΤΣΑΣ:** Ευχαριστώ πάρα πολύ, κύριε Πρόεδρε.

Ξεκινώ με τις νομοτεχνικές βελτιώσεις. Κύριε Υπουργέ, έτσι όπως πρόλαβα να τις δω, σε θετική κατεύθυνση κινούνται και διορθώνουν σημαντικές αβλεψίες, να τις πω έτσι επιεικώς. Αποτελούν σχεδόν στα περισσότερα σημεία προϊόν, πολύ μερικό βέβαια και μειωμένης έκτασης, της διαβούλευσης που έγινε όλες αυτές τις μέρες.

Εμείς και όλη η Αντιπολίτευση ζητήσαμε περισσότερες εγγυήσεις σε μία σειρά σημαντικά ζητήματα. Όμως, μέχρι τώρα ήταν επιβεβαιωμένο ότι η σύμβαση δεν επιδέχεται αλλαγών. Το ζητήσαμε, το ρωτήσαμε όλες αυτές τις ημέρες. Ρητή απάντηση δεν υπήρχε, αλλά η στάση ήταν ότι αυτό είναι, αν σας αρέσει ή δεν σας αρέσει.

Από αυτή την άποψη και χωρίς να έχω τη φιλοδοξία να σας ζητήσω να ανατρέψετε όλη τη σύμβαση τώρα πια -δεν θα ήταν σώφρων στάση από τη μεριά μας, θα ήταν σαν να πετάμε στα σύννεφα- τουλάχιστον αφού μπορείτε να κάνετε αυτές τις νομοτεχνικές βελτιώσεις γιατί δεν συμπεριλαμβάνετε το «Βέλος» που σας είπαμε να το κάνετε; Εμμένετε στο δόγμα «τοις κείνων ρήμασι πειθόμενοι»; Δεν πρέπει. Κυβέρνηση είστε. Εξουσία λαϊκής εντολής είστε, όσο είστε ακόμη. Λοιπόν, μην το αποφεύγετε. Όσο είναι καιρός, βάλτε και το «Βέλος» στις νομοτεχνικές βελτιώσεις.

Επίσης τι εμποδίζει τη συμμετοχή του δημάρχου Παλαιού Φαλήρου στο διοικητικό συμβούλιο του οργανισμού αυτού; Το θέμα του Ναυτικού Ομίλου Αμφιθέας δεν το ξέρω. Δεν έχω υπ’ όψιν μου τη χωροταξία. Εσείς, κύριε συνάδελφε, κύριε Χατζηδάκη, το ξέρετε. Προφανώς. Εγώ δεν το ξέρω. Αλλά αναφέρθηκε και ο εισηγητής του Κομμουνιστικού Κόμματος ότι εκδιώκεται ένας ναυταθλητικός όμιλος. Πρέπει; Δεν πρέπει; Δεν χωράει; Δεν ταιριάζει; Δεν ξέρω αν πρέπει ή δεν πρέπει και πώς πρέπει να βοηθηθεί προφανώς να συνεχίσει το έργο του. Αλλά γιατί δεν ελήφθη αυτό υπ’ όψιν σε μία τόσο μελετημένη χωροταξική οργανωμένη και όλα αυτά προσπάθεια;

Αυτά είναι τα αρχικά μέτρα. Πάω τώρα στην υπουργική τροπολογία. Εντάξει, εμείς έχουμε δηλώσει τη στάση μας ότι απέχουμε από την ψηφοφορία. Αλλά από τον νόμο του 2018 η στρατιωτική δικαιοσύνη απέκτησε ένα καινούργιο βάθρο ομαλών εξελίξεων στην κρίση, στη στελέχωση και εκκρεμεί ακόμη η πλήρης εφαρμογή της μεγάλης μεταρρύθμισης που έγινε συνταγματικά για την αυτοτέλεια και την απένταξη της στρατιωτικής δικαιοσύνης από την στρατιωτική διοίκηση. Και αυτό δεν έχει προχωρήσει. Και, όμως, παρατείνουμε τρία ακόμα έτη τον πίνακα επιτυχόντων του διαγωνισμού του 2018. Μιλάμε για πέντε χρόνια μετά και μέχρι να γίνει θα έχει φτάσει τα έξι χρόνια. Οι υποψήφιοι μπορεί ο καθένας τους να έχει κάνει ήδη καριέρα. Αυτά δημιουργούν τεράστια προβλήματα. Εν πάση περιπτώσει εάν αυτή είναι η μόνη λύση. Αλλά είναι δείγμα πράγματι ότι δεν πάει κάτι καλά και τόσα χρόνια μετά.

Και ενώ προβλέπεται από τη νομοθεσία ότι προϊστάμενος επιθεώρησης αναλαμβάνει ο νεότερος αντιπρόεδρος -και έχει λογική αυτό-, ξαφνικά έρχεται ο δεύτερος αντιπρόεδρος του αναθεωρητικού δικαστηρίου. Γιατί; Δεν ξέρω πάλι αν είναι επί του συγκεκριμένου, αν υπάρχει κάποια αιτία. Δεν το ξέρω και δεν μπορώ να το ξέρω. Αλλά εν πάση περιπτώσει ήταν ένας κορμός. Είχε μία λογική.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Παραμένει ο νεότερος αντιπρόεδρος. Απλά αναπληρώνεται. Λέμε τι συμβαίνει σε περίπτωση που κωλύεται. Καταλάβατε; Δεν αλλάζουμε κάτι. Συμπληρώνουμε.

**ΘΕΟΔΩΡΟΣ ΔΡΙΤΣΑΣ:** Εδώ δεν λέει ότι αναπληρώνει. Εδώ λέει ότι ορίζεται, προκειμένου να οριστεί ως προϊστάμενος. Και λέει παρακάτω «προϊστάμενος της επιθεώρησης είναι ο δεύτερος αντιπρόεδρος του αναθεωρητικού δικαστηρίου». Ο νεότερος αντιπρόεδρος δεν συνυπολογίζεται.

Επίσης, ίσως να μας δοθεί η ευκαιρία σε άλλη φάση να καταλάβουμε τι είναι οι νέες δομές του επιτελάρχη, των επιτελαρχών, που αλλιώς λέγονται στον Στρατό, αλλιώς στην Αεροπορία και αλλιώς στο Ναυτικό. Δεν καταλαβαίνουμε. Και για το πώς κανονίζει κάποιος για τα υψηλά πρόσωπα, είναι δευτερεύον. Αυτές είναι οι παρατηρήσεις.

Να προχωρήσω όσο γίνεται πιο γρήγορα. Έχουμε την έκθεση της Επιστημονικής Υπηρεσίας της Βουλής. Σας ανέφερα στην ομιλία μου ότι θέτει σοβαρά θέματα και θέτει και οριακή δεδομένη στάση -του Συμβουλίου της Επικρατείας εννοεί- της δικαιοσύνης για το αν πληρούνται οι όροι ή όχι των κανόνων της χωροταξίας και της πολεοδομίας σε σχέση με τα δεδομένα, τα οποία αλλάζουν σε αυτή τη σύμβαση. Κινδυνεύει η σύμβασή σας, εάν κάποιος προσφύγει στο Συμβούλιο της Επικρατείας σύμφωνα με την έκθεση της Επιστημονικής Υπηρεσίας της Βουλής, να καταρρεύσει. Και βέβαια, δεν επιχαίρει κανείς. Αλλά σας το λένε οι επιστήμονες της Βουλής. Ούτε αυτό το λάβατε υπ’ όψιν.

Και επαναλαμβάνω, κύριε Υπουργέ, ότι δεν είδα πουθενά παρέμβαση του Ελεγκτικού Συνεδρίου σε σύμβαση. Δεν είδα πουθενά Ανεξάρτητη Αρχή Δημοσίων Συμβάσεων σε σύμβαση και όλα τα άλλα που έχω πει.

Το Πολεμικό Μουσείο Θεσσαλονίκης θα πρέπει να αποφασίσει επιτέλους ότι η πολεμική ιστορία της Ελλάδας περιλαμβάνει και την αντίσταση στην αμερικανοκίνητη χούντα και στην δικτατορία που στέρησε τις ελευθερίες του ελληνικού λαού.

Ο Σύνδεσμος Φυλακισθέντων και Εξορισθέντων της Δικτατορίας είναι κομμάτι των αγώνων, όχι καθαρά των πολεμικών αγώνων, αλλά δεν μπορεί να γίνεται τόσο στενή ερμηνεία και να θεωρεί η διοίκηση του Πολεμικού Μουσείου τον ΣΦΕΑ ως ξένο σώμα. Δικαιούται να έχει χώρο εκεί. Αλλιώς φροντίστε να του δοθεί ένας ακόμα πιο αναβαθμισμένος και τιμημένος χώρος.

Τελειώνω, κύριε Πρόεδρε. Για τα ΕΑΣ δίκιο έχει η συνάδελφος που τα έθεσε. Θα προβούμε στις επόμενες ημέρες σε σχετική ερώτηση κ.λπ..

Τελειώνουμε με τους ευεργέτες. Δώστε μου μισό λεπτό, κύριε Πρόεδρε.

Γιατί γίνεται αυτή η συζήτηση; Το ζήτημα δεν είναι οι ευεργέτες. Καλώς και υπάρχουν, καλώς και έχουν την επιθυμία να συνεισφέρουν. Δεν ξέρω πότε και πάντα και ποια είναι τα κίνητρα κ.λπ., αλλά δεν μπαίνω σε αυτή τη συζήτηση. Ξέρουμε ευεργέτες που ήταν πολύ εντάξει, ξέρουμε και ευεργέτες που είχαν πολλά, η ιστορία τα λέει αυτά, δεν τα λέω εγώ. Αλλά και εδώ το ζήτημα δεν είναι τι θέλει ο ευεργέτης. Το ζήτημα είναι τι θέλει η πολιτεία για να καλέσει τον ευεργέτη να καλύψει ένα κενό. Επειδή υπάρχουν και τρόποι, πού είναι το Ταμείο Ανάκαμψης και Βιωσιμότητας, για ένα μεγάλο ναυτικό μουσείο της Ελλάδας, για παράδειγμα; Δεν υπάρχουν χρήματα γενικώς και για τίποτα; Γι’ αυτό η αναβάθμιση του Ναυτικού Μουσείου Ελλάδας με κέντρο τον Πειραιά και με διακτίνωση μαζί με το Παλαιό Φάληρο σε όλη την ακτή του Σαρωνικού είναι μείζονος σημασίας στόχος, εθνικός, πολιτισμικός, παραγωγικός, αναπτυξιακός και προφανώς πολιτισμική υποχρέωση στη ναυτοσύνη των Ελλήνων.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής πέντε μεταπτυχιακοί φοιτητές του Εθνικού και Καποδιστριακού Πανεπιστημίου Αθηνών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Χατζηδάκης.

**ΔΙΟΝΥΣΙΟΣ ΧΑΤΖΗΔΑΚΗΣ:** Κύριε Πρόεδρε, θα είμαι πολύ σύντομος.

Κυρίες και κύριοι συνάδελφοι, μιλάμε χωρίς να γνωρίζουμε ποιος είναι ο χώρος.

**ΘΕΟΔΩΡΟΣ ΔΡΙΤΣΑΣ:** Για εμένα δεν ισχύει αυτό. Έχω πάει πολλές φορές.

**ΔΙΟΝΥΣΙΟΣ ΧΑΤΖΗΔΑΚΗΣ:** Από το 2007 έως το 2011 προσπαθούσα να πείσω τους Υπουργούς Εθνικής Άμυνας και του Πολιτισμού, αφού έπεισα πρώτα το Πολεμικό Ναυτικό να κάνει οριστική μελέτη. Παίρνοντας ανά χείρας τη μελέτη πήγαινα στους διάφορους Υπουργούς. Δεν χρειάζεται να τους κατονομάσω, ήταν και Υπουργοί Πολιτισμού. Αλλά χρήματα για να κάνεις ένα έργο δεν υπήρχαν. Έπεσε και η τρόικα το 2010 και τελειώσαμε, ηττηθήκαμε. Τους πίεζα, κύριοι συνάδελφοι, λέγοντας το εξής: Εάν περάσουν τρία χρόνια και αν δεν γίνει το Πάρκο Ναυτικής Παράδοσης, εμένα με ευνοεί διότι θα το πάρει ο δήμος. Και έτσι μπαινόβγαινα σε διάφορα Υπουργεία. Τελικά ηττηθήκαμε, ηττήθηκε το πολιτικό σύστημα.

Και τι γίνεται από μηχανής θεός; Ένας ευπατρίδης λέει «θα βάλω τα χρήματα εγώ και θα φτιάξω το Πάρκο Ναυτικής Παράδοσης». Και αρχίσαμε να λέμε «πού τα βρήκε τα λεφτά», «μπορεί να πεθάνει και να μας αφήσει το κτήριο χωρίς να τελειώσει». Για όνομα του θεού! Να είναι καλά ο άνθρωπος, να μας κάνει το Πάρκο Ναυτικής Παράδοσης και ό,τι άλλο θέλει το μυαλό του και η ψυχή του.

Λοιπόν, κύριοι συνάδελφοι, όλοι κρινόμαστε από τα πεπραγμένα, ούτε από τη φλυαρία ούτε από την πολυλογία, από τα πεπραγμένα!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώθηκαν οι δευτερολογίες.

Τον λόγο έχει ο Υπουργός για την ομιλία του και για το κλείσιμο της σημερινής συνεδρίασης.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κύριε Πρόεδρε, κυρίες και κύριοι Βουλευτές, ολοκληρώσαμε έναν μαραθώνιο συζητήσεων σε επίπεδο επιτροπών αλλά και διαβουλεύσεων εδώ και πάρα πολλούς μήνες, χρόνια θα έλεγα, σε σχέση με ένα πολύ σημαντικό έργο που αφορά στο Πάρκο Ναυτικής Παράδοσης «Οδυσσέας - Οι Έλληνες και η θάλασσα».

Πριν προχωρήσω στην ουσία του ζητήματος να απευθυνθώ προς το Σώμα, και με βάση κάποιες αναφορές που έγιναν να δώσω κάποιες μικρές εξηγήσεις, για να μην έχουμε παρανοήσεις. Εξηγήσεις για θέματα, βέβαια, που είναι άσχετα με το νομοσχέδιο, αλλά νομίζω είναι πολύ σημαντικό να κατατεθούν στα Πρακτικά.

Σε σχέση με την τροπολογία -ξεκινώ από το τελευταίο που ανέφερε ο σεβαστός κ. Δρίτσας- υπήρχε, πράγματι, πρόβλεψη πρόεδρος της επιθεώρησης να είναι ο νεότερος αντιπρόεδρος του αναθεωρητικού δικαστηρίου. Η πρόβλεψη αυτή, επαναλαμβάνω, έχει δημιουργήσει προβλήματα στην πράξη, καθώς ελλείπει παντελώς οποιαδήποτε πρόβλεψη για αναπλήρωση του οργάνου αυτού, που διαδραματίζει πολύ σημαντικό ρόλο, εσείς το ξέρετε, έχετε μεγάλη εμπειρία, στην εύρυθμη λειτουργία της στρατιωτικής δικαιοσύνης εν γένει.

Ερχόμαστε, λοιπόν, τώρα και λέμε ότι ο δεύτερος αντιπρόεδρος του αναθεωρητικού δικαστηρίου ορίζεται ως προϊστάμενος της Επιθεώρησης Στρατιωτικών Δικαστηρίων, Γραμματειών και Δικαστικών Λειτουργών. Με την ίδια ρύθμιση καθορίζεται ότι εφόσον ο ανωτέρω αποβιώσει, κωλύεται, απουσιάζει ή αποχωρεί από την υπηρεσία, τότε αναπληρώνεται από τον τρίτο αντιπρόεδρο του αναθεωρητικού δικαστηρίου.

Τώρα, σε σχέση με το αίτημά του ΣΦΕΑ ενημερώθηκα από τα μέλη στην επιτροπή. Επικοινώνησα με το Πολεμικό Μουσείο και δη με τον πρόεδρό του. Δεν εκδιώκεται κανένας από πουθενά. Ζήτησε παράταση παραμονής ο ΣΦΕΑ μέχρι τις 23 Μαρτίου για ανεύρεση άλλου χώρου -αυτό ήταν το αίτημά τους- και το διοικητικό συμβούλιο του Πολεμικού Μουσείου της Θεσσαλονίκης το απεδέχθη. Κανένα πρόβλημα δεν υπάρχει να επανέλθουν με καινούργιο αίτημα -το εξήγησα- ώστε να δοθεί ακόμα περαιτέρω χρόνος και από εκεί και πέρα να ξεκινήσει αυτή η συζήτηση σε σχέση με τη νομική διευθέτηση του θέματος.

Κρατάω αυτό που είπατε, όμως, ότι μας ασκείται μία κριτική για ένα θέμα που αφορά σε έναν αναγκαστικό νόμο που είχατε την ευκαιρία να το λύσετε όντας πέντε χρόνια στην κυβέρνηση. Παρά ταύτα παρέμεινε στις καλένδες έστω και κάτω από την οποιαδήποτε ομπρέλα κάποιων εξηγήσεων ή τέλος πάντων διευκρινίσεων.

Είμαστε εδώ για να είμαστε χρήσιμοι, να τιμάμε την ιστορία μας και αυτό είναι κάτι το οποίο είναι ξεκάθαρο. Η δουλειά που γίνεται στο Πολεμικό Μουσείο και από το διοικητικό συμβούλιο και από τον πρόεδρό του είναι εξαιρετική, είναι πρότυπη και το βλέπετε να εξελίσσεται ένα συγκεκριμένο στρατηγικό σχέδιο σε όλη τη χώρα.

**ΙΩΑΝΝΗΣ ΑΜΑΝΑΤΙΔΗΣ:** Το πρόβλημα το δημιούργησε η απόφαση του Πολεμικού Μουσείου.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Είμαστε εδώ για να λύνουμε τέτοια θέματα, κύριε Αμανατίδη, με πολύ σεβασμό και στην ιστορία και στους πάντες. Κανείς δεν πρόκειται να πεταχτεί έξω, κανένας αθλητικός σύλλογος και κανένας ναυτικός όμιλος.

Αντίθετα, με την ολοκλήρωση της διαβούλευσης επί των μελετών πλέον με τους εμπλεκόμενους φορείς και την επίλυση κάποιων χωροταξικών θεμάτων θα υπάρξει και η ανάλογη μέριμνα.

Τρίτον, δεν θα επανέλθω στο ζήτημα αυτό με τον Άγιο Κοσμά. Με πολύ σεβασμό σάς λέω ότι στην αρχική σας τοποθέτηση λέγατε ότι διώχνουμε τους αθλητές. Στη δεύτερή σας τοποθέτηση διορθώσατε εμμέσως λέγοντας ότι διώχνουμε τους δρομείς του λαού.

**ΧΡΗΣΤΟΣ ΚΑΤΣΩΤΗΣ:** Όλους τους διώχνετε.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Ακούστε λιγάκι.

Προχωράμε και ξέρετε πάρα πολύ καλά ότι τιμούμε τους αθλητές. Αν θέλετε να κάνουμε τη συζήτηση για τις συνθήκες που επικρατούσαν στους χώρους που φιλοξενούσαν τους αθλητές στον Άγιο Κοσμά, μπορούμε να την κάνουμε, αλλά δεν δείχνει σεβασμό προς τους αθλητές μας. Αυτή τη στιγμή δεν υπάρχει καμμία αντίρρηση, πλην του ΣΕΓΑΣ, από όλες τις ομοσπονδίες και έχει ολοκληρωθεί η μετεγκατάσταση των αθλητών με περισσή ευθύνη και υπευθυνότητα.

Κάτι τελευταίο. Ξέρετε, το είπα και στην αρχή το λέω και τώρα. Γενικά πιστεύω στην ανάγκη να δουλέψουμε όλοι μαζί και να συνεργαστούμε για ζητήματα ειδικά που άπτονται θεμάτων εθνικής άμυνας, ασφάλειας, που αφορούν στην πατρίδα. Και έχω εξηγήσει ότι δεν με ενδιαφέρει η αντιπαράθεση. Με ενδιαφέρει να μπορούμε να συζητάμε και ο καθένας να συμπληρώνει τον άλλον. Στην τελική ανάλυση, πίσω και πάνω από οτιδήποτε άλλο είναι το πόσο χρήσιμοι είμαστε στην κοινωνία, στη χώρα, στην πατρίδα. Αλλά παρακολουθώ με μεγάλη στωικότητα και ειλικρινά σας μιλάω, με στεναχωρούν οι αναφορές που γίνονται -και δη οι έωλες αναφορές- σε μια σειρά ζητημάτων. Και, βεβαίως, δεν μου αρέσει η αντιπαράθεση, αλλά επειδή είμαι άνθρωπος των προκλήσεων, δεν μπορούμε να προκαλούμε γενικότερα το κοινό αίσθημα με αναφορές οι οποίες φαντάζουν ώρες-ώρες σαν πυροτεχνήματα και σαν κραυγές στο όριο των λεκτικών ακροβατισμών.

Ακούω ξανά και ξανά «δεν δίνετε σημασία στα στελέχη των Ενόπλων Δυνάμεων, δεν ασχολείστε». Από πού εκφράζεται αυτό; Ξέρετε κάτι; Ο υποφαινόμενος σε αυτούς τους δεκαοκτώ μήνες με την καθοδήγηση του Υπουργού και την εντολή του Πρωθυπουργού έχει βρεθεί σε διακόσιες σαράντα οκτώ μονάδες, σχηματισμούς και φυλάκια από τους Οθωνούς μέχρι τη Γαύδο, από το Καστελλόριζο και τη Στρογγύλη μέχρι τις Καστανιές και την Κάσο. Και είμαστε εκεί. Είμαστε εκεί ξέρετε γιατί; Διότι είναι πολύ εύκολο εδώ από τα έδρανα του Κοινοβουλίου, από τα γραφεία του Υπουργείου, από τις τηλεοράσεις να μιλάμε για το ενδιαφέρον μας για τις Ένοπλες Δυνάμεις. Όμως, το πραγματικό πεδίο είναι εκεί. Και είμαστε εκεί για να μπορούμε να μοιραζόμαστε μαζί τους αγωνίες, ανησυχίες, προβληματισμούς, να παίρνουμε πρωτόλεια, πρωτογενή -αν θέλετε- πληροφόρηση για να μπορούμε να λύνουμε προβλήματα.

Και θα μπορούσα, κύριε Μυλωνάκη, με πολύ σεβασμό για κάθε μία από αυτές τις διακόσιες σαράντα οκτώ επισκέψεις μου σε πενήντα οκτώ εξορμήσεις, διανύοντας είκοσι μία χιλιάδες χιλιόμετρα –τη μισή απόσταση του γύρου της γης δηλαδή- να σας πω τι κάναμε για την κάθε μονάδα από αυτές και πόσο, πραγματικά, βοηθήσαμε στην καθημερινότητα των στελεχών αυτών. Αλλά και για άλλους λόγους εθνικής ασφάλειας προτιμώ να έρθετε στο γραφείο μου όποτε εσείς νομίζετε, να πάμε βήμα-βήμα να δούμε τι έχουμε κάνει γι’ αυτά τα στελέχη. Είναι πολύ εύκολο να μιλάμε από τη ζεστασιά των εδράνων μας και των γραφείων μας για όλα αυτά, αλλά η πραγματική μάχη των στελεχών μας είναι εκεί έξω. Και όταν μιλάμε για τα στελέχη μας, πρέπει να είμαστε εκεί μαζί τους και να λύνουμε προβλήματα.

Αυτή η Κυβέρνηση έκανε πολλά και μπορεί ακόμα περισσότερα παρά τις κρίσεις που είχε να αντιμετωπίσει. Αυτή είναι η πραγματικότητα. Αυτή η Κυβέρνηση διέθεσε 264 εκατομμύρια για τα στελέχη των Ενόπλων Δυνάμεων. Είμαστε ικανοποιημένοι; Όχι, δεν είμαστε ικανοποιημένοι. Αξίζουν πολλά περισσότερα. Αλλά με περισσή ευθύνη, με σεβασμό στις Ένοπλες Δυνάμεις μας δεν κάνουμε τίποτε άλλο παρά όλα τα μεγάλα ζητήματα που αφορούν στην καθημερινότητά τους, όλες τις παθογένειες και αρρυθμίες δεκαετιών προσπαθούμε μέσα από τη διαβούλευση με το οικονομικό επιτελείο, με το Υπουργείο Εσωτερικών να τα λύσουμε. Και πιστέψτε με, δεν υπάρχει ζήτημα το οποίο δεν θα λυθεί από αυτή την Κυβέρνηση. Γιατί για εμάς τα ζητήματα που αφορούν στις Ένοπλες Δυνάμεις και στο προσωπικό μας, τον πολλαπλασιαστή ισχύος μας, είναι και αυτό θέμα στοιχήματος και θέμα αυτοσκοπού. Ας το καταλάβουμε. Ας μην ψαρεύουμε σε θολά νερά. Αυτή είναι η πραγματικότητα.

Αυτή η πραγματικότητα αποτυπώνεται ακόμα και στο σχέδιό μας για τους ΕΠΟΠ. Κοιτάξτε, αυτή η Κυβέρνηση εξασφαλίζει σταθερότητα εργασίας και ενισχύει με προσλήψεις δεκαπέντε χιλιάδων νέων στελεχών τις Ένοπλες Δυνάμεις. Και ξέρετε, πολύ εύκολα μιλάμε για τους ΕΠΟΠ, αλλά κάποιοι ασχολούμαστε καθημερινά με τις αγωνίες τους και τις ανησυχίες τους, γιατί οι είκοσι έξι χιλιάδες εκατόν τέσσερις ΕΠΟΠ, τα δεκαοκτώ χιλιάδες πεντακόσια εξήντα επτά στελέχη μας του Στρατού Ξηράς, τα τρεις χιλιάδες διακόσια εβδομήντα τρία στελέχη μας του Ναυτικού, τα τρία οκτακόσια εβδομήντα δύο στελέχη μας της Αεροπορίας και οι τριακόσιοι ενενήντα δύο εργαζόμενοι και στελέχη μας της νομικής υπηρεσίας αποτελούν προτεραιότητα μας.

Η αλήθεια, όμως, είναι ότι το 2024 που ήδη θα έχει ψηφιστεί, θα έχει εφαρμοστεί το ειδικό μισθολόγιο, άρα ήδη θα έχουμε κλείσει τα θέματα σταδιοδρομικά, αποστρατεύονται δύο του Πολεμικού Ναυτικού. Σας τα λέω να σας βοηθώ στην κριτική σας, που εύχομαι κάποια στιγμή να γίνει δημιουργική. Το 2025, φεύγουν διακόσια ογδόντα εννέα στελέχη του Στρατού Ξηράς, εξήντα δύο του Πολεμικού Ναυτικού και εξήντα τρία της Πολεμικής Αεροπορίας και το 2026 φεύγουν εξακόσια σαράντα οκτώ του Στρατού Ξηράς, εβδομήντα οκτώ του Πολεμικού Ναυτικού και εκατόν πενήντα επτά της Πολεμικής Αεροπορίας.

Την ευαισθησία μας και τη μέριμνά μας γι’ αυτό το προσωπικό, γι’ αυτούς τους συνεργάτες μας, γι’ αυτά μας τα στελέχη την εξέφρασε ο ίδιος ο Πρωθυπουργός από αυτά τα έδρανα πριν λίγες ημέρες αλλά δείχνετε να το αγνοείτε.

(Χειροκροτήματα από την πτέρυγα της Νέας Δημοκρατίας)

Πάμε λιγάκι στο θέμα της συζήτησής μας. Κοιτάξτε, θα σας το πω όπως το νιώθω. Νιώθω πολύ ευτυχής και νιώθω και περήφανος, αν θέλετε, που παρίσταμαι σήμερα στη Βουλή των Ελλήνων για την κύρωση της σύμβασης δωρεάς και τη δημιουργία του Πάρκου Ναυτικής Παράδοσης «ΟΔΥΣΣΕΑ - Οι Έλληνες και η θάλασσα» στο Παλαιό Φάληρο. Πρόκειται για ένα πραγματικό έργο πνοής. Ξέρουμε όλοι, πρέπει να το παραδεχτούμε, πέρα από τις αιτιάσεις, πέρα από τους προβληματισμούς μας ότι θα αποτελέσει ένα στολίδι για ολόκληρη την περιοχή του Παλαιού Φαλήρου και θα αναζωογονήσει τη σχέση των συμπολιτών μας, των Ελλήνων με τη θάλασσα και την ελληνική ναυτική παράδοση.

Κυρίες και κύριοι, η σχέση των Ελλήνων με τη θάλασσα είναι, πραγματικά, αρχαία. «Ὠκεανός, ὅσπερ γένεσις πάντεσσι τέτυκται», έγραφε ο Όμηρος στην Ιλιάδα σχεδόν τριάντα αιώνες πριν, περιγράφοντας υποδειγματικά τη θέση που είχε το θαλάσσιο περιβάλλον στην αρχαιοελληνική κοσμοθεωρία. Θα μπορούσαμε να συζητάμε ώρες ατελείωτες για τη διαχρονική σχέση των Ελλήνων με το απέραντο γαλάζιο και ιδίως με το γαλάζιο του Αιγαίου μας, και πάλι η ανάλυσή μας θα ήταν, παρ’ όλα αυτά, υποχρεωτικά επιδερμική. Πρόκειται για μια πτυχή της ιστορικής μας κληρονομιάς. Πρόκειται για μια πτυχή της εθνικής μας ταυτότητας που κανείς δεν μπορεί να ισχυριστεί ποτέ ότι ανέδειξε επαρκώς, γιατί πολύ απλά πάντοτε υπάρχουν περιθώρια ή πάντοτε υπάρχει ιστορική πατριωτική ανάγκη να φωτιστούν και άλλα σημεία με μεγαλύτερη λεπτομέρεια και με πιο επιτυχή τρόπο.

Η σημασία που έχει το θαλάσσιο περιβάλλον για το σημερινό ελληνικό κράτος, καθιστά την ανάγκη αυτή ακόμα πιο επιτακτική. Είναι γνωστό ότι οι Έλληνες πλοιοκτήτες ελέγχουν περισσότερο από το 17% του παγκόσμιου εμπορικού στόλου σε όρους χωρητικότητας, καθιστώντας την Ελλάδα, την πατρίδα μας, ηγέτη της παγκόσμιας ναυτιλιακής βιομηχανίας. Αν ληφθεί υπ’ όψιν το γεγονός ότι το 90% του παγκόσμιου εμπορίου διεξάγεται μέσω θαλάσσιων οδών, εύκολα μπορούμε να αντιληφθούμε τη σημαντικότητα αυτής της πρωτιάς.

Ακόμα πιο σημαντική, όμως, είναι η σημασία της θάλασσας υπό το πρίσμα της προστασίας της κυριαρχίας και των κυριαρχικών μας δικαιωμάτων. Ζούμε στη χώρα των περίπου έξι χιλιάδων νησιών και μικρονήσων. Αυτά τα πλωτά φρούρια και αεροπλανοφόρα επεκτείνουν την εθνική μας κυριαρχία κατά εκατοντάδες χιλιόμετρα μακριά από την ηπειρωτική μας χώρα και ασφαλώς είναι όλα τους σαρξ εκ της σαρκός της πατρίδας, της Ελλάδας.

Η πατρίδα μας έχει σημειώσει σημαντικότατες επιτυχίες στο θαλάσσιο περιβάλλον κατά τα τελευταία έτη. Υπενθυμίζω την πρώτη επέκταση της εθνικής επικράτειας μετά το 1947, που πραγματοποιήθηκε το 2021, με την επέκταση της χωρικής μας θάλασσας στην περιοχή του Ιονίου Πελάγους και μέχρι το Ακρωτήριο Ταίναρο από τα έξι στα δώδεκα μίλια -πρόκειται για μια έκταση άνω των δεκατριών χιλιάδων τετραγωνικών χιλιομέτρων- και φυσικά τις σημαντικότατες συμφωνίες οριοθέτησης θαλασσίων ζωνών που συνήφθησαν τόσο με την Αίγυπτο όσο και με την Ιταλία.

Η πατρίδα μας ασκεί επιτέλους στην πράξη τα δικαιώματα που έχει σύμφωνα με το Δίκαιο της Θάλασσας, δίνοντας τέλος σε δεκαετίες αδράνειας και αντιπαραγωγικών σλόγκαν τύπου «δεν διεκδικούμε τίποτα, δεν παραχωρούμε τίποτα». Θέλουμε διευρυμένη κυριαρχία στις θάλασσες, η οποία, όμως, μοιραία συνεπάγεται περισσότερες ευθύνες και -πολύ σωστά- περισσότερες προκλήσεις.

Ανταποκρινόμενη η Κυβέρνηση αυτή έσπευσε να θωρακίσει αμυντικά τη χώρα μας στη θάλασσα και στον αέρα, με στόχο να καταστεί μέσα στα επόμενα έτη μια πραγματικά ηγετική δύναμη σε ολόκληρη την Ανατολική Μεσόγειο και γιατί όχι και πέραν αυτής. Τούτη εξάλλου είναι ιστορικά η φυσική θέση της Ελλάδας. Βεβαίως, πήρε εμβληματικές πρωτοβουλίες για την αναγέννηση της ελληνικής ναυπηγικής βιομηχανίας και ιδίως των ναυπηγείων της Ελευσίνας και του Σκαραμαγκά.

Θα εντάξω, λοιπόν, τη δημιουργία του πάρκου στο ευρύτερο αυτό πλαίσιο της ενίσχυσης της ναυτικής ισχύος της πατρίδας μας, διότι αποσκοπεί πρωτίστως στη διαφύλαξη της ελληνικής ναυτικής ιστορίας και στην ανάδειξη της ναυτικής μας παράδοσης, που είναι τα θεμέλια της ναυτικής ισχύος κάθε κράτους.

Στον χώρο αυτό οι συμπολίτες μας και ιδίως οι νέες και οι νέοι μας, θα γνωρίσουν μέσω σύγχρονων μεθόδων το πώς μέσω των πλοίων ο Ελληνισμός διαδόθηκε σε ολόκληρη τη Μεσόγειο. Θα κατανοήσουν τον τρόπο που μέσω της θάλασσας πρωτοπόροι εξερευνητές της αρχαιότητας, όπως ο Πυθέας ο Μασσαλιώτης, έφτασαν και ξεπέρασαν τα όρια της τότε γνωστής οικουμένης. Θα διδαχθούν το πώς υπερασπίστηκαν στη θάλασσα οι Έλληνες την εθνική τους ανεξαρτησία και υπερηφάνεια κατά τους Περσικούς Πολέμους, κατά την Εθνεγερσία του 1821, κατά το Έπος του ’40. Θα ακούσουν για τους δρόμωνες και το υγρό πυρ.

Θα αντιληφθούν το πώς μέσω των επιτυχιών στη θάλασσα διατηρήθηκε ζωντανό το έθνος κατά τον ζόφο των τεσσάρων αιώνων της τουρκοκρατίας. Θα εμπεδώσουν τη σημασία του Πολεμικού μας Ναυτικού για την εθνική μας ολοκλήρωση. Και, πιστέψτε με, θα νιώσουν υπερήφανοι ακούγοντας το πώς ακριβώς ο Ναύαρχος Κουντουριώτης με τους θριάμβους του στις ναυμαχίες της «Έλλης» και της «Λήμνου» επισφράγισε οριστικά και αμετάκλητα την ελληνική κυριαρχία στο Αιγαίο. Θα καταλάβουν επισκεπτόμενοι το πάρκο ότι σε τελική ανάλυση είναι στο αίμα μας ως Έλληνες να είμαστε εξερευνητές θαλασσοπόροι και ναυμάχοι.

Κάποιοι από τους νέους που θα επισκεφτούν το πάρκο θα εμπνευστούν από τα όσα θα ακούσουν και θα ακολουθήσουν ίσως μια σταδιοδρομία στο Πολεμικό ή στο Εμπορικό Ναυτικό, εντασσόμενοι έτσι στην τόσο αρχαία αλλά και μεγάλη ελληνική ναυτική οικογένεια.

Όλοι οι επισκέπτες θα δουν την ελληνική ναυτική παράδοση και τη σημασία της ναυτοσύνης με διαφορετικό μάτι, ενώ θα διευρύνουν τους πνευματικούς τους ορίζοντες και τις ιστορικές τους γνώσεις. Υπάρχει για παράδειγμα καλύτερος ή πιο φιλικός για τον επισκέπτη τρόπος να μάθει για την ιστορία των υποβρυχίων από το να επισκεφθεί ένα υποβρύχιο; Ένα υποβρύχιο τύπου 209, λοιπόν, το οποίο αποτελεί συμπληρωματικό μέρος της συνολικής δωρεάς για την κατασκευή του πάρκου, θα λειτουργεί εκεί ως μουσείο.

Πιστεύω ότι σε μια εποχή που -δυστυχώς, πρέπει να το παραδεχτούμε- η πλειοψηφία του κόσμου δεν διαβάζει βιβλία, τέτοιες πρωτοβουλίες είναι εξαιρετικά εύστοχες, είναι εξαιρετικά σημαντικές. Ίσως θα πρέπει να είναι και επιβεβλημένες.

Πέραν αυτών, θα πρέπει ασφαλώς να υπογραμμιστεί η σημασία του πάρκου για την τοπική και όχι μόνο οικονομία. Θα δημιουργήσει σημαντικό αριθμό θέσεων εργασίας τόσο κατά την περίοδο κατασκευής του, όσο και μετά κατά τη λειτουργία του. Ασφαλώς θα αποφέρει προστιθέμενη αξία και στον τοπικό δήμο. Ενώ σε συνδυασμό με τα έργα ανάπλασης του φαληρικού όρμου, θα αναβαθμίσει ακόμα περισσότερο την περιοχή.

Ο χώρος μπορεί και θα αποτελέσει γενικότερο πόλο έλξης για κάθε ενδιαφερόμενο για τη ναυτιλία, καθώς θα διαθέτει δυνατότητα διεξαγωγής πολλαπλών εκδηλώσεων και εκθέσεων με μία ευέλικτη αίθουσα συνεδρίων χωρητικότητας τετρακοσίων ατόμων, με αίθουσες εκπαιδευτικών προγραμμάτων, με σύγχρονο εξοπλισμό, αλλά και με καταστήματα ψυχαγωγίας, εστίασης αναψυκτήρια και χώρους στάθμευσης.

Και, βεβαίως, είναι σημαντικότατη η ωφέλεια του ελληνικού δημοσίου αφού του παραχωρείται πλήρως η εκμετάλλευση του πάρκου μετά την ολοκλήρωση της ανέγερσης του που αναμένεται το 2025. Προβλέπεται, λοιπόν, η αύξηση της περιουσίας του δημοσίου από την αποδοχή της δωρεάς ύψους 35 εκατομμυρίων ευρώ μετά την υλοποίησή της, που αντιστοιχεί στο κόστος του έργου.

Επομένως, είναι ένα έργο που -επιτρέψτε μου να πω και να καταθέσω- τα συνδυάζει, αν μη τι άλλο, όλα: Καλλιέργεια της παράδοσης, διαφύλαξη της ιστορικής μνήμης και ωφέλεια για την τοπική και εθνική οικονομία. Όλα αυτά σε συνδυασμό όπως διαπιστώσατε ή θα διαπιστώσετε από τις μακέτες και τα σχέδια του έργου, έγιναν με μια ιδιαίτερα καλαίσθητη αρχιτεκτονική προσέγγιση.

Κυρίες και κύριοι Βουλευτές, το όραμά μας για το πάρκο, το συμβολικό αυτό λιμάνι του Οδυσσέα, είναι να αποτελέσει έναν απλωμένο, έναν πολυδιάστατο και έναν ζωντανό χώρο παιδείας, πολιτισμού, διάδρασης και αναψυχής, με άξονα τη θάλασσα και τη ναυτική παράδοση της χώρας. Να λειτουργήσει ως ένας πολυδυναμικός και αναγνωρίσιμος πόλος έλξης τόσο για τους Έλληνες όσο και για τους ξένους επισκέπτες. Να αποτελέσει, εν κατακλείδι, ένα σημαντικό κομμάτι της συστηματικής προσπάθειας που καταβάλλεται διαχρονικά από όλες τις ελληνικές κυβερνήσεις, ώστε να συνεχίσει να διαδραματίζει η πατρίδα μας σημαίνοντα ρόλο στα διεθνή ναυτιλιακά δρώμενα, αλλά και να καλλιεργηθεί η αγάπη για τη θάλασσα και τα «ξύλινα τείχη» μας, για τα οποία τόσο υπερήφανος θα ήταν σήμερα ο Θεμιστοκλής στις επόμενες γενιές των Ελλήνων.

Κλείνοντας, θα μου επιτρέψετε να κάνω μια ιδιαίτερη ειδική αναφορά στον κ. Αναστάσιο - Άρη Θεοδωρίδη, Πρόεδρο της αστικής μη κερδοσκοπικής εταιρείας «ΚΥΚΛΩΨ» που θα αναλάβει το κόστος υλοποίησης του έργου και στη συνέχεια θα το αποδώσει ολοκληρωμένο στο ελληνικό δημόσιο.

Ο κ. Θεοδωρίδης είναι ένας ευπατρίδης που συνεχίζει να αποτελεί έναν άξιο συνεχιστή της παράδοσης συνεισφοράς στους εθνικούς αγώνες, αλλά και στο κοινωνικό σύνολο που έχει η ελληνική εφοπλιστική κοινότητα. Τον ευχαριστούμε θερμά και προσδοκούμε σε μελλοντική συνεργασία μαζί του πάντοτε με αποκλειστικό στόχο το καλό της πατρίδας.

Με αυτές τις σκέψεις και αφού ευχαριστήσω -και νιώθω την ανάγκη να το κάνω από το Βήμα του ελληνικού Κοινοβουλίου- όλα τα στελέχη των εμπλεκόμενων φορέων, που με μοναδική αφοσίωση και πάρα πολύ κόπο δούλεψαν ατελείωτες ώρες για να ολοκληρωθούν όλες αυτές οι μελέτες που χρειάζονταν να συνοδεύουν τη συγκεκριμένη σύμβαση, θέλω να ολοκληρώσω την τοποθέτησή μου. Εύχομαι σε τρία χρόνια, στα εγκαίνια αυτού του μοναδικού έργου, να είμαστε όλοι εκεί και κάποιοι που διαφωνούν να άρουν κάθε επιφύλαξη τους.

Κυρίες και κύριοι, νιώθω ιδιαίτερη τύχη και τιμή που μπόρεσα να φανώ χρήσιμος στην ολοκλήρωση αυτού του εμβληματικού έργου, να φανώ χρήσιμος στην ολοκλήρωση ενός οράματος μιας προσπάθειας τριών δεκαετιών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Στο σημείο αυτό κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Εθνικής Άμυνας: «Δημιουργία Πάρκου Ναυτικής Παράδοσης - Κύρωση σύμβασης δωρεάς μεταξύ της εταιρείας «Κύκλωψ Αστική μη Κερδοσκοπική Εταιρεία» και του Ελληνικού Δημοσίου και λοιπές επείγουσες διατάξεις του Υπουργείου Εθνικής Άμυνας».

Προχωρούμε στην ψήφιση επί της αρχής, των άρθρων της τροπολογίας και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, δεκατρία άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Δημιουργία Πάρκου Ναυτικής Παράδοσης - Κύρωση Σύμβασης δωρεάς μεταξύ της εταιρείας «Κύκλωψ Αστική μη Κερδοσκοπική Εταιρεία» και του Ελληνικού Δημοσίου και λοιπές επίκουρες διατάξεις του Υπουργείου Εθνικής Άμυνας |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο δεύτερο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο τρίτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο τέταρτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πέμπτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο έκτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο έβδομο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο όγδοο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο ένατο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο δέκατο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο ενδέκατο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο δωδέκατο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο δέκατο τρίτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| ΥΠ. ΤΡΟΠ. 1590/14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

 **ΠΡΟΕΔΡΕΥΩΝ (Γεώργιος Λαμπρούλης):** Συνεπώς το σχέδιο νόμου του Υπουργείου Εθνικής Άμυνας: «Δημιουργία Πάρκου Ναυτικής Παράδοσης - Κύρωση σύμβασης δωρεάς μεταξύ της εταιρείας “Κύκλωψ Αστική μη Κερδοσκοπική Εταιρεία” και του Ελληνικού Δημοσίου και λοιπές επείγουσες διατάξεις του Υπουργείου Εθνικής Άμυνας» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 204α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσαεξουσιοδότηση.

Έχουν διανεμηθεί τα Πρακτικά της Πέμπτης 20 Οκτωβρίου 2022, της Παρασκευής 21 Οκτωβρίου 2022, της Δευτέρας 24 Οκτωβρίου 2022, της Τρίτης 25 Οκτωβρίου 2022, της Τετάρτης 26 Οκτωβρίου 2022, της Δευτέρας 31 Οκτωβρίου 2022, της Τρίτης 1ης Νοεμβρίου 2022, της Πέμπτης 3 Νοεμβρίου 2022, της Παρασκευής 4 Νοεμβρίου 2022, της Δευτέρας 7 Νοεμβρίου 2022 και της Πέμπτης 10 Νοεμβρίου 2022 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς τα Πρακτικά της Πέμπτης 20 Οκτωβρίου 2022, της Παρασκευής 21 Οκτωβρίου 2022, της Δευτέρας 24 Οκτωβρίου 2022, της Τρίτης 25 Οκτωβρίου 2022, της Τετάρτης 26 Οκτωβρίου 2022, της Δευτέρας 31 Οκτωβρίου 2022, της Τρίτης 1ης Νοεμβρίου 2022, της Πέμπτης 3 Νοεμβρίου 2022, της Παρασκευής 4 Νοεμβρίου 2022, της Δευτέρας 7 Νοεμβρίου 2022 και της Πέμπτης 10 Νοεμβρίου 2022 επικυρώθηκαν.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 15.10΄ λύεται η συνεδρίαση για αύριο, ημέρα Τετάρτη 15 Φεβρουαρίου 2023 και ώρα 9.00,΄ με αντικείμενο εργασιών του Σώματος: κοινοβουλευτικός έλεγχος, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**